ޢަޤީދާގެ ފިލާވަޅު 12 (ޢަޤީދަތުއް ޠަޙާވިއްޔާގެ ޝަރަޙަ) – DhiSalafiyyah\nقَالَ الطَّحَاوِيُّ رحمه الله: “وَلَا يُشْبِهُ الْأَنَامَ”.\n“އަދި މީސްތަކުންނާ އެއިލާހު އެއްވައްތަރުވެގެންނުވެއެވެ.”\n* “وَلَا يُشْبِهُ الْأَنَامَ” (އަދި މީސްތަކުންނާ އެއިލާހު އެއްވައްތަރުވެގެންނުވެއެވެ.) އެބަހީ، މީސްތަކުންގެ ތެރެއިން އެއްވެސްމީހަކާ، ﷲ ސުބުޙާނަހޫ ވަތަޢާލާ އެއްވައްތަރުވެގެންނުވެއެވެ. “الْأَنَامُ” ގެ މާނައާމެދު ކުދި ކުދި ޚިލާފު އުފެދިފައިވެއެވެ. މިލަފުޡުގެ މާނައަކީ މީސްތަކުން ކަމުގައި ބުނެވިފައިވެއެވެ. އަދި އެއީ ރޫޙުވާ ކޮންމެ މަޚްލޫޤެއްކަމުގައާއި، އަދި އިންސީންނާއި ޖިންނީންކަމުގައިވެސް ބުނެވިފައިވެއެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ. ((وَالأَرْضَ وَضَعَهَا لِلأَنَامِ)) الرحمن: 10 މާނައީ: “އަދި މީސްތަކުންނަށްޓަކައި އެއިލާހު ބިން ލެއްވިއެވެ.” މިއާޔަތުގައިވާ “الْأَنَامُ” ގެ މާނައަކީ އެންމެ ޚަލްޤުތައްކަމުގައި އިބްނު ޢައްބާސް ރަޟިޔަﷲ ޢަންހުއާއި، މުޖާހިދު، ޤަތާދާ އަދި އިބްނު ޒައިދު ފަދަ ބޭކަލުން ވިދާޅުވެފައިވެއެވެ. ކޮންމެއަކަސް މިފަދަ ޚިލާފުތަކަށް ޢިލްމުވެރިން ވިދާޅުވެފައިވަނީ “އިޚްތިލާފުއް ތަނައްވުޢު” އެވެ. އެބަހީ، މިފަދަ ޚިލާފަކީ ހަމައެކަނި ލަފުޡީ ޚިލާފެކެވެ. މުރާދަކީ ހަމަ އެއްމުރާދެކެވެ. އެހެންކަމުން “وَلَا يُشْبِهُ الْأَنَامَ” (އަދި މީސްތަކުންނާ އެއިލާހު އެއްވައްތަރުވެގެންނުވެއެވެ.) މިތަނުގައި މީސްތަކުންނޭ ބުނެވުމުން، މީސްތަކުން ފިޔަވައި އެހެން މަޚްލޫޤުތަކާ ﷲ އެއްފަދަ ނުވުން އައުލާވެގެންވެއެވެ. އެހެނީ، ޚަލްޤުތަކުންގެ ތެރެއިން، ﷲ ވަނީ މީސްތަކުން މާތްކުރައްވާފައެވެ. އިމާމް ޠަޙާވީ ރަޙިމަހުﷲގެ މިބަސްފުޅާ ގުޅޭ އިތުރު ޝަރަޙަ، “وَلاَ شَيْءَ مِثْلُهُ” (އަދި އެއިލާހާ އެއްފަދަ ވެގެންވާ ހަމައެކައްޗެއްވެސް ނުވެއެވެ.) މިބަސްފުޅުގެ ޝަރަޙަގައި އިސްވެހިނގައްޖެއެވެ. (މިސިލްސިލާގެ5ވަނަ ބައި ބައްލަވާ ލައްވާ!)\nﷲ ސުބުޙާނަހޫ ވަތަޢާލަގެ ޞިފަފުޅުތަކާއި، އެއިލާހުގެ މަޚްލޫޤުންގެ ޞިފަތަކާ ތިން ގޮތަކުން ތަފާތުވެއެވެ.\n1. ﷲ ސުބުޙާނަހޫ ވަތަޢާލާގެ ޞިފަފުޅުތަކަކީ ހުރިހާ ގޮތަކުން އެންމެ ފުރިހަމަ ޞިފަފުޅުތަކެކެވެ. މިއާޚިލާފަށް މަޚްލޫޤުންގެ ޞިފަތަކަކީ އުނިކަން އެކުލެވިގެންވާ ޞިފަތަކެކެވެ.\n2. ﷲ ސުބުޙާނަހޫ ވަތަޢާލާގެ ޞިފަފުޅުތަކަކީ އެންމެ ފުރިހަމަ، އެއްވެސް ގޮތަކުން އުނިކަމެއް ނުވާ ޞިފަފުޅުތަކެވެ. މިއާ ޚިލާފަށް މަޚްލޫޤުން ޞިފަތަކަކީ އެޞިފަތަކުގައި އުނިކަން އެކުލެވިގެންވާ ޞިފަތަކެކެވެ. މިސާލެއްގެގޮތުން އަޑު އެހުމުގެ ޞިފައެވެ. ﷲ ސުބުޙާނަހޫ ވަތަޢާލާއަށް އައްސަވާވޮޑިގަތުމުގެ ޞިފަ، އޭގެ އެންމެ ފުރިހަމަ ގޮތުގައި ލިބިވޮޑިގެންވެއެވެ. އެޞިފަފުޅުގައި އެއްވެސް އުނިކަމެއް ނުވެއެވެ. އެހެންކަމުން، އެއިލާހީ އެންމެހާ އަޑުތަކެއް އައްސަވާވޮޑިގެންވާ އިލާހެވެ. އެއްވެސް އަޑެއް އެއިލާހަށް ވަންހަނާވެގެންނުވެއެވެ. މިއާއިޚިލާފަށް މަޚްލޫޤުންގެ އަޑު އެހުމުގެ ޞިފައަކީ، އެޞިފާގައި އުނިކަން އެކުލެވިގެންވާ ޞިފައެކެވެ. މިގޮތުން އެބައިމީހުންނަށް ބައެއް އަޑުތައް އިވި، އަނެއްބައި އަޑުތައް ވަންހަނާވެގެންވެއެވެ. މީހެއްގެ ކިބައިގައި، އެމީހަކާ ގުޅޭގޮތުން ޞިފައެއް ފުރިހަމަވެދާނެއެވެ. ނަމަވެސް ޢާއްމުކޮށް ބަލާލައިފިނަމަ އެޞިފާގައި އުނިކަން ހުންނާނެއެވެ.\n3. ﷲ ސުބުޙާނަހޫ ވަތަޢާލާގެ ޞިފަފުޅެއްގެ މާނައާ އެއްގޮތް މާނައެއް އެކުލެވިގެންވާ ޞިފައަކުން މަޚްލޫޤަކަށް ޞިފަ ދެވިފައިހުރިނަމަވެސް، އެޞިފަ ދެވެނީ، އެމަޚްލޫޤެއް އެޞިފައަކަށް ޙާޖަތް ޖެހިފައިވާތީއެވެ. މިއާޚިލާފަށް ﷲ ސުބުޙާނަހޫ ވަތަޢާލާއަށް ޞިފަފުޅުތައް ނިސްބަތްވެފައިވަނީ، އެއިލާހު އެޞިފަފުޅުތަކަށް ޙާޖަތަށް ޖެހިވަޑައިގަތުމުގެ ސަބަބަކުންނެއް ނޫނެވެ. މިސާލެއްގެގޮތުން، މަޚްލޫޤުން، އެބައިމީހުންގެ ޙާޖަތަށްޓަކައި ތަކެތި އުފައްދައި، ކަންކަން ހިންގުމަށްޓަކައި ޤާއިމުވެ ހުރެދާނެއެވެ. މިއިން ކޮންމެ ޞިފައަކީ އެބައިމީހުން އެކަންކަމަށް ޙާޖަތަށް ޖެހުމުގެ ސަބަބުން ޞިފަކުރެވޭ ޞިފަތަކެކެވެ. ނަމަވެސް އެއިލާހު ޚަލްޤުކުރައްވާފައިވާ ޚަލްޤުކުރެއްވުމަކީ، އެޚަލްޤުކުރެއްވުމަށް އެއިލާހު ޙާޖަތަށްޖެހިވަޑައިގެންނެއް ނޫނެވެ. އަދި އެއިލާހު ފުދިވޮޑިގެންވާ ޙާލު، އެއިލާހުގެ މަޚްލޫޤުންނަށް ރިޒުޤުދެއްވައެވެ. މިގޮތުން އެއިލާހަށް “އަލްޚާލިޤު” “އައްރާޒިޤު” އިސްމުފުޅުތައް ލިބިވޮޑިގެންފައިވެއެވެ. އެހެން ހުރިހާ ޞިފަފުޅުތަކެއްވެސް ހަމަމިފަދައެވެ.\nއެހެންކަމުން، ﷲ ސުބުޙާނަހޫ ވަތަޢާލާގެ ޞިފަފުޅަކާ އެއްގޮތް މާނައެއް އެކުލެވިގެންވާ ޞިފައަކުން މަޚްލޫޤަކަށް ޞިފަ ދެވުނުނަމަވެސް، އެޞިފާގައި އުނިކަން ހުންނާނެއެވެ. އަޑުއިވުމުގެ ޞިފަ ލިބުނުނަމަވެސް އަޑުއެހުމުގައި އުނިކަން ހުންނާނެއެވެ. ފެނުމުގެ ޞިފަ ލިބިފައިވީނަމަވެސް، އެޞިފާގައި އުނިކަން ހުންނާނެއެވެ. މަޚްލުޤުންނާ ޚިލާފަށް ﷲ ސުބުޙާނަހޫ ވަތަޢާލާއީ އެންމެހާ ފުރިހަމަ ޞިފަފުޅުތައް ލިބިވޮޑިގެންވާ، އެއިލާހުގެ އެއްވެސް ޞިފަފުޅެއްގައި އެއްވެސް ކަހަލަ އުނިކަމެއްނުވާ އިލާހެވެ. އެއްވެސް ގޮތަކުން މީސްތަކުންނާ އެއިލާހު އެއްވައްތަރުވެގެން ނުވެއެވެ.


Hiyaa gai roavee fiyavalhuthah elhifai nethumun: Ombudsperson\nހިޔާގައި ރޯވީ ފިޔަވަޅުތައް އެޅިފައި ނެތުމުން: އޮމްބަޑްސްޕާސަން\nވިލިމާލޭގައި ހުންނަ ކުޑަކުދިންގެ ހިޔާގައި އަލިފާން ރޯވެ ތަނުގައި ހުރި ހުރިހާ އެއްޗެއް އަނދާ ހުލިވެފައި -- ފޮޓޯ: އެމްއެންޑީއެފް\nވިލިމާލޭގައި ހުންނަ ކުޑަކުދިންގެ ހިޔާގައި މި މަހުގެ ހަތަރުވަނަ ދުވަހު އަލިފާނުގެ ހާދިސާއެއް ހިނގާ، ބޮޑު ގެއްލުމެއް ލިބުނީ އެތަނުގައި ރައްކާތެރިކަމުގެ ފިޔަވަޅުތައް އަޅާފައި ނެތުމުން ކަމަށް އޮމްބަޑްސް ޕާސަންސް އޮފީހުން ބުނެފި އެވެ.\nކުޑަކުދިންގެ ހައްގުތައް ރައްކާތެރިކުރުމަށް ކަނޑައަޅާފައިވާ އޮމްބަޑްސްޕާސަން ނިއުމަތު ޝަފީގް އަވަސް އަށް މައުލޫމާތު ދެއްވަމުން ވިދާޅުވީ އެ ހާދިސާ ހިނގިތާ ގަޑިއެއް ހާއިރު ތެރޭ އޮމްބަޑްސްޕާސަންސްގެ އޮފީހުގެ ޓީމެއް އެކަން ހިނގިތަނަށް ދިޔަ ކަމަށެވެ. އަދި އެ ހާދިސާ އާއި ގުޅިގެން ހިޔާގެ ތަންތަން އިވެލުއޭޓް ކުރި ކަމަށެވެ. އެގޮތުން ރައްކާތެރިކަމުގެ ފިޔަވަޅުތައް އަޅާފައި ނުވާ ކަން ފާހަގަކުރެވުނު ކަމުގައި ނިއުމަތު ވިދާޅުވި އެވެ.\nކުޑަކުދިންގެ ހިޔާގައި އަލިފާން ރޯވި އިރު ސިސްޓަމެއް ގާއިމުކުރެވިފައި ހުރި ކަމަށް ހިޔާގައި ރޯވި ދުވަހު އެތަނުގެ ވެރިޔާ މޫމިނާ އާދަމް އާދަމް އެ ދުވަހު އަވަސް އަށް ދެއްވި އިންޓަވިއުއެއްގައި ވިދާޅުވެފައިވެ އެވެ.\nނިއުމަތު ޝަފީޤު ގާލްގައިޑް އެސޯސިއޭޝަންގެ ބައްދަލުވުމެއްގައި ވާހަކަ ދައްކަވަނީ\nއެކަމަކު ހިޔާގައި އަލިފާން ރޯވި އިރު އެތަނުގައި ފަޔާ އެލާމު ސިސްޓަމެއް ގާއިމުކުރެވިފައި ނެތް ކަމަށް ނިއުމަތު ވަނީ މައުލޫމާތު ދެއްވާފަ އެވެ.\n"އެފަދަ ސިސްޓަމެއް ހުރިނަމަ ހާދިސާ ހިނގުމުގެ ކުރިން ކެއާ ވޯކަރުންނަށް އެކަން ހުއްޓުވަން މަގުފަހި ވާނެ ކަމަށް އަޅުގަނޑު ދެކެނީ،" ނިއުމަތު ވިދާޅުވި އެވެ.\nއޭނާ ވިދާޅުވީ ހިޔާގެ އަލިފާނުގެ ހާދިސާ އާއި ގުޅިގެން އެ އޮފީހުން ހޯދި ހޯދުމުގެ މައްޗަށް ފާހަގަކުރެވުނު މައްސަލަތައް ޖެންޑާ މިނިސްޓްރީއަށް ހުށަހަޅާފައިވާނެ ކަމަށެވެ. އެގޮތުން ހާދިސާ ހިނގާފައިވާ ގޮތް ދެނެގަންނަން މަސައްކަތްކުރި ކަމަށާއި އެފަދަ ހާދިސާ އެއް ދިމާވެއްޖެ ނަމަ އަމަލު ކުރަންވީ ގޮތުގެ އިރުޝާދު މިނިސްޓްރީއަށް ދީފައި ވާނެ ކަމަށެވެ.\nކުޑަކުދިންގެ ހިޔާގައި އަލިފާން ރޯވެ ވަރަށް ބޮޑަށް ގެއްލުންވެފައި\nނިއުމަތު ވިދާޅުވީ އެ ހާދިސާ އަކީ ފުލުހުން ތަހުގީގު ކުރާ މައްސަލައަަކަށް ވާތީ އެ އިދާރާއިން ތަހުގީގެއް ކުރިއަށް ނުގެންދާ ކަމަށެވެ. ނަމަވެސް ހިޔާގައި އެގޮތަށް ހާލަތު ދިމާވެފައިވާ ގޮތްތަކާއި ރައްކާތެރިކަމުގެ ފިޔަވަަޅު އަޅާފައިވާ މިންވަރު ބަލާފައި ވާނެ ކަމަށެވެ.\nއެފަދަ ހާދިސާތައް ތަކުރާރުވިޔަ ނުދިނުމަށްޓަކައި އަޅާނެ ފިޔަވަޅުތައް ޕްލޭންކޮށް އޮމްބަޑްސްޕާސަންސް އޮފީހަށް ހިއްސާކުރުމަށް ވެސް ޖެންޑާ މިނިސްޓްރީއަށް މިހާރު ވަނީ އަންގާފަ އެވެ. ނިއުމަތު ވިދާޅުވީ ޖެންޑާއިން އެފަދަ ކަންކަން ތަންފީޒުކުރާ މިންވަރު މޮނީޓާ ކުރަމުންދާ ކަމަށެވެ.\nދިވެހިރާއްޖޭގައި ކުޑަކުދިންގެ ހައްގުތައް ރާއްކާތެރިކޮށްދިނުމުގައި ހަރަކާތްތެރިވާ އިދާރާތަކުގައި ހިނގާ ބޮޑެތި ހާދިސާ ތަކުގައި ހަރަކާތްތެރިވާން ރެޕިޑް ރެސްޕޯންސް ޓީމެއް އޮމްބަޑްސްޕާސަންސް އޮފީހުން ހަމަޖައްސަފައި އޮވެ އެވެ.\nނިއުމަތު ވިދާޅުވީ އެފަދަ ހާދިސާތަކާއި ގުޅިގެން އިވެލުއޭޝަން ކުރިއަށް ގެންދާ ކަމަށާއި އަދި ވަގުތުން ދޭން ޖެހޭ އިރުޝާދާއި ލަފާ އަބަދުވެސް ލިބެމުންދާނެ ކަމަށެވެ. އަދި އެފަދަ ހާދިސާތަކުން ރައްކާތެރިވުމަށް އަޅަންޖެހޭ ފިޔަވަޅުތަކުގެ ލަފާ، އިދާރާތަކަށް ދޭ ކަމަށާއި އިދާރާތަކުން ފިޔަވަޅުތައް ތަންފީޒުކުރާ މިންވަރު ވެސް މޮނިޓާ ކުރަމުންދާ ކަމަށެވެ.\nމިނިސްޓްރީ އޮފް ޖެންޑާ އެންޑް ފެމިލީ ކުޑަކުދިން އޮމްބަޑްސްޕާސްންސްގެ އޮފީސް\nކުޑަކުދިންގެ ހައްގުތައް ކަށަވަރުކުރޭތޯ ބަލަން އޮޑިޓެއް


ވިލާ ކޮލެޖުގެ ސްކޮލަރޝިޕް ސްކީމް 2020 އަށް ކުރިމަތިލުމުގެ ފުރުސަތު މިއަދު ހުޅުވާލައިފިއެވެ.\nވިލާ ކޮލެޖު ސްކޮލަރޝިޕް ސްކީމަކީ 2016 ވަނަ އަހަރުން ފެށިގެން އެކޮލެޖުގައި ހިލޭ މަތީ ތަޢުލީމް ޙާސިލް ކުރުމަށް ކޮންމެ އަހަރަކު އެއްފަހަރު ހުޅުވާލެވޭ ސްކޮލަރޝިޕް ފުރުސަތުތަކެކެވެ.\n4 ދާއިރާއެއްގެ މައްޗަށް އެކުލެވޭ މި ސްކޮލަރޝިޕް ސްކީމްގައި ހިމެނޭ ދާއިރާ ތަކަކީ:\n1. ވިލާ ކޮލެޖު އޯޕަން ސްކޮލަރޝިޕް:\nމި ކެޓަރގަރީ އިން ހުޅުވާލަވިފައި ވަނީ ޖުމްލަ3ސްކޮލަރޝިޕް އެވެ. ފައުންޑޭޝަން ފެންވަރުގެ 1 ސްކޮލަރޝިޕް، ޑިގްރީ ފެންވަރުގެ 1 ސްކޮލަރޝިޕް ، އަދި މާސްޓަރސް ފެންވަރުގެ 1 ސްކޮލަރޝިޕް ހުޅުވާ ލެވިފައިވާ މި ދާއިރާއަށް މި ލެވެލްތަކުގެ ކޯސްތަކަށް ޝަރުތުހަމަވާ ކޮންމެ ދިވެއްސަކަށްވެސް ކުރިމަތިލެއްވޭނެއެވެ. ސްކޮލަރޝިޕަށް ދަރިވަރުން ހޮވުމުގައި ބަލާނީ ކުރިމަތިލާފައިވާ ދަރިވަރުންގެ ތެރެއިން އެންމެ މަތީ ފާސް ހޯދާފައިވާ ދަރިވަރުންނަށެވެ.\n2. ވިލާ ކޮލެޖު / ވިލާ އިންޓަރނޭޝަނަލް ހައި ސްކޫލް ސްކޮލަރޝިޕް\nކޮންމެ އަހަރަކު ވެސް ވިލާ އިންޓަރނޭޝަނަލް ހައި ސްކޫލްއިން އޭލެވެލް ހަދާ ދަރިވަރުންގެ ތެރެއިން2ދަރިވަރަކަށް ވިލާ ކޮލެޖުގައި ޑިގްރީ ހެދުމަށް2ފުރުސަތު ހުޅުވައި ލެވޭނެއެވެ. މި ގޮތުން މި ސްކޮލަޝިޕަށް ދަރިވަރުން ހޮވުމުގައި ބެލޭނީ ކުރިމަތިލާފައިވާ ދަރިވަރުންތަކުގެ ތެރެއިން އޭލެވެލްއިން އެންމެ މަތީ ފާސް ހޯދާފައިވާ ދަރިވަރުންނަށެވެ. މި ދާއިރާއިން ސްކޮލަޝިޕަށް ކުރިމަތި ލެވޭނީ ވީ.އައި.އެޗް.އެސް އިން އޭލެވެލް ނިންމިތާ އެންމެ ގިނަވެގެން2އަހަރުވެފައިވާ ދަރިވަރުންނަށެވެ.\n3. ވިލާ ކޮލެޖު ކޮމިއުނިޓީ އެންގޭޖްމަންޓް ސްކޮލަރޝިޕް\nމިއީ ވިލާ ކޮލެޖުގެ އަތޮޅުތެރޭގެ ކެޕްމަސްތަކުގައި ކިޔަވަމުންދާ ދަރިވަރުންނަށް ޚާއްސަކޮށްފައިވާ ދާއިރާއެކެވެ. އެގޮތުން އަތޮޅުތެރޭގެ ކެމްޕަސްތަކުގެ ތެރެއިން 100-50 ދޭތެރޭގެ ދަރިވަރުން ކިޔަވަމުންދާ ކެމްޕަސްތަކަށް 1 ފުރުސަތު، އަދި 150-100 މަތީ އަދަދެއްގެ ދަރިވަރުން ކިޔަވަމުންދާ ކެމްޕަސްތަކަށް2ފުރުސަތު ލިބިގެންދާނެެއެވެ. ފައުންޑޭޝަން، ޑިގްރީ އަދި މާސްޓަރސް ކިޔަވާ ދަރިވަރުންނަށްވެސް މި ފުރުސަތު ލިބިގެންދާނެއެވެ. މި ދާއިރާއިން ސްކޮލަރޝިޕްގެ ފުރުސަތު ހުޅުވާލުމަށްޓަކައި ހަވާލުކުރެވޭނީ ލޯކަލް ކައުންސިލް ތަކާއެވެ.\n4. ވިލާ ކޮލެޖު އެލަމްނައި ސްކޮލަރޝިޕް\nވިލާ ކޮލެޖުން ކިޔެވުން ނިންމި ދަރިވަރުންނަށް އަމާޒުކޮށްގެން ހުޅުވާލަވިފައިވާ މި ދައިރާގައި މާސްޓަރސް ފެންވަރަށް ކިޔެވުމަށް 1 ފުރުސަތާއި، ޑިގްރީ ފެންވަރަށް ކިޔެވުމަށް 1 ފުރުސަތު ވަނީ ހުޅުވާލެވިފައެވެ.\nމި ގޮތުން ކޯހަށް ދަރިވަރުން ހޮވުމުގައި ބެލޭނީ ކުރިމަތި ލައިފައިވާ ދަރިވަރުންގެ ތެރެއިން އެންމެ މަތީ ފާސް ހޯދާފައިވާ، ވިލާ ކޮލެޖުގެ މުސްކުޅި ދަރިވަރުންނަށެވެ.\nމިހާރު ކިޔަވަމުންދާ ދަރިވަރުންނަށް ވެސް ކުރިމަތި ލެވޭ ގޮތަށް ހުޅުވާލާ މި ސްކޮލަޝިޕްތަކަށް ކުރިމަތިލުމުގެ އެންމެ ފަހުގެ ތާރީޚަކީ 300 އޭޕްރިލް 2020 އެވެ.


Dhuniye Furathama Artificial Intelligence Fatwa Dhey Hidhumaiy Ifthithaahu Koffi | Thiladhun\nދުނިޔޭގެ ފުރަތަމަ “އާޓިފިޝަލް އިންޓެލިޖެންސް” ފަތުވާ ދޭ ހިދުމަތް އިފްތިތާހްކޮށްފި\nއަޙްމަދު މުޖުތަބާ އޮކްޓޯބަރ 31, 2019\nމިދިޔަ އަންގާރަ ދުވަހު ދުނިޔޭގައި ފުރަތަމަ “އާޓްފިޝަލް އިންޓެލިޖެންސް” މެދުވެރިކޮށް ފަތުވާ ދޭ ހިދުމަތް ތައާރަފްކޮށް އިފްތިތާހު ކޮށްފިއެވެ.\nދުބާއީގައި އިފްތިތާހު ކުރި މިހިދުމަތުގެ ސަބަބުން ދީނީ އިލްމުވެރިންނާއި ފޯނުން ގުޅައި ދީނުގެ ކަންކަން އޮޅުންފިލުވުމަށް ސުވާލުކުރުމުގެ ބަދަލުގައި މިހިދުމަތް މެދުވެރިކޮށް ވަގުތުން ސުވާލުކޮށްލުމުން ޖަވާބު ލިބިގެން ދާނެއެވެ.\nމިވަގުތު މިހިދުމަތް މެދުވެރިކޮށް ޖަވާބު ދެވޭނީ ނަމާދާއި ގުޅޭ 205 ސުވާލަކަށް ކަމަށް ދުބާއީގެ އިސްލާމިކް އެފެއާޒް އެންޑް ޗެރިޓަބަލް އެކްޓިވިޓީސް ޑިޕާޓްމަންޓްގެ ފަތުވާ ސެކްޝަންގެ ހެޑް ތާރިޤް އަލް އެމަޑީ ވިދާޅުވިއެވެ. އަދި މިބުރުގައި ހަމައެކަނި ސުވާލުތަކަށް ޖަވާބު ދެވޭނީ އިސްލާމިކް އެފެއާޒް އެންޑް ޗެރިޓަބަލް އެކްޓިވިޓީސް ޑިޕާޓްމަންޓްގެ ވެބްސައިޓުން އިނގިރޭސި އަދި އަރަބި ބަހުން އެކަނި ކަމަށްވެސް ތާރިޤް ވިދާޅުވިއެވެ.\nދެން އަންނަ ބުރެއްގައި މިހިދުމަތް “ވަޓްސްއެޕް” މެދުވެރިކޮށް ލިބޭގޮތް ހަދާނެކަމަށާއި އިތުރު ސުރުހީތަކަށް ގިނަ މައުލޫމާތު ލިބޭ ގޮތަށް ހައްދަވާނެކަމަށްވެސް ތާރިޤް ވިދާޅުވިއެވެ. އެގޮތުން ރޯދަ އާއި ވުލޫ ކުރުމާއި ވިޔަފާރިއާއި ބެހޭ ގިނަ މައުލޫމާތު ތައް ހިމެނޭނެއެވެ. އިތުރު ބަސްތައް ވެސް ކުރިއަށް އޮތް ތަނުގައި ހިމަނުއްވާނެކަމަށް ތާރިޤް ވަނީ ވިދާޅުވެފައެވެ.\nދުބާއީގެ އިސްލާމިކް އެފެއާޒް އެންޑް ޗެރިޓަބަލް އެކްޓިވިޓީސް ޑިޕާޓްމަންޓްގެ ވެބް ސައިޓްގެ ފުރަތަމަ ސަފްހާގެ ކަނާތް ފަރާތުގެ ތިރީ ކަނުގައިވާ “ޗަޓް ވިތް އަސް” އަށް ކްލިކް ކޮށްލުމުން މިހާރު މި ހިދުމަތް ބޭނުން ކުރެއްވޭނެއެވެ. ވަރަށް އަވަހަށް އިސްލާމިކް އެފެއާޒް އެންޑް ޗެރިޓަބަލް އެކްޓިވިޓީސް ޑިޕާޓްމަންޓްގެ އޮންޑްރޮއިޑް އަދި އައިއޯއެސް އެޕްލިކޭޝަން މެދުވެރިކޮށްވެސް މި ހިދުމަތް ބޭނުން ކުރެވެން ފެށޭނެއެވެ.\nކުރިއަށް އޮތްތަނުގައި ސުވާލު ކުރައްވާ ފަރާތްތަކަށް އޯޑިއޯ މެދުވެރިކޮށްވެސް ޖަވާބު ލިބޭނެ ގޮތް ހައްދަވާނެކަމަށް ތާރިޤު ވިދާޅުވިއެވެ. މިހިދުމަތް މެދުވެރިކޮށް ދީނީ ގިނަ މަޢުލޫމާތު ތަކެއް ދުނިޔޭގެ އެކި ކަންކޮޅު ތަކުގައި ތިބި ފަރާތްތަކަށް ލިބިގެންދާނެއެވެ.\nމަސްތުވާތަކެތީގެ މައްސަލައެއްގައި ނޮޅިވަރަމާއި ނޮޅިވަރަންފަރުން ދެ މީހަކު ހައްޔަރުކޮށްފި


ގިނަ އަންހެނުންނަށް ހާރޓްއެޓޭކް ޖެހޭ ދުވަސްވަރު އިނގެން ބޭނުންތަ؟ – ދިވެހި ނޫސް\nHome ⁄ ސިއްހަތު ⁄ ގިނަ އަންހެނުންނަށް ހާރޓްއެޓޭކް ޖެހޭ ދުވަސްވަރު އިނގެން ބޭނުންތަ؟\nraajje mv 11 months ago0Comment ސިއްހަތު\n” ޅަ އުމުރުގައި ހާރޓްއެޓޭކް ޖެހޭ އަންހެނުން މަދުކަމުގައިވީ ނަމަވެސް މާބަނޑު ދުވަސްވަރު ނުވަތަ މާނބަނޑުވުމާއި ވިދިގެން ހާރޓްއެޓޭކް ޖެހުމަކީ ނާކުޒު ކަމެއް ކަމަށް” އެންވައިޔޫ ލެންގޮން ހެލްތްގެ އިންޓަރވެންޝަނަލް ކާރޑިއޮލޮޖިސްޓް އެންޑް އެސިސްޓަންޓް ޕްރޮފެސަރ އޮފް މެޑިސިން ޑރ. ނަތަނިއަލް ސްމިލޮވިޗް ބުނެފައިވެއެވެ.\n” ހުރިހާ އަންހެނުންވެސް ހިތުގެ ބަލިތައް ޖެހޭ ކަންކަން ދަނެގަތުމަކީ މުހިއްމު ކަމެއް، އެގޮތުން ލޭ މައްޗަށް ދިޔުމާއި ހަކުރުބަލި އަދި ފަލަވުން ފަދަ ކަންކަން މާނބަނޑުުމާއި ގުޅިގެން ކޮންޓްރޯލްކުރަންޖެހޭ. އަދި ބަލިވެއިނުމާއި ވިހެއުމަށްފަހު މޭގައި ރިއްސުން ނުވަތަ ދިލަނެގުން ފަދަ ކަންކަމަކީ ހާރޓްއެޓޭކް ޖެހެން އުޅޭ ކަމުގެ އަލާމާތެއް ކަމަށްވާއިރު ވީ އެންމެ އަވަހަށް ޑޮކްޓަރަށް ދެއްކުމަށް ސަމާލުވާންޖެހޭ” ކަމަށް ޑރ.ސްމިލޮވިޗް ވިދާޅުވެފައިވެއެވެ.\nޢަޞްރު ސޫރަތުން ލިބޭ މަތިވެރި އިބްރަތްތަކުގެ ވާހަކަ މިއަދުގެ ހުކުރު ޚުތުބާގައި\nކޮރޯނާވައިރަހަށް ޝައްކުވެ އިޓަލީ މީހަކު އެކަހެރިކޮށްފި\nމޫސުމީ ރޯގާއާއި ހުން ބާރަށް ފެތުރެނީ- ސަމާލުވޭ!


Bridge aa gulhey maguthah fulhaakuranee traffic thohjehuna nudhinumah: Muizzu | Mihaaru\nބްރިޖަށް ދަތުރުކުރާ މައި މަގުތައް ފުޅާކުރުމަށް ހިންގާ މަޝްރޫއުގެ ދަށުން ބޮޑުތަކުރުފާނު މަގު އާޓިފިޝަލް ބީޗް ސަރަހައްދުގައި ހުރި ގަސްތައް ނަގާފައި. ފޮޓޯ: ހުސެއިން ވަހީދު /މިހާރު\nބްރިޖާ ގުޅޭ މަގުތައް ފުޅާކުރަނީ ޓްރެފިކް ތޮއްޖެހުނަ ނުދިނުމަށް: މުއިއްޒު\n26 މާޗް 2018 - 15:53 16 comments\nމާލެ-ހުޅުލެ ބްރިޖާ ގުޅިފައިވާ މާލޭގެ މަގުތައް ފުޅާކުރަމުން އަންނަނީ، ބްރިޖަށް ދަތުރުކުރާ އުޅަނދުތައް ތޮއްޖެހުނަ ނުދިނުމަށް ކަމަށާއި އެ މަގުތަކުގެ ދުވާރުތައް ވެސް ފުޅާކުރާނެ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިއަދު ވިދާޅުވެއްޖެ އެވެ.\n"މިހާރު"އާ ވާހަކަ ދައްކަވަމުން މިނިސްޓަރު ވިދާޅުވީ 16 މީޓަރަށް މަގުތައް ފުޅާކުރާ އިރު، ފުޅާކުރާ ސަރަހައްދުގައި ޖުމްލަ ހަތަރު ލޭން އޮންނާނެ ކަމަށެވެ.\n"ބްރިޖާ ކައިރި ހިސާބުތަކުގެ މަގުތަކުގެ ޓްރެފިކް ތޮއްނުޖެހޭ މިންވަރަށް މަގުތައް ފުޅާކުރަން ކޮންސަލްޓެންޓުން ލަފާދީފައިވާ ގޮތަށް މަސައްކަތް ކުރިޔަށް މިގެންދަނީ،" މުއިއްޒު ވިދާޅުވި އެވެ.\nބްރިޖާ ގުޅޭ ބޮޑެތި މަގުތަކަކީ ބޮޑުތަކުރުފާނު މަގުގެ އިތުރުން، ހެންވޭރު ޕާކް ވަށައިގެންވާ ސަރަހައްދެވެ. އެގޮތުން ސެނަހިޔާ ހުންނަ މޫންލައިޓް ހިނގުމުން ފެށިގެން ހިތިގަސްމަގު (ހެންވޭރު ޕާކްގެ ހުޅަނގު އުތުރު ކަނުން ރާޅުގަނޑު ސަރަހައްދަށް ނުކުންނަ މަގު) ވެސް ހިމެނެ އެވެ. އިންޑަސްޓްރިއަލް ވިލެޖުން ފެށިގެން ބްރިޖާ ހަމަ އަށް ބޮޑުތަކުރުފާނު މަގު ފުޅާކުރަނީ ކުރިން ގާޑިޔާތައް ހިމެނޭ ސަރަހައްދު ހުސްކޮށްގެންނެވެ. އަދި ބޮޑުތަކުރުފާނު މަގު، ބްރިޖުން ފެށިގެން ހުޅުމާލޭ ފެރީ ޓާމިނަލާ ހަމައަށް ވެސް ފުޅާ ކުރާނެ އެވެ.\nބްރިޖަށް ދަތުރުކުރާ މައި މަގުތައް ފުޅާކުރުމަށް ހިންގާ މަޝްރޫއުގެ ދަށުން ފުޅާކުރަން ނިންމާފައިވާ ސެނަހިޔާ ހުންނަ މޫންލައިޓް ހިނގުން. ފޮޓޯ: ހުސެއިން ވަހީދު /މިހާރު\nމިނިސްޓަރު ވިދާޅުވީ ބްރިޖަށް ދަތުރުކުރާ މައި މަގުތައް ފުޅާ ކުރާ އިރު މަގުގެ ކޮންމެ ފަރާތެއްގައި ދެ މީޓަރުގެ ޕޭވްމަންޓެއް އޮންނާނެ ކަމަށެވެ. އަދި މަގުގެ އަރިމަތީގައި މަގަށް ހިޔާވާ ގޮތަށް ގަސް އިންދާނެ ކަމަށް ވިދާޅުވި އެވެ.\n"އެ މަގުތަކުގެ މަސައްކަތް ބްރިޖް ނިމެންވާ އިރަށް ނިމޭނެ. މި މަޝްރޫއު ނިމޭއިރު މާލެ ވަށައިގެން ދަތުރުކުރަން އޮންނަ މަގުގެ ދެ ބައިކުޅަ އެއްބައި އޮންނާނީ ނިމިފައި،" މުއިއްޒު ވިދާޅުވި އެވެ.\nބޮޑުތަކުރުފާނު މަގު ފުޅާކުރުމުގެ ގޮތުން އާޓިފިޝަލް ބީޗްގެ ސްޓޭޖް ވެސް މިހާރު ވަނީ ނަގައިފަ އެވެ.\nޗައިނާ ސަރުކާރުގެ އެހީގައި ހަދާ ބްރިޖްގެ މަސައްކަތް މިހާރު ވަނީ ނިމެން ކައިރިވެފަ އެވެ. ބްރިޖް ނިމެންވާ އިރަށް ހުޅުލެ އިން ފެށިގެން ހުޅުމާލެއާ ދެމެދު ވެސް ބޮޑު މަގެއް ހެދުމުގެ މަސައްކަތް މިހާރު އަންނަނީ ކުރަމުންނެވެ.\nއިތުރު ލިޔުންތައް ހައުސިން މިނިސްޓްރީ ސިނަމާލެ ބްރިޖު ބޮޑުތަކުރުފާނުމަގު


އަނެއްކާވެސް ރެކޯޑު އަދަދެއް، މިއަދު 464 މީހުން ޕޮޒިޓިވް | Sangu News\nއަނެއްކާވެސް ރެކޯޑު އަދަދެއް، މިއަދު 464 މީހުން ޕޮޒިޓިވް\n28 އޭޕްރިލް 2021 - 22:54\nރެންޑަމް ސާމްޕަލް ނެގުމުގައި އެޗްޕީއޭގެ ބޭފުޅުން ހަރަކާތްތެރިވަނީ: ފޮޓޯ / ހަތާވީސް\nރާއްޖެއިން އިތުރު 464 މީހުން ކޮވިޑް-19 އަށް ޕޮޒިޓިވްވެއްޖެއެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ)އިން ހާމަކޮށްފައިވާ ތަފާސްހިސާބުތަކަށް ބަލާއިރު ފާއިތުވި 24 ގަޑިއިރުގެ ތެރޭގައި 464 މީހުން ޕޮޒިޓިވްވެފައިވާއިރު، އޭގެތެރޭގައި ހިމެނެނީ މާލެ ސަރަހައްދުން ޕޮޒިޓިވްވި 207 މީހުންނާއި އަތޮޅުތަކުގެ ރަށްތަކުން ޕޮޒިޓިވްވި 146 މީހުންނާއި ރިސޯޓުތަކުން ޕޮޒިޓިވީ 14 މީހުންނާއި ސިނާޢީ މަސައްކަތްކުރާ ރަށްރަށުން ޕޮޒިޓިވްވި 94 މީހެކެވެ.\nމިއާއެކު މިބައްޔަށް ރާއްޖެއިން ޕޮޒިޓިވްވީ މީހުންގެ ޖުމްލަވަނީ 29،052 އަށް އަރާފައެވެ.\nރާއްޖެއިން ކޮވިޑް-19 އަށް ޕޮޒިޓިވްވި މީހުންގެ ތެރެއިން މިއަދު 76 މީހުން ވަނީ ބަލިން ރަނގަޅުވެފައެވެ. މިއާއެކު ޕޮޒިޓިވްވި މީހުންގެ ތެރެއިން ޖުމުލަ 24،575 މީހުން ވަނީ ބަލިން ރަނގަޅުވެފައެވެ. މިވަގުތު ބައްޔަށް ފަރުވާ ހޯދަމުން ދާ މީހުންގެ ޢަދަދުވަނީ 4،396 އަރައެވެ. އަދި 122 މީހަކަށް ހޮސްޕިޓަލުގައި އެޑްމިޓްކޮށްގެން އަންނަނީ ފަރުވާ ދެމުންނެވެ.\nފާއިތުވި 24 ގަޑިއިރުގެ ތެރޭގައި ކޮވިޑް-19އަށް ޓެސްޓްކުރުމަށްޓަކައި 3،298 ސާމްޕަލެއް ވަނީ ނަގާފައެވެ. ކޮވިޑް ޕޮޒިޓިވްވި މީހުންގެ ތެރެއިން ރާއްޖެއިން މިހާތަނަށް 72 މީހަކު ވަނީ ނިޔާވެފައެވެ. އޭގެތެރޭގައި ހިމެނެނީ 64 ދިވެހިންނާއި 8 ބިދޭސީންނެވެ.


Kaafa dhariyaa eku raazuvaa kulhenee Facetime medhuverikoh | Mihaaru\n27 މާޗް 2020 - 09:13 1 comment\nކޮރޯނާވައިރަހާ އެކު ދުނިޔޭގެ ހުރިހާ ހިސާބެއްގެ މީހުންގެ ދިރިއުޅުމަށް ވެސް ވަނީ ވަރަށް ބޮޑު މާޔޫސްކަމެއް ކުތިމަތިވެފަ އެވެ. އާންމު ދިރިއުޅުމުގެ ހުރިހާ ކަމެއްހެން މިހާރު އެއްކޮށް ހުއްޓުމަކަށް އައިސް، މީހުންނަށް އުޅެން ޖެހިފައި ވަނީ ގޭތެރޭގައި ބަންދުވެގެންނެވެ. މިކަމާ ގުޅިގެން ކުރިމަތިވާ ހާސްކަމާއި އުދާސްތައް ވެސް ދަނީ އިތުރުވަމުންނެވެ.\nއިނގިރޭސިވިލާތުގެ މި އާއިލާ އަށް މިހާރު ޖެހިފައި ވަނީ މި ކަހަލަ ހާލަތެކެވެ. ސްޓަފޯޑްޝަޔާގެ ކޮޑްސަލްގައި ދިރިއުޅޭ މިކް ފިލިޕްސް، 71، އަކީ ކުރިން އާންމުކޮށް ކޮންމެ ހަފުތާ ބަންދެއްގައި ފިރިހެން ދަރިފުޅު ކްރިސް ފިޕިލްސް އާއި ކާފަ ފިރިހެން ދަރިފުޅު ރުބެން ފިލިޕްސްއާ އެކު ފުޓްބޯޅަ ކުޅެމުން ދިޔަ މީހެކެވެ. ޕާކިންސަން ބައްޔަށް ވެސް ފަރުވާ ހޯދަމުން އަންނަ މިކް އަކީ ކޮރޯނާވައިރަހުގެ ރިސްކް ބޮޑު މީހަކަށްވާތީ އޭނާ އަށް މިހާރު އުޅެން ޖެހިފައި ވަނީ އާއިލާއާ އެކަހެރިވެގެން ހުންނާށެވެ.\nGrandad and grandson enjoy game of chess in self-isolation pic.twitter.com/jGn0wIpsjJ\nއެހެންވެ މި ނާޒުކު ދަނޑިވަޅުގައި އޭނާގެ އެކަނިވެރިކަން އެންމެ7އަހަރުގެ ކާފަ ދަރިފުޅު ފިލުވައި ދެނީ ފޭސްޓައިމް މެދުވެރިކޮށް ކޮންމެ ދުވަހަކު ކުޅޭ ރާޒުވާ ކުޅިގަނޑުތަކާ އެކީގަ އެވެ. ކާފައާ މި ދަނޑިވަޅުގައި ސީދާ ބައްދަލު ކުރެވެން ނެތުމުން އެ ފަޅުކަމާއި ފޫހިކަން ރުބެން އަށް ޓެބްލެޓް އެހީގައި ފޭސްޓައިމް މެދުވެރިކޮށް ފިލުވައި ދިނުމުން އޭނާ ހުރީ ވަރަށް އުފަލުންނެވެ.\n"ދަރިފުޅާއި ބައްޕަގެ މެދުގައި އަބަދު ވެސް ވަރަށް ގާތްގުޅުމެއް އޮވޭ. ބައްޕަ އައިސޮލޭޓްވާން ޖެހުނީމަ ރުބެން އެކަމާ ދެރަވެގެން ވަރަށް ރޮއި ވެސް ހެދި. އެކަމަކު މިހާރު ފޭސްޓައިމުން ރާޒުވާ ކުޅެވޭތީ ދެ މީހުން ވެސް ތިބީ ވަރަށް އުފަލުން." ކްރިސް ބުންޏެވެ.\nއޭނާ ބުނީ ރާޒުވާ އަކީ ވެސް ރުބެންގެ ހިޔާލެއް ކަމަށެވެ. އަދި ދަރިފުޅަކި އަބަދު ވެސް ރާޒުވާ އަށް ހާއްސަ ޝައުގުވެރިކަމެއްދޭ ކުއްޖެއް ކަމަށް ބުންޏެވެ.\n"މިކަހަލަ ދަނޑިވަޅެއްގައި ހުނަރު ތަރައްގީކޮށްލަން ވެސް މި ކަހަލަ ކަމެއްކޮށްލުމަކީ ހަގީގަތުގައި ވަރަށް މުހިއްމު ކަމަކަށްވާނެ،" ކްރިސް ބުންޏެވެ. "އަނެއް ކަމަކީ އައިސޮލޭޝަނުގައި ހުންނަ މީހާ އަށް ވެސް އެކަނިވެރިކަން އިހުސާސް ނުކުރެވުން. އަހަރެން އެދެން މި ދަނޑިވަޅުގައި ގޭގައި ތިބެން ޖެހުނީމަ މިކަހަލަ ގޮތްގޮތަށް ވަގުތުގެ ބޭނުން ހިފަން."\nމިއީ ހަމައެކަނި ކްރިސްގެ އާއިލާގެ ވާހަކަ އެވެ. ކޮރޯނާވައިރަހާ އެކު ގައުމުތައް ލޮކްޑައުންކޮށް، ރައްޔިތުން ގޭގައި ބަންދުވެފައި ތިބެން ޖެހުމުން އެކި މީހުން އަންނަމީ އެކި ކަހަލަ ކަންކަން ކުރަމުންނެވެ. މުހިއްމު ކަމަކީ މިފަދަ ކަންކަމުން ހިތްވަރު ހޯދުމެވެ.\nއިތުރު ލިޔުންތައް އިނގިރޭސިވިލާތް ރާޒުވާ ސޯޝަލް މީޑިއާ


Newcastle ge amaazu bodethi kulhuntherinnah\nނިއުކާސަލްގެ އަމާޒު ބޮޑެތި ކުޅުންތެރިންނަށް\nމިއަންނަ ސީޒަނުގައި ނިއުކާސަލްއަށް ބަދަލުވާނެ ކަމަށް ބެލެވޭ ކުޅުންތެރިން\nނިއުކާސަލް ޔުނައިޓެޑުން ދުނިޔޭގެ ބޮޑެތި ގިނަ ކުޅުންތެރިން ތަކެއް ހޯދުމަށް އަމާޒު ހިފައިފި އެވެ.\nސައުދީ އަރަބިއްޔާގެ ޕަބްލިކް އިންވެސްޓްމެންޓް ފަންޑުން (ނިއުކާސަލް) ގަތީ މިދިޔަ ހަފުތާ ނިމެނިކޮށެވެ. މިއާއެކު ޕްރިމިއާ ލީގުގެ އިތުރުން މުޅި ދުނިޔޭގެ ވެސް އެންމެ އަގުބޮޑު ކްލަބަކަށް ނިއުކާސަލް ވަނީ މިހާރު ވެފަ އެވެ. ސައުދީގެ ޕްރިންސް މުހައްމަދު ބިން ސަލްމާން ނިއުކާސަލް ބައްލަވައިގަތީ 408 މިލިއަން ޑޮލަރަށް ކަމަށް ރިޕޯޓުތައް ބުނެ އެވެ. ނިއުކާސަލްގެ މެޖޯރިޓީ ހިއްސާ އޮތް ޕީއައިއެފްގެ މިލްކިއްޔާތުގައި 434 ބިލިއަން ޑޮލަރު އެބަހުއްޓެވެ.\nމިހާރު ލީގުގައި ރެލިގޭޝަނަށް ގޮސްފާނެ ކަމުގެ ބިރު ހީވެފައިވާ ނިއުކާސަލް މިހާރު އަންނަނީ ޓީމަށް ގިނަ ތަރިން ތަކެއް ގެނައުމުގެ މަސައްކަތް ކުރަމުންނެވެ. އެގޮތުން ޓީމުގެ ކޯޗަކަށް ސްޓީވަން ޖެރާޑް ގެންދަން އުޅޭ ކަމުގެ އަޑުތައް ވަނީ ފެތުރިފަ އެވެ. މީގެ އިތުރުން ޕްރިމިއާ ލީގުގައި ކޯޗުކަން ކޮށްދީ ތަޖުރިބާ ހޯދާފައިވާ ފްރެންކް ލަމްޕާޑާއި އެންޓޯނިއޯ ކޮންޓޭއަކީ ވެސް ނިއުކާސަލްއަށް ބަދަލުވެދާނެ ކަމަށް ބެލެވޭ ކޯޗުންނެވެ.\nއިނގިރޭސި ރިޕޯޓުތައް ބުނާ ގޮތުން ބާސާގެ ފިލިޕޭ ކޮޓީނިއޯ އާއި ރެއާލްގެ ގަރެތު ބޭލް ވެސް މިއަންނަ ސީޒަނުގައި ނިއުކާސަލްއަށް ބަދަލުވުމަކީ އެކަށީގެންވާ ކަމެކެވެ. ކޮޓީނިއޯގެ ފަރާތުން އެންމެ ރަނގަޅު ކުޅުމެއް ފެނިފައި ވަނީ އިނގިރޭސި ޕްރިމިއާ ލީގުގައި އޭނާ ލިވަޕޫލަށް ކުޅުނު އިރު އެވެ. އެހެން ކަމުން އޭނާ އެނބުރި އިނގިރޭސި ލީގަށް ދިއުމަކީ އެކަށީގެންވާ ކަމެކެވެ. އަަނެއް ކޮޅުން ރެއާލް އާއި އެކު ބޭލް ހަދާފައިވާ އެއްބަސްވުމުގެ މުއްދަތު މިއަންނަ ސަމާ ޓްރާންސްފާ މާކެޓަށް ހަމަވާނެ އެވެ. މިއީ އޭނާ އެނބުރި އިންގްލެންޑަށް ދިއުމަށް ލިބޭ ބާރެކެވެ.\nނިއުކާސަލްގެ އާ ވެރިޔާ ޕްރިންސް މުހައްމަދަކީ އެޑިސަން ކަވާނީގެ ވަރަށް ބޮޑު ސަޕޯޓަރެކެވެ. ބޭރުގެ ރިޕޯޓުތައް ބުނާ ގޮތުން ނިއުކާސަލް ގަންނަން އޭނާ އެންމެ ފުރަތަމަ މަސައްކަތް ކުރި ހިސާބުން ވެސް ކަވާނީ އެޓީމަށް ގެންދިއުމަކީ އޭނާގެ އަމާޒެކެވެ. މެންޗެސްޓާ ޔުނައިޓެޑަށް ކްރިސްޓިއާނޯ ރޮނާލްޑޯ ބަދަލުވުމުން ޓީމުގައި ކަވާނީއަށް އޮތް ފުރުސަތުތައް އޭނާއަށް ކުޑަ ވާތީ ކަވާނީ ނިއުކާސަލްއަށް ބަދަލުވުން ގާތެވެ.\nމީގެ އިތުރުން ފްރާންސްގެ އެންމެ މުއްސަނދި ކްލަބް ޕީއެސްޖީން ދެ ކުޅުންތެރިން ނިއުކާސަލްއަށް ބަދަލުވުމަކީ ވެސް މާ ދުރުގައިވާ ކަމެއް ނޫނެވެ. އެގޮތުން ޕީއެސްޖީގެ އެއް ނަންބަރު ކީޕަރު ކޭލާ ނަވާސް އާއި ފޯވާޑް އިކާޑީއަކީ ޕްރިމިއާ ލީގަށް ބަދަލު ވާނެ ކަމަށް ބެލެވޭ ކުޅުންތެރިންގެ ލިސްޓުގެ ވަރަށް ކުރީގައި އުޅޭ ދެ ކުޅުންތެރިންނެވެ.\nޔޫރޯ 2020 ގައި މޮޅު ކުޅުމެއް ދައްކައި އެންމެ މޮޅު ކުޅުންތެރިޔާގެ މަގާމު ހޯދި އިޓަލީގެ ޑޮނަރޫމާ ޕީއެސްޖީއަށް ބަދަލުވުމާއެކު ނަވާސްއަށް އޮތް ފުރުސަތު ތައް ވަނީ ހަނިވެފަ އެވެ. މިހާރު އެ ޓީމުގެ ފުރަތަމަ 11 އިން ޖާގަ ދެނީ އެކި ދުވަހު އެކި ކީޕަރުންނަށެވެ. އަނެއްކޮޅުން މެސީ، ނޭމާ އަދި އެމްބާޕޭ އާއެކު ޕީއެސްޖީގެ އެޓޭކިން ލައިން ވަރުގަދަ ކޮށްފައި ވާއިރު އިކާޑީއަށް މިހާރު ޓީމުގެ ފުރަތަމަ 11 އިން ޖާގަ ނުލިބެ އެވެ.


vnews - Raudhage Message ah Seerat Parveen ah!\nރައުދާގެ މެސެޖެއް "ސީރަތު ޕަރްވީން" އަށް!\n"ބްރޯ، އަހެރެން ތީނަގެ ދޮރުގަ ޓަކިޖެހިން. ތީނަ މެސެޖުކޮށްފަ ދެން ފަހުން ޚަބަރެއް ނުވަމެއްނު." ސީރަތު ބުނެފައިވެ އެވެ.\nބަންގްލާދޭޝްގެ އިސްލާމީ ބޭންކް މެޑިކަލް ކޮލެޖްގައި ކިޔަވަމުން ދިޔަ ދިވެހި މޮޑެލް "ރައުދާ އާތިފް" ދަންޖެހިގެން މަރުވެފައި ހުއްޓާ ފެނުނު ޚަބަރު ލިބުނީ މަރޗް މަހުގެ 29ވަަނަ ދުވަހު އެވެ. މި ޚަބަރާއި އެކު ގިނަ މީހުން އުފެއްދި ސުވާލަކީ ރައުދާ އަމިއްލައަށް މަރުވެދާނެތޯ އެވެ. ސަބަބަކީ ރައުދާ އަކީ މެޑިކަލްގެ ދާއިރާއިން ކުރިއަށްދާން ފޮނި އުއްމީދުތަކެއް ދެކެމުން އައި އުޖާލާ ކުރިމަގެއް އޮތް ޒުވާނަކަށް ވުމެވެ.\nރައުދާގެ މަރާއި ގުޅިގެން ކަންހިނގައިދިއަގޮތް ބަނގުލަދޭޝްގެ ނޫސްތަކުގައި ދިއައީ އާއްމުކުރަމުންނެވެ. އެގޮތުން ގިނަ ވާހަކަތައް ގެނެސްދީފައި ވަނީ ކޮޖެލުގެ ވެރިންނާއި ފުލުހުންނާއި ހަވާލާދީ އެވެ.\nއެގޮތުން ރައުދާގެ މަރުގެ ޚަބަރު ފުރަތަމަ ލިބުނީ އެ ކޮލެޖުގައި ރައުދާއާއި އެކު ކިޔަވާ އޭނާގެ އެކުވެރިއަކަށް ފެނުމުންކަމަށް ރިޕޯޓްކޮށްފައި ވެއެވެ. އަދި ކޮލެޖުގެ ވެރިންނަށް އެ ޚަބަރު ދިނީވެސް އެކުވެރިޔާ ކަމަށެވެ. އަދި ރައުދާ ފަންކާގައި ދަންޖެހިފައި ހުއްޓާ ފެނުނީ، ހެނދުނުގެ ރައުދާ ނާސްތާ ނަގަން ނުގޮސް ގިނައިރުވުމުން އެކުވެރިޔާ ގޮސް ބެލުމުން ކަމަށެވެ. އަދި ރައުދާ ސަލާމަތްކުރުމަށް ކޮޓަރީގެ ދޮރު ހަލާކުކޮށްލައިގެން އެތަނަށްވަދެ، ދަންޖެހެން ބޭނުންކޮށްފައިވާ ސްކާފް ވަޅިއަކުން ކަނޑާލައި ރައުދާ ތިރިކުރީ، ކޮލެޖުގެ ކުދިންތަކެއް ކަމަށްވެސް ކޮލެޖްގެ ބައެއް ވެރިންނާއި ހަވާލާދީ ނޫސްތަކުގައިވަނީ ރިޕޯޓްކޮށްފައިވެ އެވެ.\nސޯޝަލްމިޑިޔާގައި ދައުރުވި، ރައުދާގެ ހަށިގަނޑު ފެންނަ ފޮޓޯތައް:\nރައުދާގެ މަރުގެ ޚަބަރު ލިބުމާއެކު ގާތްގަނޑަކަށް ގަޑިއެއްގެ އިރުގެތެރޭގައި، ރައުދާގެ ކޮޓަރީގައި އޭނާގެ ހަށިގަނޑުއޮތް ގޮތުގެ ފޮތޯތައް ވަނީ ދައުރުވާން ފަށާފަ އެވެ. ފޮޓޯތަކުން ފެންނަޮތުން ރައުދާގެ ހަށިގަނޑު އޮތީ މަރުވެ ހަރު އަރާފަ އެވެ. އަދި ފޮޓޯއިން ފެންނަ ގޮތުގައި ރައުދާގެ އަތް އޮތީ މުށްކަވާފަ އެެވެ. އަދި ކަރު އޮތީ އެއްފަރާތަށް އެނބުރިފަ އެވެ. ރައުދާގެ ހަށިގަނޑު އޮތްގޮތަށް ބެލުމަށްފަހު ބައެއް މީހުން ބުނަނީ ދަންޖެހިގެން މަރުވާ މީހުންގެ އަތް ހުންނާނީ ހުޅުވިފައި ކަމަށެވެ. އަދި މަރުން ސަލާމަތްވުމަށް ނޫނީ ލިބޭ އަނިޔާއަކުން މިންޖުވާން މަސައްކަތް ކުރާ މީހެއްގެ އަތް އެގޮތަށް މުށްކެވިފައި ހުރުމަކީ ވެދާނެ ކަމެއް ކަމަށެވެ.\nދެން އޮތީ ރައުދާ ދަންޖެހިފަ ހުރި ކަމަށް ބުނާ ވާހަކަ އެވެ. ނަމަވެސް މިހާތަނަށްވެސް ރައުދާ ދަންޖެހިފައި ހުރި ފޮޓޯއެއް އާއްމުވިހެނެއް ހިއެއް ނުވެއެވެ. މި ޒަމާނަކީ މީހަކު މަރުގެ ތުންފަތްމަތީގައި އޮންނައިރވެސް ސްމާރޓް ފޯނުތަކުން ފޮޓޯ ނަގާ ޒަމާނެކެވެ.\nދެން އޮތީ އަނެއް ސުވާލެވެ. އަމިއްލަައަށް ދަންޖެހިގެން ރައުދާ މަރުވިނަމަ އެކަން އެކުރީ ހެނދުނު ހެއްޔެވެ. ނޫނީ ހަމަ ޑޮކްޓަރުން އެ ބުނާގޮތަށް ސްޓްރެސްވެގެން ހަދާނެގޮތް ހުސްވެގެން އެރޭގެ ވަގުތެއްގައިތޯ އުފެދޭ ސުވާލެވެ. ރައުދާގެ ހަށިގަނޑު ކޮޓަރީގައި އޮއްވައި ފެންނަ ފޮޓޯއަށް ބަލާއިރު، އޮންނަނީ ރީއްޗަށް ނަލަ ހެދިގެންނެވެ. ލައިގެން އޮތީ ހުދުކުލައިގެ އަތްދިގު ޓޮޕަކާއި، ކަޅު ކުލައިގެ ޖިންސެކެވެ. ބެލެވޭ ގޮތުގައި ރައުދާ އެވަނީ ހެނދުނުގެ ނާސްތާއަށް ދިއުމަށް ތައްޔާރުވެފަ އެވެ.\nފޮޓޯއިން ފެންނަ ގޮތުގައި ރައުދާގެ ކޮޓަރިތެރެ ހުރީ ވަރަށްވެރސް ތަރުތީބު ކޮށެވެ. ނިދަން ގައިމަތީގައި އަޅަން ގެންގުޅޭކަމަށް ބެލެވޭ ބްލޭންކެޓް އޮތީ ރީއްޗަށް ފަތް ޖަހާފަ އެވެ. ނަމަވެސް އޭގެ މަތީގައި ވެއްޓިފައި އޮތް ގޮނޑިއެއް އޮތެވެ. އަދި ފަންކާގައި ސްކާފެއް އެލިފަ އޮތެވެ. އެނދުމަތީގައި ރައުދާ ގެންގުޅޭ އެހެނިހެން ބައެއް ސޮފްޓް ޕިލޯސް ހުރި އިރު، "ހަރޓް" ސޭޕަށް އޮތް ރަތްކުލައިގެ ހިތް އެދުގެ ކަނުގައި ބައިންދާލާފައި އިނެވެ. މުޅި ކޮޓަރިއަށް ނަޒަރު ހިންގާލުމުން ފާހަގަވީ ނިދައި ހޭލައިގެން ނިކުމެގެން ދިއުމުގެ ކުރިން ތަރުތީބުކޮށްފައި ހުރި ކަމެވެ. ދެން އޮތް ގޮތަކީ، ރައުދާ މަރުވީ އަމިއްލައަށް ކަމުގައިވާ ނަމަ، މަރުވެފައި އޮތްވާ ފެނުނު ދުވަހުގެރޭ، ބޭރަށް ނިކުތް ގޮތަށް އޭނާ ހުރީ ހެދުން ބަދަލުނުކޮށް ކަމަށްވެސް ވެދާނެ އެވެ.\nރައުދާ އާތިފް އޭނާގެ ކޮޓަރީގައި މަރުވެފައި -- ފޮޓޯ: ސޯޝަލް މީޑިޔާ\nމިހާ ހިސާބުން އުފެދޭ ސުވާލަކީ ރައުދާ އަމިއްލަ އަށް މަރުވީތޯ؟ ނުވަތަ މަރާލީތޯ؟ އުފެދޭ ސުވާލެވެ.\nރައުދާގެ ހަށިގަނޑު ފެނުނީ ކޮލެޖު ކުދިންނަށް ކަމާއި އެކުދިން އެ ކޮޓަރިއަށް ވަނީ ދޮރު ހަލާކުކޮށްލައިގެން ކަމަށް ބުނާ ބުނުން ރައުދާގެ އާއިލާއިން އެބަ ދޮގު ކުރެއެވެ. ސަބަބަކީ އެކޮޓަރީގެ ދޮރަށް ގެއްލުމެއް ލިބިފައިނުވަތަ ތަޅު ހަލާކުވެފަ ނެތުމެވެ. އެހެންކަމަށްވާނަަ، ރައުދާ ހެނދުނުގެ ނާސްތާއަށް ދިއުމަށް ތައްޔާރުވި ވަގުތު ރައުދާއަށް ގޮވަން ދިއަ މީހަކު ކޮޓަރިއަށް ވަނީ ނޫންބާވަ އެވެ. ނޫންނަމަ ގޮސް ދޮރުގައި ޖެހުމުން ހުޅުވީމަ ވަނީ ނޫންބާ އެވެ.\nރައުދާ މަރުވީ އަމިއްލަ އަށް ކަމަށް އޮޓޮޕްސީން ދެއްކި ނަމަވެސް އާއިލާއިން އެކަން ޤަބޫލުނުކޮށް ކުރި މަސައްކަތުން އަދި މި މައްސަލައިގައި އެކިއެކި ދިރާސާތައް ކުރާ އަމިއްލަ ފަރާތްތަކުންވެސް ބަލަމުންދާ ބެލުންތަކުން ގިނަ ކަންކަން އެބަ ފެންމަތިވެ އެވެ. އަދި ޝައްކު ކުރެވޭ މީހުން އެބަތިއްބެވެ. އަދި އެމީހުންނާއި ސުވާލުކޮށް އަަަސްލު ހޯދަން އެބަ މަސައްކަތް ކުރެ އެވެ. އޭގެ ތެރެއިން އެކަކީ ރައުދާގެ ކުލާހުގައި އެކީގައި ކިޔެވި އިންޑިޔާގެ ކަޝްމީރަށް ނިސްބަތްވާ "ސީރަތު ޕަރްވީން މުހައްމަދު" އެވެ.\n"ޕަރްވީން" ގެ ފޯނަށް ރައުދާ ކުރިކަމަށް ބުނާ މެސެޖަކީ ކޮބާ؟\nސީރަތު ޕަރްވީން މުހައްމަދުގެ ފޯނަށް ރައުދާ މެސެޖު ކުރި ވާހަކަ ބުނެފައި ވަނީ "ޕަރްވީން" އަމިއްލަ އަށެވެ. އެވެސް ސޯޝަލް މީޑިޔާގައި ފޭސްބުކްގަ އެވެ. ރައުދާ މަރުވެފައި އޮތްވާ ފެނުނުކަމަށް ބުނި ދުވަހުގެ ދެ ދުވަސްކުރިން މަރޗް 26 ވީ، ހޯމަ ދުވަހުގެ ރޭގެ ވަގުތެއްގައި ޕަރްވީން ވަނީ ރައުދާ އާއި އެކު ނަގާފައިވާ ފޮޓޯއެއް އޭނާގެ ފޭސްބުކް އެކައުންޓްގެ ކަވަރ ފޮޓޯއަކަށް ލާފަ އެވެ. އަދި ރައުދާ ސީރަތު އަށް މެސެޖުކުރިކަން ޔަގީން ވަނީ އެ ފޮޓޯއަށް ކޮށްފައި ހުރި ކޮމެންޓުން ނެވެ.\nސީރަތު ގެ އެ ފޮޓޯއަށް ރައުދާ ކޮމެންޓް ކޮށްފައި ވަނީ "ހަހަހަ" ޖެހުމަށް ފަހުގަ އެވެ. ރައުދާގެ އެ ކޮމެންޓަށް ސީރަތުކޮށްފައި ރިޕްލައިގަ ބުނެފައި ވަނީ މިހެންނެވެ.\nމީޑިޔާ ރިޕޯޓުތައް ބުނާ ގޮތުގައި ރައުދާ މަރުވުމުގެ ކުރިން އެންމެ ފަހުން އުޅުނީ "ސީރަތު" އާއި އެކުގަ އެވެ. އަދި ރައުދާ މަރުވެފައި އޮތްވާ ފެނުނު ދުވަހުގެ ރޭ އޭނާ ޑޮކްޓަރަށް ދައްކަން ދިއަކަމަށް ދެކެވޭ ވާހަކައިގައިވެސް އެކަމުގައި އެހީތެރިވެ ދިނީ ސީރަތު އެވެ. ދެން އޮތީ ސީރަތަކީ މީގެ ކުރިން ރައުދާއަށް އޮޅުވާލައިގެން ނިދާ ބޭސް ދިނުމަށް މަސައްކަތް ކުރި ކުއްޖެއް އާއިލާއިން ބުނާ ބުނުމެވެ.\n"ރައުދާ ކުރިން އޭނައާ އެކުގައި ކިޔަވައި ހަދާނީ. އެއް ރެއަކު އޭނާ އެކަނި ކިޔަވަން ހުރީމަ އެހިން ކީއްވެހޭ އެކަނި ތި އިނީ. ރައުދާ ބުނީ ސީރަތު ސްލީޕިންގ ޕިލްސް ދޭން މަސައްކަތް ކުރީއޭ. އެހެންވެ އެއްވެސް މީހަކަށް ދެން އިތުބާރު ކުރާކަށް ނުކެރޭނެއޭ". ދަ ޑެއިލީ ސްޓާ ނޫހަށް ރައުދާގެ މަންމަ އައިމިނަތު މުހައްރިމާ ބުނެފައި ވަނީ މިހެންނެވެ. އެކަމަކު މިވާހަކަތައް ސީރަތު ދޮގުކުރެ އެވެ. ސްލީޕިންފ ޕިލްސް ވޯކް ކުރާނެ ގޮތް ސީރަތު އަދި ރައުދާއަށްވެސް އެނގޭނެ އެވެ.\nމި ވާހަކަތަކަށް ބަލައި، މިހާތަނަށް ފާހަގަކުރެވުނު ގޮތުގައި "ސީރަތު" އާއި "ރައުދާ" ސޯޝަލް މީޑިޔާގައި އެންމެފަހުން ދައްކާފައިވާ ވާހަކަ އަކީ އެއީ އެވެ. ސީރަތު ބުނާގޮތުން އޭނާގޮސް ރައުދާގެ ކޮޓަރީގައި ޓަކި ޖެހުމުންވެސް ރައުދާ ނުހުޅުވި އެވެ. ނުވަތަ ސީރަތު ކަންތައް ކުރާގޮތާއި މެދު ޝައްކުވެގެން އިތުބާރު ނުކުރެވޭތީ އޭނާ އިގްނޯ ކުރީ އެވެ. ނޫންނަމަ ރައުދާ އެވަގުތު ކޮޓަރީގައި ނޫޅޭތީ ޚަބަރެއް ނުވީ އެވެ.\nތަހުގީހަށް ފުލުހުން އަތުލީ "ސީރަތު" ގެ ފޯން:\nއޮޓްޕްސީ ރިޕޯޓާއެކުވެސް ރައުދާ މަރުވިގޮތް އާއިލާއަށް ގަބޫލު ނުކުރެވޭތީ، މަރުގެ ހަގީގަތް ހޯދަން ދިވެހި ފުލުހުންގެ ޓީމެއް ވަނީ ބަނގުލަދޭޝްއަށް ގޮހެވެ. 21އ. ގެ ރައުދާގެ މަރުގެ ތަޙުގީގާއި ގުޅޭ މައުލޫމާތު ހޯދުމަށް އާއިލާއަށް އެހީތެރިކަން ފޯރުކޮށްދިނުމަށް އެކޮޅުގައި ހަރަކާތްރިވަމުންދަނީ ފުލުހުންގެ ޗީފް ސްޕްރިންޓެންޑެންޓް މުހައްމަދު ރިއާޒު އާއި، އިންސްޕެކްޓަރ އަލީ އަހުމަދު ކަމަށް ޑާކާ ޑްރިބިއުންގައި ވަނީ ރިޕޯޓް ކޮށްފަ އެވެ. އަދި މިޓީމުން ރައުދާގެ މަރުވެފައި އޮތްވާ ފެނުނު އޭނާގެ ކޮޓަރި ބަލައި ރައްޓެހިންނާއި އެ ސަރަހައްދުގެ ބައެއް ފުލުހުންނާއި ސުވާލުކުރާނެ ކަމަށްވެ އެވެ.\nރައުދާގެ ހަށިގަނޑުގެ އޮޓޮޕްސީ ހެދުމުގައި ބައިވެރިި ޑޮކްޓަރުންނަކީ ރައުދާ ކިޔަވާ ކޮލެޖަށް ނިސްބަތްވާ ބަޔަކަށްވުމުން އެކަމުގައިވެސް އާއިލާއިން ސުވާލު އުފައްދަ އެވެ. ސަބަބަކީ ރައުދާގެ ކަރުގެކައިރިން ފެންނަންހުރި ނިޝާނާއި، ހަށިގަނޑު އޮތް ގޮތެވެ. އަދި ރައުދާ އަކީ ޑިޕްރެޝަން ނުވަތަ އެނޫންކަމެއްވެގެންވެސް އަމިއްލަ އަށް މަރުވަންޖެހޭ ފަދަ ހާލަތެއްގައި ހުރި ކުއްޖެއް ނޫންކަމަށްވެސް ރައުދާގެ ބައްޕައާއި ހަވާލާދީ ނޫސްތަކުގައި ރިޕޯޓްކޮށްފައި ވެއެވެ.\nއާއިލާގެ ފަރާތުން ރައުދާގެ މަރުގެ މައްސަލައިގަ އިތުރު ތަހުގީގެއް ހިންގައި ދިނުމަށް އެދެމުންދާތީ އެ ޤައުމުގެ ފުލުހުންގެ ޑިޓެކްޓިވް ބްރާންޗުން ވަނީ މި މައްސަލަ އިތުރަށް ތަހުގީގުކުރަން ފަށާފަ އެވެ. އެގޮތުން އިތުރު ތަހުގީގެއް ކުރިއަށް އެބަދާކަމަށް، ރާޖްޝާހީ މެޓްރޯޕޮލިޓަންގެ ޑިޓެކްޓިވް ބްރާންޗުގެ އެސިސްޓެންޓް ކޮމިޝަނާ އަމީން ހުސެއިން ވަނީ ވިދާޅުވެފަ އެވެ. އަދި މި ތަހުގީގުގައި ދިވެހި ފުލުހުން ބައިވެރިވެ މަސައްކަތް ފަށާފައިވާއިރު، އެންމެ ބޮޑަށް ފާރަލަމުން ދަނީ ސީރަތު އަށެވެ.\nބަންގްލަދޭޝްގެ ފުލުހުންނާއި ހަވާލާދީ ބައެއް މީޑިޔާތަކުގައިވާގޮތުން، ފުލުހުންގެ ތަހުގީގަށް އަތުލީ "ޕަރްވީން"ގެ މޯބައިލް ފޯނެވެ. ސަބަބަކީ އާއިލާއިން އޭނާގެ ފޯން ބަލަން އެދުމާއި އެންމެފަހުން ރައުދާ އުޅުނީ އޭނާ އާއި އެކުގައި ކަމަށްވުމެވެ. އެހެންކަމުން ޕަރްވީން ޑިލީޓް ނުކުރާނަމަ ނުވަތަ އެއްވެސް އެއްޗެއް ސިއްރުކުރަން ބޭނުން ނުވާނަމަ، ރައުދާ ކުރިކަމަށް ޕަރްވީން އެބުނި މެސެޖު އޭނާގެ ފޯނުގައި އިންނަންވާނެ އެވެ. އަދި ރައުދާގެ އެ މެސެޖުން ކޮންމެވެސް އެއްޗެއް ސާފުވާނެ ކަމަށް ބެލެވެ އެވެ.\nރައުދާގެ މަރާއި މެދު ގިނަބަޔަކު ސުވާލު އުފައްދަމުންދާ އިރު، ސުވާލު އުފެދޭ އެހެންނަމަވެސް ޖަވާބު ނުލިބޭ ގިނަ ސުވާލުތަކެއް އެބަހުއްޓެވެ. އަދި އެ ސުވާލުތައް އިތުރުވެގެން ދިއައީ ރައުދާގެ އިންސްޓަރގްރާމް އެކައުންޓަށް މިހާރު ނުވަދެވޭގޮތް ހަދާފައި ވުމުންނެވެ. އަދި ސީރަތު ވަނީ ރައުދާ އަންފޮލޯކޮށްފަ އެވެ. އާއިލާއިން ބުނާގޮތުގައި ފޯންވީ ފުލުހުންގެ އަތުގައެވެ. އަދި އޭނާގެ ސޯޝަލް އެކައުންޓްތަކާއި އާއިލާއިން ނުކުޅެ އެވެ. އެހެންކަމަށްވާނަމަ އެކަން އެކުރަނީ ކާކު ހެއްޔެވެ. އެހެންކަމުން މިއީވެސް ރައުދާގެ މަރުގައި ގޮތް ނޭނގޭ ގިނަ ސުވާލުތަކެއް އުފެދެމުންދާ ސަބަބުތަކެކެވެ. އަދި މިފަދަ ގިނަ ސުވާލުތަކެއްގެ ޖަވާބު ކޮންމެވެސް ހިސާބަކުންގޮސް "ޕަރްވީން" އާއި ހަމައަށް ހުއްޓެ އެވެ.\nރައުދާ މަރުވުން ޕަރްވީން ޖެހި ސްޓޭޓަސްއެއްގައި ބުނެފައި ވަނީ، ރައުދީ މިދުނިޔެ ވަކިވުމުން އޭނާގެ ފޮޓޯތަށް ސޯޝަލް މީޑިޔާގައި ދައުރުކުރުމުގެ ބޭނުމެއް ނެތްކަމަށެވެ. އޭގެ ބަދަލުގައި ރައުދާއަށް ހެޔޮދުއާ ކުރެވޭނެ އެނޫން ގޮތްގޮތްވެސް ހުންނާނޭ ކަމަށެވެ.\nނަމަވެސް އެހެންބުނެ ނިންމާލުމުގެ ބަދަލުގައި ފުލުހުންގެ ތަހުގީހަށް "ޕަރްވީން" ފުރިހަމަ އެއބާރުލުމެއް ދީފިނަމަ "ރައުދާގެ ގޮތް ނޭންގޭ" މަރުގެ ކޮންމެވެސް މިންވަރެއް ސާފުވެދާނެ ކަމަށް ބެލެވެއެވެ. ސަބަބަކީ ޕަރްވީން އަކީ އެ ކޮލެޖުގައި ރައުދާގެ އެންމެ ގާތް އެކުވެރިޔެއްގެ ގޮތުގައި އުޅުނު މީހަކީވެސް "ޕަރްވީން" އެވެ. އެހެންކަމުން ރައުދާގެ އަމިއްލަ ދިރިއުޅުގައި ދިމާވާ ކަންކަން ސީރަތު އާއި ކޮންމެވެސް ވަރަކަށް ހިއްސާފައިކޮށްފައި ވާނެ ކަމަށް ބެލެވެ އެވެ. އަދި ރައުދާގެ މަރުވެފައޮތްވާ ފެނުނީ، ލޯބިވެރިޔާއާއި ރުޅިވިތާ ކުޑަދުވަސްކޮޅެއް ފަހުންކަމަށް ކަމަށް ބުނާ މީހުން އެ ދައްކާ ވާހައިގެ ކޮންމެވެސް ވަރެއްގެ ހަގީގަތެއް ސީރަތު ޕަރްވީން އަށް އެނގިފައި ހުރެދާނެ އެވެ. ސަބަބަކީ ރައުދާ އާއި ސީރަތު އަކީ މިޒަމާނުގެ ކުދިންގެ ބަހުރުވައިންނަމަ "ބްރޯސް" (އެކުވެރިން) ކަމަށް ފެންނާތީ އެވެ.


SunOnline: Belarus ge muzaaharaa akun hayyaru kuri meehaku maruvejje\nބެލަރޫސްގެ މުޒާހަރާއަކުން ހައްޔަރު ކުރި މީހަކު މަރުވެއްޖެ\nރުގިއްޔާ މުހައްމަދު މޫސާ 14 Aug 2020, 07:46\nބެލަރޫސްގެ މުޒާހަރާތައް ރޫޅާލުމަށް ފުލުހުން ކަރުނަ ގޭހާއި ސްޓަން ގްރެނޭޑް ބޭނުން ކުރޭ -- ފޮޓޯ: އޭޕީ\nމިންސްކް (އޮގަސްޓު 15): ބެލަރޫސްގައި މިދިޔަ އާދިއްތަ ދުވަހު ބޭއްވި ރިޔާސީ އިންތިހާބުގެ ނަތީޖާއާ ގުޅިގެން އެގައުމުގައި ކުރިއަށްގެންދާ މުޒާހަރާތަކުގެ ތެރެއިން ހައްޔަރު ކުރި މީހަކު ފުލުހުންގެ ބެލުމުގެ ދަށުގައި ހުއްޓާ މަރުވެއްޖެ އެވެ.\nބެލަރޫސްގެ ގޮމެލް ސިޓީގައި މިދިޔަ އާދިއްތަ ދުވަހު ހައްޔަރު ކުރި 25 އަހަރުގެ އެ ފިރިހެން މީހާ މަރުވީ ބުދަ ދުވަހު ކަމަށް އެގައުމުގެ އިންވެސްޓިގޭޓިވް ކޮމިޓީން ބުންޏެވެ. އަދި އޭނާގެ ބަންދަށް 10 ދުވަސް ޖެހީ ގާނޫނާ ހިލާފަށް ބޭއްވި މުޒާހަރާއެއްގައި ބައިވެރިވުމުން ކަމަށާއި އޭނާ ބަންދުގައި ހުއްޓާ ބަލިވުމުން ހޮސްޕިޓަލަށް ގެންދިޔަ ކަމަށް އެ ކޮމިޓީން ބުންޏެވެ.\nއޭގެ ފަހުން އެ މީހާ މަރުވި ސަބަބެއް އަދި ނޭނގޭ ކަމަށާއި އެ މައްސަލަ ތަހުގީގު ކުރަމުންދާ ކަމަށް އޮފިޝަލުން ވިދާޅުވި އެވެ.\nއެ މީހާ ހައްޔަރު ކުރީ މުޒާހަރާ ތެރެއިން ކަމަށް ބެލަރޫސްގެ އިންވެސްޓިގޭޓިވް ކޮމިޓީން ބުނި ނަމަވެސް އެ މީހާގެ އާއިލާއިން ވަނީ އޭނާ މުޒާހަރާގައި ބައިވެރި ނުވާ ކަމަށް ބުނެފަ އެވެ. އަދި އޭނާ އަކީ ހިތުގެ މައްސަލަތައް ހުންނަ މީހެއް ކަމަށާއި އޭނާ ހައްޔަރު ކުރުމަށް ފަހު ގިނަ އިރުވަންދެން ޕޮލިސް ވޭނެއްގައި ބޭންދި ކަމަށް ބުނެފަ އެވެ.\nބެލަރޫސްގައި ސަރުކާރާ ދެކޮޅަށް ބޮޑެތި މުޒާހަރާތައް ފެށީ އެގައުމުގެ ރިޔާސީ އިންތިހާބު ކާމިޔާބު ކުރެއްވީ، އެގައުމުގައި ވެރިކަން ކުރައްވާތާ 26 އަހަރުވެފައިވާ ރައީސް އެލެގްޒެންޑްރާ ލުކަޝެންކޯ ކަން އިލެކްޝަން ކޮމިޝަނުން އިއުލާން ކުރި ފަހުންނެވެ. އެ ކޮމިޝަނުން ބުނި ގޮތުގައި އެ އިންތިހާބުން 80 ޕަސެންޓު ވޯޓު ލިބުނީ ލުކަޝެންކޯއަށެވެ. އަދި އޭނާއާ އެންމެ ގާތުން ވާދަ ކުރެއްވި އިދިކޮޅު ލީޑަރު ސްވެތުލާނާ ތިކަނޯސްކަޔާ އަށް ލިބުނީ 9.9 ޕަސެންޓު ވޯޓެވެ.\nއެ ވޯޓު އަލުން ގުނަން މިދިޔަ ހޯމަ ދުވަހު ތިކަނޯސްކަޔާ އިލެކްޝަން ކޮމިޝަނަށް ހުށަހެޅުމުން އޭނާ އެ ކޮމިޝަނުގައި ހަތް ގަޑި އިރު ވަންދެން ހިފެހެއްޓި ކަމަށް އޭނާއަށް ތާއިދު ކުރާ ފަރާތްތަކުން ބުންޏެވެ. އަދި މުޒާހަރާތަކުގައި މީހުން ބައިވެރި ނުވުމަށް އޭނާ އެދޭ ވީޑިއޯއެއް މަޖުބޫރުން ރެކޯޑު ކުރުވި ކަމަށް ވެސް އެ މީހުން ބުނެ އެވެ. އެ ވީޑިއޯ ވަނީ ބެލަރޫސްގެ ދައުލަތުގެ މީޑިއާއިން ދައްކައިފަ އެވެ.\nއޭގެ ފަހުން ތިކަނޯސްކަޔާ ވަނީ ގައުމު ދޫކުރައްވައި ލިތުއޭނިއާއަށް ވަޑައިގެންފަ އެވެ. އަދި އޭނާ ފުރާ ވަޑައިގަތީ އޭނާގެ އާއިލާއަށް އޮތް ނުރައްކަލެއްގެ ސަބަބުން ކަމަށް ދޭހަވާ ގޮތަށް ވީޑިއޯ މެދުވެރިކޮށް ދެއްވި މެސެޖެއްގައި ވިދާޅުވެފަ އެވެ.\nތިކަނޯސްކަޔާ އެ އިންތިހާބުގައި ވާދަ ކުރެއްވީ، އޭނާގެ ފިރިކަލުން ސިއަރުހެއި ސިކަނޫސްކީ އެ އިންތިހާބުގައި ވާދަ ކުރަން މަސައްކަތް ކުރެއްވުމުން މިދިޔަ މެއި މަހު އޭނާ ހައްޔަރު ކުރުމުންނެވެ.\nބެލަރޫސްގެ މުޒާހަރާތަކުގައި މިހާތަނަށް އެކަކު މަރުވެ، 200 މީހަކަށް ވަނީ އަނިޔާވެފަ އެވެ. އެގައުމުގެ އިންޓީރިއާ މިނިސްޓްރީން ބުނި ގޮތުގައި މިދިޔަ ހޯމަ ދުވަހު މިންސްކްގައި ބޭއްވި މުޒާހަރާއެއްގައި އެ މީހާ މަރުވީ އޭނާގެ އަތަށް ގޮވާ ޒާތުގެ އެއްޗެއް ގޮވުމުންނެވެ. އަދި އެ މުޒާހަރާތަކުން މިހާތަނަށް 6،000 މީހަކު ހައްޔަރުކޮށްފައިވާ ކަމަށް އެގައުމުން ވަނީ ބުނެފަ އެވެ.\nބެލަރޫސްގެ ސަރުކާރާ އިދިކޮޅު މީހުންނާއި ބޭރު ގައުމުތަކުން ވެސް ވަނީ މުޒާހަރާގައި ބައިވެރިވާ މީހުންނަށް ފުލުހުން އަނިޔާ ކުރާ ކަމަށް ބުނެ ކަންބޮޑުވުން ފާޅުކޮށްފަ އެވެ. އެގޮތުން އދ.އިން ބުނި ގޮތުގައި ފުލުހުން ދަނީ ހާލަތާ ނުބައްދަލު ބާރުގެ ބޭނުންކޮށް، ރަބަރު އުންޑަ އާއި ސްޓަން ގްރެނޭޑް ބޭނުން ކުރަމުންނެވެ. އަދި މީހުން ހައްޔަރު ކުރާ އިރާއި ހައްޔަރު ކުރުމަށް ފަހު އެ މީހުންނަށް އަނިޔާ ދެމުންނެވެ.\nއެ މައްސަލައާ ގުޅިގެން ބެލަރޫސްއާ ދެކޮޅަށް ދަތިކުރުމުގެ ފިޔަވަޅު އެޅުމާ ބެހޭ ގޮތުން ޔޫރަޕިއަން ޔޫނިއަންގެ ފޮރިން މިނިސްޓަރުން މާދަމާ ބައްދަލު ކުރައްވަން ވަނީ ހަމަޖެހިފަ އެވެ.


ބަޣާވާތާއި ގުޅޭގޮތުން ލީކުވެ ހާމަވެފައިވާ އެގްރީމެންޓާއި ބެހޭ މައްސަލަ އެމްޑީޕީއިން ޕްރޮސެކިއުޓަރ ޖެނެރަލްއަށް ހުށައަޅައިފި – Maldivian Democratic Party\nބަޣާވާތާއި ގުޅޭގޮތުން ލީކުވެ ހާމަވެފައިވާ އެގްރީމެންޓާއި ބެހޭ މައްސަލަ އެމްޑީޕީއިން ޕްރޮސެކިއުޓަރ ޖެނެރަލްއަށް ހުށައަޅައިފި\nބަޣާވާތާއި ގުޅޭގޮތުން މިހާރު އާންމުންނަށް ލީކުވެ ހާމަވެފައިވާ އެގްރީމެންޓާއި ބެހޭ މައްސަލަ ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)އިން ޕްރޮސެކިއުޓަރ ޖެނެރަލްއަށް މިއަދު (4 ސެޕްޓެމްބަރ 2013) ހުށައަޅައިފިއެވެ. އެމްޑީޕީއިން މިމައްސަލަ ހުށައެޅީ ބަޣާވާތުގެ އެގްރީމެންޓާއި ހެއްކާއި އެކުއެވެ.\nއެމްޑީޕީގެ ސަރުކާރު ވައްޓާލުމަށް އޭރުގެ އިދިކޮޅު ސިޔާސީ ޕާޓީތަކުން ސޮއިކޮށްފައިވާ އެގްރީމެންޓްގައި ރައްޔިތުންގެ ވެރިކަން ފުރޮޅާލައި، ވެރިކަމުގެ މައްޗަށް ގަދަވެގަންނާނޭގޮތް ރާވައިފައިވެއެވެ. ގާނޫނު އަސާސީ އަދި ދިވެހި ރާއްޖޭގެ ގާނޫނުތަކާއި ޚިލާފު އަމަލުތަކެއް ހިންގައި ބަޣާވާތް ކުރުމަށް ރާވައިފައިވާ މިއެގްރީމެންޓްގައި ފުލުހުންނާއި ސިފައިންގެ ތެރެއިން އޭރުގެ އިދިކޮޅު ފަރާތްތަކަށް ބައިއަތު ހިފުމަށް މަދު ބަޔަކު ތައްޔާރަށް ތިބިކަންވެސް ހާމަވެގެންދެއެވެ. ބޮޑެތި ޖިނާއީ ކުށްތަކަށް އަރައިގަތުމަށް ރޭވުމަށްފަހު އިދިކޮޅު ފަރާތްތަކުން ބާރާއި އަނިޔާވެރިކަން އިސްކުރުމަށްފަހު ރައްޔިތުން އިންތިޚާބުކުރި ވެރިކަން ވަނީ ވައްޓާލައިފައެވެ.\nމިމައްސަލަ ފުލުހުންނަށް ހުށަނާޅައި ޕްރޮސެކިއުޓަރ ޖެނެރަލްއަށް ހުށައަޅަން ޖެހުނީ ފުލުހުންގެ އިސްވެރިންގެ ތެރޭގައި މިބަޣާވާތުގައި ބައިވެރިވެފައިވާ މީހުން ތިބުމާއެކު، އެމްޑީޕީއިން މިއަދު ހުށައެޅި ބަޣާވާތުގެ އެގްރީމެންޓްގެ މައްސަލަ ނުބަލާނެތީއެވެ. ޖިނާއީ ތަހުގީގު ކުރުމަށް ކަމާއިބެހޭ ފަރާތްތަކަށް އަމުރުކުރުމުގެ ބާރާއި އަދި ތަހުގީގުތައް ހިންގަމުންދާ ގޮތް ބަލާހެދުމުގެ ބާރު ގާނޫނު އަސާސީއިން ޕްރޮސެކިއުޓަރ ޖެނެރަލްއަށް ލިބިދީފައިވާއިރު، އެމަނިކުފާނުގެ ޒިންމާ އުފުއްލެވުމަށް އެމްޑީޕީއިން ފޮނުވި ސިޓީގައި އެދިފައިވެއެވެ.\nރައްޔިތުންގެ ވެރިކަމެއް ނުހައްގުން ފާޅުގައި ވައްޓާލުމުގެ ސަބަބުން ދިވެހި ރައްޔިތުން ދަނީ އެކަމުގެ ހިތިކަން ތަޖުރިބާކުރަމުންނެވެ. އެހެންކަމުން އެކަމުގައި ބައިވެރިވި އެންމެހާ ފަރާތްތަކަށް ހައްގު އަދަބު ދެވެންޖެހޭކަމަށް ދިވެހި ރައްޔިތުން ގަބޫލުކުރެއެވެ.\nޕްރޮސެކިއުޓަރ ޖެނެރަލް އޮފީހަށް މިއަދު ހުށައެޅިގެންދިޔަ މައްސަަލަައިގައި، ގާނޫނު އަސާސީއިން ލާޒިމްކޮށްފައިވާ ޒިންމާ އެއޮފީހުން އަދާކުރޭތޯ އެމްޑީޕީއިން ދާނީ ގާތުން ބަލަމުންނެވެ. އެއޮފީހުގެ މައްސޫލިއްޔަތު އަދާކުރެވިއްޖެނަމަ ބަޣާވާތުގެ ބައިވެރިންނަށް ލިބެންޖެހޭ އެކަށޭނަ އަދަބު ލިބޭނެކަމާއިމެދު ޝައްކެއްނެތެެވެ.


Ofeehah vadainugen musaara negun halluvaanee 19 majileehaai eku: Tharujamaan - vNews.mv\nއޮފީހަށް ވަޑައިނުގެން މުސާރަ ނެގުން ހައްލުވާނީ 19 މަޖިލީހާއެކު: ތަރުޖަމާން\nމިނިވަން މުއައްސަސާތަކުގެ ބައެއް މެންބަރުން އޮފީހަށް ވަޑައިނުގެން މުސާރަ ނަންގަވާ މައްސަލަ ހައްލުކުރެވޭނީ 19 ވަނަ ރައްޔިތުންގެ މަޖިލީހުގެ މަސައްކަތްތައް ފެށުމުން ކަމަށް ރައީސް އޮފީހުން ބުނެފި އެވެެ.\nވީނިއުސް އަށް މިއަދު މައުލޫމާތު ދެއްވަމުން ރައީސް އޮފީހުގެ ތަރުޖަމާން އިބްރާހީމް ހޫދު ވިދާޅުވީ މިނިވަން މުއައްސަސާތަކުގެ ބައެއް މެންބަރުން އޮފީހަށް ވަޑައިނުގެން މުސާރަ ނެންގެވުމަކީ ސަރުކާރުން ވަރަށް ކަންބޮޑުވާ މައްސަލައެއް ކަމަށެެވެ.\nމިނިވަން މުއައްސަސާތަކަކީ ގާނޫނީގޮތުން މިނިވަން ތަންތަނަށްވާތީ އެ ތަންތަނަށް ސަރުކާރަށް ނުފޫޒު ފޯރުވުމުގެ އެއްވެސް ބާރެއް މިވަގުތު ނެތް ކަން ފާހަގަކުރައްވަމުން ހޫދު ވިދާޅުވީ މިނިވަން މުއައްސަސާތަކުގެ މެންބަރުންނަކީ އަހްލާގީ ގޮތުން އެހެން މީހުންނަށް ނަމޫނާ ބޭފުޅުންނަށް ވާންޖެހޭނެ ކަމަށެވެ. ނަމަވެސް މިނިވަން މުއައްސަސާތަކުގެ ބައެއް މެންބަރުން އޮފީހަށް ނިކުމެ ވަޑައިނުގެން މުސާރަ ނަންގަވާ މައްސަލަތަކާ ގުޅިގެން ބައެއް ޝަކުވާތައް ރައީސް އޮފީހަށް ލިބިފައިވާ ކަމަށްވެސް ވިދާޅުވި އެވެ.\n"ހާއްސަކޮށް ރަމަޟާން މަހެއްގައި މިފަދަ ބޭފުޅުން މިހެން އަމަލުކުރުމަކީ އެއް ގޮތަކަށްވެސް ރަނގަޅު ކަމެއް ކަމަކަށް ގަބޫލެއް ނުކުރެވޭ،" ތަރުޖަމާން ވިދާޅުވި އެވެ.\nހޫދު ވިދާޅުވީ މިނިވަން މުއައްސަސާތަކުގެ ބައެއް މެންބަރުން އޮފީހަށް ވަޑައިނުގެން މުސާރަ ނަންގަވަމުން ގެންދަވަނީ ގާނޫނުތަކުގައި ހުރި ބާގަނޑުތަކެއްގެ ތެރެއިން ކަމަށެވެ. އެހެންކަމުން އާ މަޖިލީހާ އެކު އަވަސް ހައްލުތައް ހޯދެން ހުރި ކަންކަމުގައި އަވަސް ހައްލު ހޯދާނެ ކަމަށާއި އަދި ދިގު މުއްދަތުން ކުރަންހުރި ކަންކަން ވަކި އޮނިގަނޑެއްގެ ތެރެއިން ކުރަމުން ގެންދާނެ ކަމަށްވެސް ވިދާޅުވި އެވެ.\nމިނިވަން މުއައްސަސާތަކުގެ ތެރެއިން ބްރޯޑްކާސްޓިން ކޮމިޝަންގެ ނައިބް ރައީސް އިސްމާއީލް ސޮފްވާން އޮފީހަށް ނުނިކުންނަވާތާ ގާތްގަނޑަކަށް ހަމަސް ދުވަސް ވެފައިވާ ކަމަށް އެކޮމިޝަނުން ބުނެ އެވެ. އަދި އެންޓި ކޮރަޕްޝަން ކޮމިޝަން (އޭސީސީ)ގެ ރައީސް ހަސަން ލުތުފީ އޮފީހަށް ނުނިކުންނަވާތާ ތިން މަސް ދުވަހަށް ވުރެ ގިނަ ދުވަސްވެއްޖެ ކަމަށް އޭސީސީން ވެސް ވަނީ ބުނެފަ އެވެ. ނަމަވެސް މި ދެ ބޭފުޅުންނަށް 40،000 ރުފިޔާއަށް ވުރެ މަތީގެ މުސާރައެއް ލިބިވަޑައިގަންނަވާއިރު ގަވައިދުން މުސާރަ ނަންގަވާ ކަމަށްވެސް އެކޮމިޝަންތަކުން ވަނީ ބުނެފަ އެވެ.\nމިނިވަން މުއައްސަސާތަކުގެ ބައެއް މެންބަރުން ހާޒިރުވަނީ ހަމައެކަނި ކޮމިޝަނުން ބާއްވާ ބައްދަލުވުމަށް އެކަނި ކަމަށްވެސް ބައެއް ކޮމިޝަންތަކުން ވަނީ ބުނެފަ އެވެ.


Vote observe kuran laptop veydheyne: Election | Mihaaru\nވޯޓު އޮބްޒާވް ކުރަން ލެޕްޓޮޕް ވެއްދޭނެ: އިލެކްޝަންސް\nކުރިއަށް އޮތް ލޯކަލް ކައުންސިލްތަކުގެ އިންތިޚާބު އޮބްޒާވް ކުރާ އޮފިޝަލުންނަށް ވޯޓުލާ މަރުކަޒަށް ލެޕްޓޮޕް ފަދަ އިލެކްޓްރޯނިކް ޑިވައިސްތައް ވެއްދޭނެ ކަމަށް އިލެކްޝަންސް ކޮމިޝަން (އީސީ) ން މިއަދު ބުނެފި އެވެ.\nއިންތިޚާބުތަކުގައި ވޯޓުލާ މީހުންގެ ނޯޓް ކުރަން މިހާތަނަށް އޮބްޒާވަރުންނާއި މޮނީޓަރުންގެ އިތުރުން މަންދޫބުން ތިބެނީ ކަރުދާސް ލިސްޓުތަކެއް ހިފައިގެންނެވެ. އެއީ ވޯޓުލާ މީހުން ފާހަގަކުރުމަށެވެ.\nއިލެކްޝަންސް ކޮމިޝަނުން މިއަދު ބޭއްވި ގައުމީ ލަފާދޭ ކޮމެޓީގެ ބައްދަލުވުމުގައި. އެ ކޮމިޝަނުގެ ނައިބު ރައީސް އަހުމަދު އަކްރަމް ވިދާޅުވީ، އޮބްޒާވަރުންނާއި މޮނީޓަރުންނާއި މަންދޫބުންނަށް ވޯޓުލާ މަރުކަޒަށް ޓެބްލެޓާއި ލެޕްޓޮޕް ވެއްދުމުގެ ހުއްދަ ވެސް މި ފަހަރު ދޭން ނިންމާފައިވާ ކަމަށެވެ.\nއޭނާ ވިދާޅުވި ގޮތުގައި، އެގޮތަށް ނިންމީ ވޯޓުލާ މީހުން މާކް ކުރުމަށް ފަސޭހަ ގޮތެއް ހަމަޖައްސައި ދިނުމަށެވެ.\n"މާކް ކުރައްވަމުން ގެންދަވާށޭ އޭގައި އޮންނަ ލިސްޓުގައި، ކޮންމެހެން ކަރުދާސް ލިސްޓު ގެނައުމުގެ ބަދަލުގައި. މިއީ އިންތިޚާބު ހާމަކަން ބޮޑު ގޮތެއްގައި ކުރިއަށް ގެންދިއުމަށް އެޅޭނެ ފިޔަވަޅެއް ކަމަށް އަޅުގަނޑުމެން ގަބޫލު ކުރަނީ،" އަކްރަމް ވިދާޅުވި އެވެ.\nއަންނަ އޭޕްރީލް ހަތަރެއްގައި ބާއްވާ ލޯކަލް ކައުންސިލްތަކުގެ އިންތިޚާބަށް އަންނާނެ ބަދަލުތައް ވިދާޅުވެ ދެއްވަމުން އީސީގެ ރައީސް އަހުމަދު ޝަރީފް ވިދާޅުވީ މި ފަހަރު ވޯޓު ކަރުދާސް ޗާޕްކުރާނީ ކުރާނީ ކުލަކޮށް ކަމަށެވެ. އެ ގޮތަށް ނިންމީ ހަރަދު ބޮޑުވި ނަމަވެސް ކެންޑިޑޭޓުން ވަކިކޮށްދިނުމުގައި ވޯޓުލާ މީހުންނަށް ފަސޭހަކޮށްދިނުމަށެވެ.\nސިޓީތަކުގެ އިންތިޚާބުގައި މޭޔަރުންނާއި ކައުންސިލަރުންގެ ވޯޓަށް ބޭނުންކުރާނީ އެއް ކަރުދާސްކޮޅެވެ. ރަށު ކައުންސިލްތަކުގައި ވެސް ކައުންސިލްތަކުގެ ރައީސުންނާއި އަތޮޅު ކައުންސިލަރުންނާއި ކައުންސިލަރުން އަދި އަންހެނުންނަށް ޚާއްސަކުރާ ގޮނޑިތަކަށް ބޭނުންކުރާނީ އެއް ކަރުދާސްކޮޅެވެ. ދެން އޮންނަނީ އަންހެނުންގެ ތަރައްގީ އަށް މަސައްކަތް ކުރާ ކޮމިޓީގެ މެމްބަރުން ހޮވަން ވޯޓު ނަގާ ކަރުދާސްކޮޅެކެވެ.\nInthihab ah badhaleh, vote karudhaahuge adhadhu madhukoffi\nވޯޓް ކަރުދާހަށް ބަދަލުތަކެއް ގެނައުން--\nވޯޓު ގުނަމުންދާއިރު ޝަކުވާ ހުށަހެޅުން ވަރަށް މަދު ކަމަށާއި ވޯޓް ގުނަމުންދާ ގޮތާމެދު ޝަކުވާއެއް ވާ ނަމަ އެ ވަގުތު ހުށަހެޅުން މުހިންމު ކަމަށް ޝަރީފް ވިދާޅުވި އެވެ. އެއީ އަލުން ވޯޓު ގުނަން ހުށަހަޅާއިރު، އިތުރު ބާރަކަށް ވާނެ ކަމަށް ވާތީ ކަމަށް އޭނާ ވިދާޅުވި އެވެ.\nއިލެކްޝަންސް ކޮމިޝަން އީސީގެ ރައީސް އަހުމަދު ޝަރީފް ލޯކަލް ކައުންސިލްތަކުގެ އިންތިޚާބު 2020 ލޯކަލް އިންތިހާބު\nއިންތިޚާބުތަކުގައި ތިމާމެންގެ ފޭސްއެކްސްޕްރެޝަން ހުންނަ ގޮތުން ވަރައްކަންބޮޑު ވެއެވެ. އިންސާނުން ގެ މޫނުމަތިން އެމީހުންގެ ޕްލޭންތަށް ދެނެގަތުން މީ މަދުއިންސާނަކަށް ނޫނީ ދެނެގަނެ ވޭނެ ކަމެއްނޫނެވެ. މިސާލަކަށް މާގިނައިން އެއްހަރަކާތް ތަކުރާރު ކުރުމާއި އެއްފަހަރު ބަލާދިމާލަށް ދެވަނަފަހަރު ނުބެލުމާއި ބުނަން އުޅޭއެއްޗެސް ހަނދާނަށް ނައިސްގެން އުޅުން ފަދަކަންކަމަކީ ސީކްރެޓް ޕްލޭންތަކެއްގެ މައްސަލައެކެވެ.\nމިފަހަރުގެ ވޯޓުގަ ބާތިލް ވޯޓު ވަރައް ގިނަވާނެ ސަބަބަކީ އަތްހެން ފިރިހެނަ ވަކިން ވޯޓުލާން ޖެހުން


Sifainge meehaku raheenukoh aniyaa kurumahfahu magumahchah ehlaalaifi - One Online\n15 ޖޫން 2021، މާލެ: އައިޖީއެމްއެޗްގެ މެއިން ގޭޓް ކުރިމަތި -- ފޮޓޯ: އަހުމަދު އައިހަމް\nސިފައިންގެ މީހަކު ރަހީނުކޮށް، އަނިޔާކުރުމަށްފަހު މަގުމައްޗަށް އެއްލާލައިފި\nމާލޭގެ މަގުމަތިން ރޭ ސިފައިންގެ މީހަކު ރަހީނުކޮށް، އަނިޔާކުރުމަށްފަހު މަގުމައްޗަށް އެއްލާލައިފިއެވެ.\nފުލުހުން މިއަދު މީޑިއާތަކަށް ބުނީ އަނިޔާތަކެއް ލިބިފައިވާ ދިވެހި ފިރިހެނަކު އައިޖީއެމްއެޗަށް ގެންގޮސްފައިވާކަމުގެ މައުލޫމާތު މިއަދު ހެނދުނު 9:55 ހާއިރު ލިބިފައިވާ ކަމަށެވެ. އަދި މިކަމާ ގުޅިގެން ބަލަންޖެހޭ ކަންކަން ބަލަމުންދާ ކަމަށް ބުންޏެވެ.\nއިތުރު އެއްވެސް ތަފުސީލެއް ނުދެއެވެ.\nމައުލޫމާތު އެނގޭ މީހަކު "ވަން" އަށް ކިޔައިދިން ގޮތުގައި، ފައިސާ ހޯދުމަށް އެ މީހާ ރަހީނުކުރީ މާފަންނު އޭސް ހާޑްވެއާ ކައިރިން ދަނިކޮށް ކަމަށެވެ. އަދި ފައިސާ ނުދިނުމުން އަނިޔާކޮށް ރަހީނުކުރި ކަމަށާއި އިރު އަރަންދެން އެގޮތަށް އަނިޔާކުރި ކަމަށް ބުންޏެވެ.\nނަމަވެސް އޭނާއަށް ލިބިފައިވާ އަނިޔާގެ ތަފުސީލީ މައުލޫމާތު ހޯދަން "ވަން" އިން ކުރި މަސައްކަތް އަދި ކާމިޔާބެއް ނުވެއެވެ. އައިޖީއެމްއެޗްގެ މީޑިއާ އޮފިސަރަށް ގުޅުމުން، މައުލޫމާތު ސާފުކުރުމަށްފަހު ފަހުން ގުޅާނެ ކަމަށް ބުނި ނަމަވެސް، ފަހުން ފޯނަށް ޖަވާބު ދެއްވައިފައެއް ނުވެއެވެ.\nއެނގިފައިވާ ގޮތުގައި ރަހީނު ކުރި ސިފައިންގެ މީހާގެ ފޯނު ވަނީ ފޭރިގެންފައެވެ. އަދި އޭނާގެ މޫނުމައްޗާއި ބުރަކައްޓަށް ބޮޑެތި އަނިޔާތަކެއް ލިބިފައިވެއެވެ.


Naff Cakes: Naffa ge meeru Butter, Milk Cake thakuge vaahaka!\nނަފް ކޭކްސް: ނައްފަގެ މީރު ބަޓާރ، މިލްކް ކޭކްތަކުގެ ވާހަކަ!\n-7months ago3- އައިޝަތު އަހުމަދު\nއިޖުތިމާއީ ގައިދުރުކަމާއި، ގޭބަންދުގައި އެކަހެރިވެ ހުރުމަކީ މިއަދު ދުނިޔެއަށް ކުރިމަތިލާންޖެހިފައިވާ ކޮވިޑް-19 ބަލިން ސަލާމަތްވުމަށް އޮތް އެންމެ ބޮޑު މަގެވެ. މި ކަންކަމުގެ ސަބަބުން އެންމެ ބޮޑު ތަކުލީފެއް އުފުލަން ޖެހިފައިވާ ބަޔަކީ އާމްދަނީ ހޯދުމަށް ގޭގައި މަސައްކަތް ކުރާ މީހުންނެވެ. އެހެނަސް މި ލޮކްޑައުން ވެފައިވަނީ އެފަރާތްތަކަށް ވިޔަފާރީގެ ރޮނގުން ލިބުނު ކުރިއެރުމެއްވެސް ކަމަށެވެ.\nމިއަދު ލޮކްޑައުންވެ ތިބެ. ދުނިޔޭގެ އެކި ކަންކޮޅުތަކުގައި މީހުން ހިތްހަމަ ޖައްސާލަން ކާ އެއްޗަކަށް ތަފާތު އެކި ވައްތަރުގެ ކޭކު ވަނީ ވެފައެވެ. މިކަމުގައި އަޅުގަނޑުމެން ދިވެހިން އިސްތިސްނާ ނުވާއިރު، ދިވެހިރާއްޖޭގައި ކޭކު އެޅުމުގެ ފަންނުގެ ހުނަރުވެރިން ވަރަށް ގިނައޭ ބުނުން ދޮގަކަށް ނުވާނެއެވެ. އޭގެ ތެރޭގައިވެސް ގިނައީ ޒުވާން އަންހެނުންކަން އުފަލާއި އެކު ފާހަގަކޮށްލަން ޖެހެއެވެ.\nއެހެން ކަމުން މި ރިޕޯޓުގައި ހިމަނާލާނީ އެފަދަ ފަރާތެއްގެ ވާހަކައެވެ. ކޭކު އެޅުމުގެ ދާއިރާގައި ފިޔަޖަހަމުން އަންނަ ނައްފަގެ ހުނަރުވެރި ކޭކުގެ ވާހަކައެވެ. ކޭކު އެޅުމުގެ ދާއިރާގައި މަސައްކަތްކުރަމުންދާތާ އަހަރަކަށްވުރެ ގިނަދުވަސް ވެފައިވާ ނައްފަ "ވޮއިސް" އާއި ވާހަކަ ދައްކަމުން ބުނީ، އޭނާ އަކީ އަބަދުވެސް ކޭކު އަޅަން ޝައުގުވެރިކަން ހުންނަ މީހެއް ކަމަށެވެ.\nނަފް ކޭކްސްގެ ނަމުގައި އިންސްޓަގްރާމް އަދި ފޭސްބުކްގައި ހަރަކާތްތެރިވަމުންދާ ނައްފަ ބުނީ އޭނާ މިހާތަނަށް ވެޑިން ޕާޓީ ތަކަށާއި އެކި އެކި ހަފްލާތަކަށްވެސް ކޭކު އަޅާފައިވާ ކަމަށެވެ. އަދި އޯޑަރުކުރުމުން އެކި ރަށްރަށަށްވެސް ކޭކު ޑެލިވަރީ ކޮށްދީފައިވާ ކަމަށް ފާހަގަކުރިއެވެ.\nނަފް ކޭކްސްގެ ފޭސްބުކް އިންސްޓަގްރާމް ޕޭޖްގައި ނައްފަގެ ހުނަރުވެރި ރީތި މަސައްކަތް ދައްކުވައިފައިވާ ކަން ފާހަގަކޮށްލެވެއެވެ.\nއާންމު ގޮތެއްގައި ހުރިހާ ވައްތަރެއްެގެ ކޭކެއްވެސް އަޅަން ޝައުގުވެރިކަން ހުންނަ ނައްފަ ބުނީ، ކަސްޓަމަރުން އެންމެ ގަޔާވާ ކޭކެއްގެ ގޮތުގައި ފާހަގަވެފައިވަނީ އޭނާގެ ރަހަމީރު، ބަޓަރ ކްރީމް ކޭކް އަދި މިލްކް ކޭކް ކަމަށެވެ.\nނައްފަ އިތުރަށް ބުނިގޮތުގައި މިދާއިރާގައި އޭނާއަށް މިހާތަނަށް ކުރެވުނު އެންމެ ހިތްހަމަ ޖެހޭ އެއް މަސައްކަތަކީ ކޭކު ކޯސް ހެދިއިރު ރޯޔަލް އައިސިން ބޭނުންކޮށްގެން ހަދާފައިވާ ކޭކެއް ކަމަށެވެ..\nކޭކުގެ ވިޔަފާރިކުރާ އެހެނިހެން ޒުވާނުން ފަދައިން ނައްފަވެސް އޭނާގެ ވިޔަފާރި ފުޅާކޮށް ތަރައްގީ ކުރުމަށް ބޭނުންވެއެވެ. ނަމަވެސް ކޮވިޑްގެ މިހާލަތުގައި ކޭކު ހެދުމަށް ބޭނުންކުރާ ތަކެތި ނުލިބުމާއި، ގަންނަން ލިބޭ ތަކެތި އަގުބޮޑުކަން ފާހަގަކުރިއެވެ. މި ވިޔަފާރި ކުރިއެރުވުމަށް ގިނަ ދަތިތަކާއި ކުރިމަތިލާން ޖެހިފައިވާ ކަން ފާހަގަކުރަމުން ނައްފަ ބުނެފައިވެއެވެ.\n"ބައެއް ފަހަރު ކޭކު ހެދުމަށް ބޭނުންވާ ތަކެތި ނުލިބުމާއި ތަކެތީގެ އަގުވެސް ބޮޑު.އަދި މިހާރު ކޮވިޑް ތެރޭގަ ވީމަ ކޭކްތަކުގެ އަގުވެސް ކުޑަކޮށްފަ ހުންނަނީ" ނައްފަ ފާހަގަކުރިއެވެ.\nމި އިންޓަރވިއު ނިންމާލަމުން ނައްފަ ވަނީ އޭނާގެ މަންމައާއި ބައްޕަ އަދި ފިރިމީހާގެ އިތުރުން އެފެސް ކޭކްސް އަށް ވަރަށް ބޮޑަށް ޝުކުރު އަދާކޮށްފައެވެ. އަދި މިމަސައްކަތަކީ ގޭގައި ތިބެގެން އާމްދަނީ ހޯދަން ރަނގަޅު މަސައްކަތެއްކަން ފާހަގަކޮށް ނައްފަ ބުނީ މަސައްކަތް ކޮށްފިއްޔާ މިދާއިރާއަކީ ކުރިއަށް ދެވޭނެ ދާއިރާއެއް ކަމަށެވެ.\nނަފް ކޭކްސްއަށް އޯޑަރުކުރެއްވުމާއި މައުލާމާތު ހޯދުމަށް 9998470 ގުޅާލުމުން ހަމަޖެހިގެންދާނެއެވެ.\nވޮއިސްގެ ޓީމްގެ ފަރާތުން ނައްފައަށް ކާމިޔާބު މުސްތަގްބަލަކަށް އެދެމެވެ!\nނައްފަ ކޭކް އަގުހެޔޮވެފަ ރީތި އަދި ރަހަ ވަރަށް މީރު


Foreign Minister Dhunya isthiufa dhevvaifi | Mihaaru\nފޮރިން މިނިސްޓަރު ދުންޔާ މިދިޔަ މަހު ނޫސްވެރިންނާ ބައްދަލުކުރައްވަނީ.---ފޮޓޯ: ނިޝާން އަލީ/މިހާރު\n05 ޖުލައި 2016 - 16:50\nފޮރިން މިނިސްޓަރުގެ މަގާމުން ދުންޔާ މައުމޫން ދެންމެ އިސްތިއުފާ ދެއްވައިފި އެވެ.\nދުންޔާ އިސްތިއުފާ ދެއްވި ސަބަބެއް ހާމަނުކުރެއްވި ނަމަވެސް، ދުންޔާގެ ބައްޕާފުޅު، ޕީޕީއެމްގެ ރައީސް މައުމޫން އަބްދުލް ގައްޔޫމާއި ރައީސް އަބްދުﷲ ޔާމީންގެ ގުޅުން ވަރަށް ބޮޑަށް ގޯސްވެ، ޕާޓީތެރޭގައި ވަނީ ކޯޅުން އުފެދިފަ އެވެ.\nދުންޔާ އިސްތިއުފާ ދެއްވިއިރު، މިއަދުން ފެށިގެން އެކަމަނާ ހުންނެވީ ޗުއްޓީއެއްގަ އެވެ. ދުންޔާ ޗުއްޓީ ނެންގެވުމުން، މިއަދުން ފެށިގެން ފޮރިން މިނިސްޓްރީ ވަގުތީ ގޮތުން ހިންގުން ފިޝަރީޒް މިނިސްޓަރު މުހައްމަދު ޝައިނީއާ ރައީސް ޔާމީން ވަނީ ހަވާލު ކުރައްވާފައި ކަމަށް "މިހާރު" އަށް އެނގިފައިވެ އެވެ.\nދުންޔާ އިސްތިއުފާ ދެއްވިއިރު، ބިޑް ކުރުމަކާ ނުލައި ޓޫރިޒަމްގެ ބޭނުންތަކަށް ރަށްރަށާއި ބިންތަކާއި ފަޅުތައް ދޫކުރުމަށް، ޕީޕީއެމްގެ މަޖިލިސް މެމްބަރުން އިސްވެ ޓޫރިޒަމް ގާނޫނަށް ގެނައި އިސްލާހަށް ވޯޓު ނުދެއްވި މައްސަލާގައި، އެކަމަނާގެ ކޮއްކޯފުޅު އަދި ދިއްގަރު ދާއިރާގެ ޕީޕީއެމްގެ މެމްބަރު އަހުމަދު ފާރިސް މައުމޫން އެ ޕާޓީން ވަކިކުރަން ސުލޫކް ކޮމިޓީން މީގެ އިރުކޮޅެއް ކުރިން ވަނީ ފާސްކޮށްފަ އެވެ.\nމާލެ: ޖޫން 30، 2016: ރޯދަ މަހުގެ ރޭތައް އިހްޔާ ކުރުމަށް މައުމޫން ފައުންޑޭޝަނުން އިންތިޒާމް ކޮށްގެން އިސްލާމީ މަރުކަޒުގައި ބޭއްވި ޖަލްސާއަކަށް ފަހު ފާރިސް (ކ) އިސްލާމިކް މިނިސްޓްރީގެ މުޝީރު މުހައްމަދު ރަޝީދު އިބްރާހިމްއާ ވާހަކަ ދައްކަވާލައްވަނީ. -- މިހާރު ފޮޓޯ: މުހައްމަދު ޝަރުހާން\nފާރިސްގެ އިތުރުން ސަރުކާރަށް ފާޑުކިޔައި ޓުވީޓެއްކޮށްގެން މަގާމުން ވަކިކުރި ޖެންޑާ މިނިސްޓްރީގެ އެގްޒެކެޓިވް ކޯޑިނޭޓަރު އާމިނަތު ނާދިރާ އާއި މާލޭ ސިޓީގެ މެމްބަރު ޒައިދުލް އަމީން ވެސް ޕާޓީން ވަކިކުރަން ސުލޫކީ ކޮމިޓީން ވަނީ ނިންމައިފަ އެވެ.\nޕީޕީއެމް އޮފީހުގައި ބޭއްވި ބައްދަލުވުމަކަށް ފަހު އުމަރު ވަޑައިގަންނަވަނީ.---ފޮޓޯ: މުހައްމަދު ޝަރުހާން/މިހާރު\nކެބިނެޓަށް އަދި ޕީޕީއެމްގެ އެތެރެއަށް ލޮޅުން އަރާފައިވާ މި ދަނޑިވަޅުގައި، ހޯމް މިނިސްޓަރު އުމަރު ނަސީރު ވެސް މިދިޔަ މަހުގެ ފަހުކޮޅު ވަނީ އިސްތިއުފާ ދެއްވައިފަ އެވެ. ރައީސް ޔާމީނާ ދެމެދު އުފެދުނު ޒުވާބެއްގެ ތެރެއިން، އިސްތިއުފާ ދެއްވުމަށް ފަހު ޕީޕީއެމްގެ މެމްބަރު އަދި މައުމޫންގެ ފެކްޝަންގައި ހިމެނިވަޑައިގަންނަވާ އުމަރު ވަނީ 2018ގެ ރިޔާސީ އިންތިހާބުގައި ވާދަކުރައްވާނެކަން އިއުލާން ކުރައްވައިފަ އެވެ.\nރައީސް މައުމޫން އަބްދުލްގައްޔޫމް ދުންޔާ މައުމޫން ފޮރިން މިނިސްޓްރީ ފޮރިން މިނިސްޓަރު ރައީސް އަބްދުﷲ ޔާމީން\n36 ކޮމެންޓް, 451 ރިއެކްޝަންސް\nއިރާދަކުރެއްވިއްޔާ މާލަހެއްނުވެ ގޮވާނެ، އަނިޔާ އޭގެ އިނތިހާއަށް ގޮސްފި ﷲ ގެ މަދަދާ ނަސްރަށް އެދެން.\nކޮބާ ލިޓްލް ސިންގަޕޫރުގެ ބިއުޓިފުލް ސަރުކާރޭ ކިޔާފަ މިތާ ލިޔާ ސޮރު. ނެތްތަ ބިއުޓިފުލް ކޮމެންޓެއް\nހިތަށް މިއަރަނީ ތައުލީމީ ހޭލުނތެރި މި ދިވެހި މުޖްތަމަޢުގައި ޙައްލުނުވެގެން މިއުޅޭ ހަމަނުޖެހުން ތަކަކީ،ޜަްއްޖޭގައި ރިބާ ޢާްއްމު ވެ ރިބާ އާ ދުރަށް ދާން ދިވެހިން ބޭނުން ނުވުން ބާވައޭ. ރިބާ ޢަންމު ވެފައިވާ މިންވަރުން ރިބާއަކީ މިއަދު ރިބަކަމަށް ނުދެކޭ ދިވެހިން ވެސް ވަރަށްގިނަ. ކިޔަވަން ސްކޯލަރ ޝިޕެއް ހޯދިޔަސް، ދިރިއުޅެން ގެދޮރު ހޯދިޔަސް ރީތިގޮތަކަށް ރިބާ އަބަވަދޭ. އަޅެ ތަޖުރިބާކުރުމަށް ރިބާއާ ދުރުހެލިވުމުގެ މަޝްރޫޢެއް ފައްޓަވަމާ ހިންގަވާ ބައްލަވާ\nރަނގަޅު ވާހަކައަކަށްވެދާނެ. ﷲ ޖަޒާދެއްވަވަނީ މީހުން ހީވެސް ނުކުރާ ފަދަ ގޮތްގޮތަށެވެ.\nއީދު ބޮޑު ހަދިޔާއަކަށް މިފަހަރު މިލިބުނީ ދުންޔާގެ އިސްތިޢުފާ.. ވަރަށް ރަގަޅު ހަދިޔާއެއް.. ޝުކުރިއްޔާ ދުންޔާ މައުމޫން.. އީދުމުބާރިކު\nޢުފާވެރި ޚަބަރަކީ ހުރިހާ ކަމެއްގައިވެސް ނިމުން ވާކަން، ތަފާތެއްނެތި މިކަން އަބަދަށް މިދުނިޔޭގައި ހިނގާނޭކަން.\nމިހުރިހާ ދުވަހަކު މިސަރުކާރަށް އައި ޕުރެސަރުތައް ދިފާއުކުރެއްވީ ދުންޔާ.. މިސަރުކާރުގެ މައިބަދަ ތިބިނދުނީ.. ދެން ވަރަށް ފަސޭހައިން ގޯލުޖެހޭނެ.. ކުދިންނޭ.. ތައްޔާރުވޭ..\nދެން އަނެއްކާވެސް ހުވަފެން ދެކިލަ ދެކިލާ ތިބޭ!\nބުނާނެ އެއްޗެއްނެތް. ހިތްވަރު ކުރައްވާތި ކަމަނާ! ކޮންމެ ހާލެއްގައި ވިޔަސް ފެމެލީ ފަސްޓް ޚިޔާރުކުރެއްވީތީ އުފާކުރަން. އެހެންނޫނަސް ކަމަނާވެސް ކޮންމެސްކަމަކާ މަތިކޮށްފަ ބޭރުކުރުން އެންމެ ގާތީ. އުއްމީދުކުރަނީ ރަގަޅު ފައިޓެއް ދޭނެކަމަށް. ގައުމުގެ މެޖޯރިޓީ އޮތީ ބައްޕާފުޅު އަތުގަ. އަވަސްގޮތަކުން ޖަވާބުގައި ފައިޓްނުކުރިއްޔާ މާލަސްވެދާނެ. މި ގޭމްގަ ފުރުސަތުބޮޑީ ހަލުއިކަންވެސް ބޮޑު މީހާއަށް. އެންޑް ޔޫ ނޯވ ބެޓަރ. ގުޑްލަކް.\nއުމަރަށް މަގޭ ވޯޓް ޔަޤީން\nމިއަހަރުގެ އީދު ކުޅިވަރު މިފެނިގެންދަނީ. އީދު ނިމޭއިރު އޮއްނާނީ ކުޅިވަރު ނިމިފަ ކަމަށް ލަފާކުރެވޭ.


Levante athun Real balivejje | Jazeera\tލެވަންޓޭ އަތުން ރެއާލް ބަލިވެއްޖެ - Jazeera\nލެވަންޓޭ އަތުން ރެއާލް ބަލިވެއްޖެ\nސާއިފް ޝިޔާދު January 30, 2021 137 views0\nސްޕެނިޝް ލަލީގާގައި އެންމެފަހުގެ ޗެމްޕިއަން ރެއާލް މެޑްރިޑްގެ މައްޗަށް ލެވަންޓޭއިން ކުރި ހޯދައިފިއެވެ.\nރެއާލްގެ ދަނޑުގައި އެޓީމުގެ މައްޗަށް ލެވަންޓޭއިން ކުރި ހޯދީ 2-1 ގެ ނަތީޖާއަކުންނެވެ. މި މެޗު ފެށިގެން ނުވަ މިނެޓު ނުވަނީސް ރެއާލްގެ ޑިފެންޑަރު އެޑަރ މިލިޓާއޯއަށް ވަނީ ރަތް ކާޑު ދައްކައި ދަނޑުން ފޮނުވާލާފައެވެ. 10 ކުޅުންތެރިންނާއެކު ކުޅެމުން ދިޔަ ނަމަވެސް ރެއާލްއިން ވަނީ އޭގެ ހަތަރު މިނެޓު ފަހުން ލީޑު ނަގާފައެވެ. މި ލަނޑު އެޓީމަށް ޖަހައިދިނީ މާކޯ އަސެންސިއޯއެވެ. ފުރަތަމަ ހާފުގައި ލެވަންޓޭއިން އެއްވަރުކުރިއިރު މި ލަނޑު 32 ވަނަ މިނެޓުގައި ޖަހައިދިނީ ހޯސޭ ލުއިސް މޮރާލޭސްއެވެ.\nދެ ޓީމު އެއްވަރުވެއޮވެ ފުރަތަމަ ހާފު ނިމިގެންދިޔައިރު ދެވަނަ ހާފުގެ 64 ވަނަ މިނެޓުގައި ލެވަންޓޭގެ ރޯޖަރ ވަނީ ލިބުނު ޕެނަލްޓީ ބޭކާރުކޮށްލާފައެވެ. އެހެން ނަމަވެސް މެޗުގެ 78 ވަނަ މިނެޓުގައި އޭނާ ވަނީ ލަނޑެއް ޖަހާ މި މެޗުން ލެވަންޓޭ މޮޅުކޮށްދީފައެވެ.\nމި މެޗުން ބަލިވި ނަމަވެސް 40 ޕޮއިންޓާއެކު ރެއާލް އޮތީ ތާވަލުގެ ދެވަނައިގައެވެ. އެހެން ނަމަވެސް މާދަމާ ރޭ ބާސެލޯނާ ކުޅޭ މެޗުން އެޓީމު މޮޅުވެއްޖެނަމަ ލަނޑުގެ ތަފާތުން ރެއާލްގެ ކުރިއަށް އެޓީމު ޖެހިލާނެއެވެ.


SunOnline: Palau ge ''Our Ocean Conference'' gai baiveri vumuge furusathu Raees Solihah aruvaifi\nޕަލާއޫގެ "އަވާ އޯޝަން ކޮންފަރެންސް"ގައި ބައިވެރިވުމުގެ ދައުވަތު ރައީސް ސޯލިހަށް އަރުވައިފި\nރައީސް އިބްރާޙިމް މުހައްމަދު ސޯލިހުއާއި ޕަލާއޫގެ ރައީސް ސުރަންގެލް އެސް. ވިޕްސް ޖޫނިއާ (ކ) ބޭއްވެވި ބައްދަލުވުމުގެ ތެރެއިން-- ފޮޓޯ/ރައީސް އޮފީސް\nޕަލާއޫގައި ބާއްވާ ހަތްވަނަ "އަވާ އޯޝަން ކޮންފަރެންސް"ގައި ބައިވެރިވުމުގެ ދައުވަތު އެ ގައުމު ރައީސް ސުރަންގެލް އެސް. ވިޕްސް ޖޫނިއާ، ރައީސުލްޖުމްހޫރިއްޔާ އިބްރާޙިމް މުހައްމަދު ސޯލިހަށް އަރުވައިފިއެވެ.\nމިދިޔަ އަހަރުގެ ޑިސެމްބަރު ބާއްވަން ރޭވުމަށްފަހު ކޮވިޑް-19 ޕެންޑެމިކްއާ ގުޅިގެން އެ ކޮންފަރެންސް ވަނީ އަންނަ އަހަރަށް ފަސްކޮށްފައެވެ. މިހާރު އެ ކޮންފަރެންސް ބާއްވަން ކަނޑައަޅާފައިވާ ތާރީހަކީ ފެބްރުއަރީ 16-17، 2022 އެވެ.\nއެ ކޮންފަރެންސްގައި ބައިވެރިވުމުގެ ދައުވަތު ރައީސް ސޯލިހަށް އެރުވީ އދ. އާންމު މަޖިލީހުގެ 76 ވަނަ ބައްދަލުވުމުގައި ތަގުރީރު ކުރެއްވުމަށް އެމެރިކާގެ ނިއުޔޯކަށް ކުރައްވަމުން ގެންދަވާ ދަތުރުފުޅުގެ ހަވާސާގައި، އދ.ގެ މައި އިދާރާގައި ދެ ބޭފުޅުން ބޭއްވި ބައްދަލުވުމެއްގައެވެ.\nއެ ބައްދަލުވުމުގައި ދެ ބޭފުޅުން މައިގަނޑު ގޮތެއްގައި މަޝްވަރާކުރެއްވީ ކޮވިޑް-19 އާއި ތިމާވެއްޓަށް އަންނަމުންދާ ބަދަލުތަކާއި ފަތުރުވެރިކަމާ ގުޅޭ ގޮތުންނެވެ.\nއެ ބައްދަލުވުމުގައި ރައީސް ސޯލިހު ވަނީ ޕަލާއޫގެ ސަރުކާރުން އެގައުމުގެ ކޮވިޑް-19 ހާލަތު ކޮންޓްރޯލް ކުރުމަށް ގެންގުޅުނު ސިޔާސަތުތައް ފާހަގަކުރައްވައި، ތައުރީފު ކުރައްވާފައެވެ.\nޕަލާއޫގެ ރައީސް ވިދާޅުވީ އެގައުމުގެ ބޯޑަރުތައް ބަންދުކުރުމާއެކު ކޮވިޑް-19 ހާލަތު ކޮންޓްރޯލް ކުރެވުުނު ކަމަށެވެ. އަދި މިހާތަނަށް ކޮވިޑް-19 ބަލީގައި އެ ގައުމުން އެއްވެސް މީހަކު މަރުވެފައި ނުވަތަ ހޮސްޕިޓަލުގައި އެނދުމަތި ކުރަން ނުޖެހޭ ކަމަށް ވިދާޅުވިއެވެ.\nއެހެން ނަމަވެސް ރާއްޖެއިން އަލުން ބޯޑަރު ހުޅުވާލައި އަލުން ފަތުރުވެރިކަން ފަށައިގަތްގަތުމުން ޕަލާއޫ ފިލާވަޅު ލިބިގަންނަން ޖެހޭ ކަމަށް އެ ގައުމުގެ ރައީސް ވިދާޅުވިއެވެ.\nއެއޯސިސް އަދި ތަރައްގީ ވަމުންދާ ކުދި ޖަޒީރާ ގައުމެއްގެ ހައިސިއްޔަތުން ދެ ގައުމުގެ ލީޑަރުންވެސް ވަނީ މޫސުމަށް އަންނަމުންދާ ބަދަލުތަކާ ގުޅޭގޮތުން ފުޅާ ދާއިރާއެއްގައި މަޝްވަރާ ކުރައްވާފައެވެ. އަދި ތިމާވެއްޓަށް އަންނަމުންދާ ބަދަލުތަކުގެ އަސަރު ކުޑަ ކުރުމަށާއި ދެމެހެއްޓެނިވި ތަރައްގީ އަދި ކަނޑުފަޅު ބެލެހެއްޓުމާއި ނޫ އިގްތިސާދު ބިނާކުރުމުގައި ބައިނަލްއަގްވާމީ މައިދާނުގައި ގުޅިގެން މަސައްކަތް ކުރުމަށް ދެ ބޭފުޅުން ވަނީ ނިންމަވާފައެވެ.\nފަތުރުވެރިކަމުގެ ދާއިރާއިން ދެ ގައުމުގެ ގުޅުން އިތުރަށް ބަދަހިކުރަން ޝައުގުވެރިކަން ފާޅުކޮށް، ދެ ގައުމުގެ ރައީސުން ވެސް ވަނީ ދެމެހެއްޓެނިވި ފަތުރުވެރިކަން ކުރުމަށްޓަކައި ބޭނުންވާ ފަންނީ ލަފާ ދެ ގައުމުގެ ދެމެދުގައި ހިއްސާ ކުރުމަށް ނިންމަވާފައެވެ.\nމީގެ އިތުރުން އެ ބައްދަލުވުމުގައި ދެބޭފުޅުންވެސް ވަނީ ގްލަސްގޯގައި ކުރިއަށް އޮތް ކޮޕް-26 ބައްދަލުވުމުގައި ގުޅިގެން މަސައްކަތް ކުރެއްވުމަށް ނިންމަވާފައެވެ.\nޕަލާއޫއަކީ ޕެރިސް އެގްރީމަންޓް އެންމެ ފުރަތަމަ ތަސްދީގު ކުރި ގައުމުތަކުގެ ތެރޭގައި ހިމެނޭ އަދި ދުނިޔެ ހޫނުވަމުންދާ މިންވަރު 1.5 ޑިގްރީ ސެލްސިއަސްގައި ހިފެހެއްޓުމަށް އިސްވެ ވަކާލާތު ކުރާ ގައުމެކެވެ.\nރާއްޖެއާއި ޕަލާއޫއާ ދެމެދުގައި ސިޔާސީ ގުޅުން ގާއިމުކޮށްފައިވަނީ 17 އޮކްޓޯބަރ 2014 ގައެވެ.


America ge edhumah theyo ufehdhun Saudi in ithurukuranee\nއެމެރިކާގެ އެދުމަށް ތެޔޮ އުފެއްދުން ސައުދީން އިތުރުކުރަނީ\nރައީސް ޓްރަމްޕް ސައުދީ ރަސްގެފާނު ސަލްމާނާއެކު. -- ފޮޓޯ: ޑެއިލީލައިފް\nރިޔާދު (ޖުލައި 3) - އެމެރިކާ ސަރުކާރުގެ އެދުމުގެ މަތިން، ދުނިޔޭގެ ތެލުގެ ބާޒާރަށް އަންނާނެ ކަމަށް ލަފާކުރެވޭ ލޮޅުން ކުޑަކުރުމުގެ ގޮތުން ސައުދީން އުފައްދާ ތެޔޮ އިތުރުކުރުމަށް އެ ގައުމުން ނިންމައިފި އެވެ.\nސައުދީ ކެބިނެޓުގެ މި ނިންމުން އާންމުކޮށްފައިވަނީ، އިރާނުން ދުނިޔޭގެ އެކި ގައުމުތަކަށް ބޭރު ކުރާ ތެޔޮ ކުޑަކުރުމަށް އެމެރިކާގެ ރައީސް ޑޮނަލްޑް ޓްރަމްޕް މަސައްކަތް ފަށްޓަވާފައިވާ ދަނޑިވަޅެއްގަ އެވެ. އިރާނުގެ ތެޔޮ ހުއްޓުވުމުން، ދުނިޔޭގެ ބާޒާރަށް އެކަމުގެ އަސަރު ކުޑަ ކުރުމަށް، ސައުދީން ތެޔޮ އުފައްދާ މިންވަރު އިތުރު ކުރުމަށް ޓްރަމްޕް ވަނީ ސައުދީ އަރަބިއްޔާ ގާތުން އެދެފަ އެވެ. އެކަމަށް ސައުދީ ރަސްގެފާނު އެއްބަސްވެވަޑައިގެންފައިވާ ކަމަށް ޓްރަމްޕް ވަނީ މިދިޔަ ހޮނިހިރު ދުވަހު ވިދާޅުވެފަ އެވެ.\nއެމެރިކާ އިން އެދިފައިވަނީ ދުވާލަކު އިތުރު ދެ މިލިއަން ފީފާ ތެޔޮ އުފެއްދުމަށެވެ. މީގެ އިތުރުން، މިދިޔަ މަހު ދުނިޔޭގެ ތެޔޮ އުފައްދާ ގައުމުތަކުގެ ޖަމާއަތް ކަމުގައިވާ އޯޕެކް އިން ވެސް ވަނީ ދުވާލަކަށް އިތުރު އެއް މިލިއަން ފީފާ ތެޔޮ އުފައްދާނެ ކަމަށް އެއްބަސްވެފަ އެވެ.\nޓްރަމްޕްގެ ސަރުކާރުން ވަނީ ސިޔާސީ އަދި އިގްތިސޯދީ ގޮތުން އިރާނު އިތުރަށް އެކަހެރި ކޮށްލުމަށް ފިޔަވަޅުތަކެއް އަޅާފަ އެވެ. މިގޮތުން އަންނަ ނޮވެމްބަރު މަނުގެ ހަތަރު ވަނަ ދުވަހުގެ ކުރިން އިރާނާއި ވިޔަފާރީގެ ގޮތުން ގުޅުން އޮންނަ ހުރިހާ ފަރާތްތަކުން އެ ގުޅުން އެއްކޮށް ކަނޑާނުލައިފިނަމަ ދެކޮޅަށް ހަރުކަށި ފިޔަވަޅު އަޅާނެ ކަމުގެ އިންޒާރު އެމެރިކާ އިން ވަނީ ދީފަ އެވެ.\nއިރާނުގެ ނިއުކްލިއާ ޕްރޮގްރާމު ހުއްޓުވުމަށް ޓްރަމްޕްގެ ސަރުކާރުން މަސައްކަތް ކުރަންފެށީ، 2015 ވަނަ އަަހަރު ހަ ގައުމާއެކު ވެފައިވާ އެއްބަސްވުން ނިމުމަކަށް ގެނައުމަށްފަހު އެވެ.\nއިރާނުގެ މައްސަލައަކީ އެމެރިކާގެ ގައުމީ ސަލާމަތާއި ގުޅުންހުރި އެންމެ ބޮޑު އެއް މައްސަލަކަމުގައި އެމެރިކާ ސަރުކާރުން ވަނީ ސިފަކޮށްފަ އެވެ.\nދުނިޔޭގެ ހަތަރުވަނައަށް އެންމެ ގިނައިން ތެޔޮ އުފައްދާ އިރާނާއިއެކު ވިޔަފާރީގެ ގުޅުން ހުއްޓާލުމަށް އެމެރިކާ އިން ދީފައިވާ މުހުލަތަށް ލުޔެއް ލިބޭތޯ ޔޫރަޕުގެ ބައެއް ގައުމުތަކުން ދަނީ މަސައްކަތް ކުރަމުންނެވެ. ނަމަވެސް، އެކަމުގައި ދޫނުދޭނެކަމުގައި ޓްރަމްޕްގެ ސަރުކާރުން ވަނީ ބުނެފަ އެވެ.\nމިކަން ހުއްޓުވުމުގެ ގޮތުން އަމިއްލަ ކުންފުނިތަކަށް ތެޔޮ އެކްސްޕޯޓް ކުރުމުގެ ހުއްދަ ދޭނެ ކަމުގައި އިރާނުން ވަނީ ބުނެފި އެވެ.\nއެމެރިކާ ސައުދީ އަަރަބިއްޔާ އީރާން + ތެލުގެ އަގު\nއިރާނު އެމެރިކާ އަށް: ތެޔޮ ބޭރުކުރުން ނުހުއްޓުވޭނެ


Maa Ginain Roaga Jeheny Tha? Sababaky Miee! - Vaguthu\nރޯގާ ޖެހުމަކީ ވަރަށް އާއްމު ބައްޔެކެވެ. މިއީ ބައެއް މީހުންނަށް ވަރަށް ފަސޭހައިން ޖެހޭ ބައްޔެކެވެ.\nއަބަދުވެސް ރޯގާ ބޭހާއި، ޓިޝޫއާއި ބާމު ފަދަ އެއްޗެހި ހިފައިގެން އުޅެން ޖެހުމަކީ ފަސޭހަ ކަމެއް ނޫނެވެ. ނަމަވެސް ގިނަގިނައިން ރޯގާ ޖެހޭ ފަރާތްތަކުން އަބަދުވެސް އެކަމަށް ތައްޔާރުވާން ޖެހޭނެއެވެ.\nއަބަދު ރޯގާ ޖެހޭ ސަބަބުތަކެއް ވެސް ހުންނާނެއެވެ. އޭގެތެރެއިން ބައެއް ސަބަބުތަކަކީ:\nދިފާޢީ ނިޒާމު ބަލިކަށިވުން\nދިފާޢީ ނިޒާމު ބަލިކަށި ވުމަކީ މާގިނައިން ރޯގާ ޖެހުމަށް މެދުވެރިވާ ސަބަބެކެވެ. އެހެންކަމުން ދިފާޢި ނިޒާމު ވަރުގަދަ ކުރުމަށް މަސައްކަތް ކުރަން ޖެހެއެވެ. އެގޮތުން އިނގުރާއި މާމުއި ފެން ބުއިމާއި އަދި ފިނި އެއްޗެހި ބުއިމުން ދުރުވާން ޖެހެއެވެ.\nގިނަގިނައިން ރޯގާ ޖެހުމަށް މެދުވެރިވާ ސަބަބުތަކުގެ ތެރެއިން އެއް ކަމަކީ އެލާޖިކް ވުމެވެ. އެހެންކަމުން އެލާޖިކްވާ އެއްޗެއް ދެނެގަނެ އެ އެއްޗަކާއި ދުރުވުން ވަރަށް މުހިންމެވެ. އަދި ގިނަގިނައިން އާވި އެރުވުމާއި ހަށިގަނޑަށް ބޭނުންވާ ވަރަށް ފެން ބުއިމަކީ ވެސް ވަރަށް މުހިންމު ކަމެކެވެ.\nމޫސުމަށް އަންނަ ބަދަލުގެ ސަބަބުން\nމޫސުމަށް އަންނަ ބަދަލުގެ ސަބަބުން ރޯގާ ޖެހެއެވެ. ހޫނު މޫސުމާއި ފިނި މޫސުމުގައި ހަށިގަނޑަށް ބަދަލުތަކެއް އާދެއެވެ. އެހެންކަމުން އެ މޫސުމަކާއި އެއްގޮތަށް އުޅުމާއި ކެއުމާއި ބުއިން ބަދަލު ނުކުރާނަމަ ރޯގާ ޖެހުމަކީ ވަރަށް ފަސޭހައިން ވެދާނެ ކަމެކެވެ.\nމީގެއިތުރުން އަބަދު ރޯގާ ޖެހުމަކީ އާއިލާގެ ފަރާތުން ވާރުތަވެފަ ހުންނަ ކަމަކަށް ވެސް ވެދާނެއެވެ.\nކޮކާ ކޯލާއިން އިސްތަށިގަނޑު ދޮންނަން ވީ މިހެންވެގެން!\nނޮވެމްބަރު 20, 2021 18:14\nވަޓް އަ ޔޫސްލެސް އާޓިކަލް\nނޮވެމްބަރު 20, 2021 21:49\nޑިސެމްބަރު 6, 2021 16:31\nމާގިނައިން ފޮޑި ޖެހޭތީ ނެއްތަ ކުރެވޭނެ ކަމެއް؟


Champions League Final Ah Fabinho Fit Vaane: Klopp - Vaguthu\nޗެމްޕިއަންސް ލީގް ފައިނަލަށް ފަބީނިއޯ ފިޓް ވާނެ: ކްލޮޕް\nޕްރިމިއާ ލީގުގައި އެންމެ ފަހުން ލިވަޕޫލް ކުޅުނު މެޗުގައި އަނިޔާގެ ސަބަބުން ބަދަލުކުރި ބްރެޒިލްގެ މިޑްފީލްޑަރު ފަބީނިއޯ މި މަހު ފަހު ކޮޅު ކުޅޭ ޔުއެފާ ޗެމްޕިއަންސް ލީގުގެ ފައިނަލް މެޗަށް ފިޓް ވާނެ ކަމަށް ލިވަޕޫލްގެ ކޯޗް ޔާގެން ކްލޮޕް ބުނެފިއެވެ.\nފަބީނިއޯ އަށް އަނިޔާވީ ލީގުގައި އެސްޓަން ވިލާއާ ވާދަކޮށް 2-1 އިން ލިވަޕޫލް މޮޅުވި މެޗުގައެވެ. މެޗު ތެރެއިން ފަބީނިއޯގެ ފަލަމަސްގަޑަށް އަނިޔާވެ އޭނާ ދަނޑު ބޭލުމާއެކު ލިވަޕޫލްގެ ސަޕޯޓަރުން މާޔޫސްވެގެންދިޔައެވެ. އެއާއެކު އޭނާ އަށް ކުރިއަށް ހުރި މުހިއްމު ފައިނަލްތަކުގައި ކުޅެވިދާނެކަމާއެކު ސުވާލު އުފެދިފައިވަނިކޮށް ކްލޮޕް ވަނީ އެންމެ ފަހުން ލިވަޕޫލްގެ ސަޕޯޓަރުންނަށް އުފާވެރި ހަބަރެއް ދީފައެވެ.\nމިރޭ ކުޅޭ އިނގިރޭސި އެފްއޭ ކަޕް ފައިނަލުގެ ކުރިން ނޫސްވެރިންނާ ވާހަކަ ދައްކަމުން ކްލޮޕް ބުނީ ޔަގީނުންވެސް ޗެމްޕިއަންސް ލީގު ފައިނަލަށް ފަބީނިއޯ ފިޓްވާނެ ކަމަށެވެ. އަދި ފަބީނިއޯގެ އަނިޔާ ސީރިއަސްއެއް ނޫން ކަމަށާއި އޭނާ ހުރީ ރަނގަޅަށް ކަމަށް ކްލޮޕް ބުންޏެވެ.\n" ހަމަ ޔަގީނުންވެސް ޗެމްޕިއަންސް ލީގު ފައިނަލަށް ފަބީނިއޯ ފިޓްވާނެ. އޭގެ ކުރިން ޗެލްސީއާ ވާދަކުރަން އޮތް މެޗަށް ވެސް ފިޓް ވެދާނެ. އޭނާ ހުރީ ރަނގަޅަށް. އޭނާ އަކީ ޕްރޮފެޝަނަލް ކުޅުންތެރިއެއް. އަނިޔާގެ ސަބަބުން ހިތްހަމަނުޖެހުނު ނަމަވެސް އޭނާ އަންނަނީ އެކަމުން އަރައިގަންނަން މަސަތްކަތް ކުރަމުން. އަހަރެމެން އެންމެންވެސް މިތިބީ ވަރަށް ޕޮޒިޓިވްކޮށް،" ކްލޮޕް ބުންޏެވެ.\nލިވަޕޫލްގެ މެދުތެރެ ބެލެހެއްޓުމުގައި އެންމެ މުހިއްމު ރޯލެއް އަދާކުރާ އެއް ކުޅުންތެރިއަކީ ފަބީނިއޯއެވެ. ގަވައިދުން އެއް ލެވެލް އެއްގައި ކުޅުން ދަމަހައްޓަމުން އަންނަ ފަބީނިއޯ ވަނީ މިސީޒަނުގައި ލިވަޕޫލަށް މިހާތަނަށް 47 މެޗު ކުޅެދީ އަށް ގޯލް ޖަހައިދީފައެވެ.\nއެފްއޭ ކަޕުގެ ފައިނަލުގައި މިރޭ ޗެލްސީއާ ލިވަޕޫލް ވާދަކުރާއިރު ސީޒަނުގެ ހަތަރު ތަށި ވެސް ކާމިޔާބު ކުރުމުގެ ފުރުސަތު ލިވަޕޫލަށް އެބައޮތެވެ. ލިވަޕޫލުން ވަނީ މިދިޔަ ޖެނުއަރީ މަހު ޓޮޓެންހަމް ހޮޓްސްޕާސް ބަލިކޮށް ކަރަބާއޮ ކަޕް ކާމިޔާބުކޮށްފައެވެ. ޗެމްޕިއަންސް ލީގުގެ ފައިނަލުގައި އެއް ކޮޅުން ލިވަޕޫލް ވާދަކުރާއިރު މެންޗެސްޓަ ސިޓީގެ ފަހަތުން އެ ޓީމުން އަންނަނީ ޕްރިމިއަ ލީގަށް ވެސް ވާދަކުރަމުންނެވެ.


Mohamed Siruhan: ބީވެގެން ދިޔަ ލޯބިވާ ބުރުގާ\nދޮންމަންޖެ ގެންގުޅޭ އަންނައުނުގެ ވަޒީފާއާ ރީތިވާ ސާމާނުތަކުގެ ވަޒީފާތައް ހުސްވުމުގެ ސަބަބުން އެވަޒިފާތަކަށް މުވައްޒަފުން ހޯދުމުގެ ގޮތުން އިއުލާނެއްކުރިއެވެ. އެ އިއުލާން ފެނުނު ވަރަށްގިނަ ވައްތަރުގެ ހެދުންތަކާއި ރީތިވާ ސާމާނުތައް ދޮންމަންޖެގެ އޮފީހަށް އިންޓަވިއުއަށް ޙާޒިރުވިއެވެ. އޭގެތެރޭގައި މޭކަޕްކުރުމަށް ބޭނުންކުރާ ލިޕްސްޓިކުން ފެށިގެން ދަތްއުނގުޅާ ބުރުސްވެސް ހިމެނެއެވެ. އިންޓަވިއުކުރި ހޯލު އިތުރަށް ޒީނަތްތެރިވެގެންދިޔައީ ތަފާތުވައްތަރުގެ ސެންޓުފުޅިތައް އެކިއުގެ ތެރެއަށް ވަނުމުންނެވެ. ހެދުމުގެ ވައްތަރުތަކުގެ ތެރޭގައި އެތެރޭންލާ ހެދުމާ ޖިންސުތަކާ ބަލާލި މީހަކަށް ރީތިކަމުންގޮސް ސިހުންގެނުވާ ތަފާތުވައްތަރުގެ ޓޮޕްކޮޅުތައް ވިއެވެ. އެސިހުން ބިރުވެރިކަމުން ޖޯކަކަށް ބަދަލުވީ 1400 އަހަރުގެ ސްޓައިލުގެ ބުރުގާއަކާއި ދޫހެދުމެއް އެތަނަށް ޙާޒިރުވީމައެވެ. އިންޓަވިއުގެ ގަޑި ކައިރިވަމުން ދިޔަވަރަކަށް ޙާޒިރީންގެ ހަށިގަނޑުގެ ތެރޭގައި ހާސްކަން އިތުވަމުންދިޔައެވެ.\nއިންޓަވިއު ކުރަން ހަމަޖެހިފައިވާ ގަޑިއަށް އެތާހުރި ދޮރެއް ހުޅުވިއްޖެއެވެ. ދޮރުގެ ބިތްދޮށް ފަރާތުން ރަތްކުލައިގެ އައްޔެއް ފާޅުވިއެވެ. އަދި ފެންވަރާ މާގަނޑެއް ކަހަލަ އެއްޗެއްވެސް ފެންނަކަހަލައެވެ. ދޮރު ފަހަތަށް ލައްޕާލާފައި އެނުކުތީ ދޮންމަންޖެއެވެ. ވަރަށް ހިނުތުންވެފައި އިންޓަވިއުއަށް އައިސް ތިބި ކިއުއަށް ބަލާލިއެވެ. ހިނިތުންވެފައިވާ ތުން، ރުޅީގެ ތުމަކަށް ބަދަލުވީ ޒަމާނަށް ނުފެތޭ ސްޓައިލަކަށް ތިބި ބުރުގާއާ ދޫހެދުން ފެނުމުންނެވެ. އެ ދިގު ކިއުއިން ވެސް ދޮންމަންޖެ އަޅައިގަތީ އެ ދޭއްޗާއެވެ. ވާނީވެސް އެހެންތާއެވެ. މީހާ ރުޅިއަންނަ ނުވަތަ ލޯބިވާއެއްޗެއް ކިތަންމެ ދަތި ދޭތެރެއަކުންވެސް ލޮލުގައި އަޅައިގަނެއެވެ. ދޮންމަންޖެގެ ހަށިގަނޑުގެ ތެރޭގައި އުފެދުނު ރުޅިވެރިކަމުގެ ހުޅުގަޑުން ބޭރުވި ދުމުގެ އަސަރުތައް ބޭރަށް ނުކުމެދާނެތީ ވަރަށްބާރަށް ތުން ބާރުކޮށްލިއެވެ. ނަމަވެސް ދުންތައް ދެން ދިމާކޮށްލީ ދޮންމަންޖެގެ ލޮލާއެވެ. ރަތްވަމުންދިޔަ ދެލޮލުގެ ކަޅި ހުއްޓުނީ އެތާހުރި އިލޮށިފައްޗާދިމާއަށެވެ. ދުވެފައިގޮސް އިލޮށިފަތިނަގައި ބުރުގާއާ ދޫހެދުމާ ދިމާއަށް ދުއްވައިގެންފިއެވެ. ހަމަ މިހާރު މިތަނުން ނުކުންނާށެވެ. ތިކަހަލަ ވައްހާބީންނަކަށް މިތާގެ ޕިޔޯނުކަންވެސް ނުލިބޭނެއެވެ. ބުރުގާއާ ދޫހެދުން ކަރުއެލުވާލައިގެން ތިބެ އެތަނުން ނުކުމެއްޖެއެވެ. ކުޅިބަލަން ތިބި ޙާޒިރީން ތިބީ ބުނާނެއެއްޗެއްވެސް ނޭނގިފައެވެ. މިހާ ވަޒީފާގެ ބާރު ބޮޑުޒަމާނެއްކަމުން ބުރުގާމެންގެ ދިފާއުގައި އެއްވެސް ކަމެއްކުރާކަށް ނުކެރުނެވެ. ބުރުގާމެންދެބެން ދާދިދެންމެއަކު އުންމީދާއެކު އަޅަމުން އައި ފިޔަވަޅުތަކުގެ ހޫނުކަން ފިނި ކުރުވީ ނިކަމެތިކަމާއެކު ހިތާމައިން ދެބެންގެލޮލުން ނުކުންނަމުންދިޔަ ކަރުނަތަކެވެ. ދޮންމަންޖެގެ އޮފީހުގައި އުފެދުނު ރުޅވެރިކަމުގެ އަޑާއި ބުރުގާމެންދެބެންގެ ގިސްލިމުގެ އަޑު ކެނޑުނީ ދާދި އެކުއެކީގައެވެ. ދެބެންވެސް ހިނގަމުންދިޔައިރު ދޮންމަންޖެގެ އޮފީސް ފަހަތަށް ދަމުން ގެއްލެނީއެވެ. ހިތާމައިގެ އަސަރުތައްވެސް ދުރަށް ދަނީއެވެ. ބުރުގާ އިސް އުފުލާލާފައި ދޫހެދުމާދިމާއަށް ބުންޏެވެ. ދޮންމަންޖެ އެހުރީ ރާއްޖޭގައެވެ. އެކަމަކު ހިތް އެވަނީ ޔޫރަޕްގައެވެ. ހިތުގެ ނާރުތައް އެހުރީ ޔޫރަޕްގެ ފެޝަންތަކާ ދަޅުފޯނުހެން ގުޅިފައެވެ. އެމީހުން އެނާރުތަކަށް ގެނައި ހަރަކާތެއްގެ އަސަރުތައް މީޑިޔާމެދުވެރިކޮށް ރާއްޖޭގައި އިން ދޮންމަންޖެއާއިހަމައަށް އެހެރަ އަންނަނީ ހާދަހާވާ އަވަހަކަށެވެ. ބުރުގާ މިހެން ބުނެ އިސްދަށަށްޖަހާލިއެވެ. ދޮންމަންޖެއަށް ވިސްނޭނެނަމައެވެ. އަހަރެންނަށް ވަޒީފާ ލިބުނުނަމަ އޭނާގެ މަތިންއަންނަ ހުރިހާ ހަމަލާތަކާއި ދުރުރާސްތާ ޙަމަލާތަކުން އުފަލާ ތެދުވެރިކާއެކު އޭނާ ދިފާޢުކޮށްދިނީމުހެވެ. ދޫހެދުންވެސް ބުރުގާއާ ބައިވެރިވެލިއެވެ. އަހަރެންނަށް އޭނާގެ ވަޒީފާ ލިބުނުނަމަ އޮފީހުގެ ސިއްރުތައް ފިރިހެނުންގެ ލޯތަކުގެ ކުރިމައްޗަށް ފާޅުވެ ނީލަން ކިޔުނަކަ ނުދިނީމުހެވެ. ތެދުވެރިކަމާ އަމާނާތްތެރިކަމާއެކު ޙިމާޔަތްކޮށްދޭނަމެވެ. އެ ފިރިހެންވެރީން ތިބެނީ އަހަރެމެން ކަހަލަ ދޫހެދުންތަކަށް ވަޒީފާތައް ލިބިދާނެތީވެ ވަރަށް ބޮޑަށް ފާރަވެރިވެގެންނެވެ. އަހަރެމެން ދޮންމަންޖެ ކަހަލަ ޖިންސުންލަތީފުންގެ ލަދުވެތި ސިއްރުތައް އެމީހުންގެ ލޯމަތީން ފޮރުވާލަފާނެތީވެ އަހަރެމެންނަށް ތަފާތު ނަންނަން ކިޔާ މަލާމާތްކޮށް މުޖުތަމައުގައި ނަންހަޑިކުރެއެވެ. ދޮންމަންޖެގެ ވަޒީފާހޯދަން މިހާރުގޮސް އެތިބަ އެކަކަށްވެސް ދޮންމަންޖެއަށް އަންނަ ހަމަލާތަކެއް ޙިމާޔަތްކޮށެއް ނުދެވޭނެއެވެ. އެމީހުން މާބަލިކަށިވާނެއެވެ. އެކަމަކު ދޮންމަންޖެއަށް ހީވެފައި އެ އޮންނަނީ އެހެންގޮތަކަށެވެ. ދޮންމަންޖެއަށް ޙަޤީޤީ ކާމިޔާބު ލިބޭނީ ދޮންމަންޖެގެ އޮފީހުގެ ޤަވާއިދުތައް ﷲ ރުއްސަވާ ގޮތަށް ބަދަލުކޮށް ވަޒީފާ ދިނުމުގައިވެސް އެއިލާހު ރުއްސަވާ އުސޫލުތައް ގެންގުޅެ އަހަރެމެންކަހަލަ މީހުންނަށް ވަޒީފާ ދިނީމައެވެ. އެދެބެން މިކަލަހަ ވާހަކަތައް ދައްކަމުން ކުރިއަށް ދެއެވެ. ވަޒީފާއެއް ލިބޭތޯ ގޭގޭ ދޮރުތަކުގައި ޓަކިޖަހަމުން ކުރިއަށްދިޔައެވެ. އެއްވެސް ގެއަކުން ވަޒީފާދޭކަށް އެއްބަހެއްނުވެއެވެ. ދޫހެދުމަށް ވަޒީފާ ލިބުމުގެ ފުރުސަތު ގެއްލި އުއްމީދުވެސް ގެއްލިދިޔައީއެވެ. އެދިޔަގޮތަށް ގޮސް ވަނީ ދާރުލްއާސާރަށެވެ. އެތަނަކީ މުސްކުޅި އަދި ޒަމާންވީ އެއްޗެހި މީސްތަކުންނަށް ފެންނަފަށުގައި ބަހައްޓާފައި ހުންނަތަނެއްކަމުން، އެތާ އެލުވިގެން އަނގަމަޑުންލައިގެން މުސްކުޅި އެއްޗެހިތަކުގެ ތެރޭގައި އިނުމަށްޓަކައެވެ. އެކަމަކު ދޫހެދުން އިޚްތިޔާރުކުރީ ޒަމާނީ ޑައިވިން ސޫޓުގެކައިރިއެވެ. ދެޒަމާންވެސް ފެނިދާނެކަމުގެ އުންމީދުގައެވެ. އެތާހުރި ކޮނޑެއްގައި މާޔޫސްކަމާއިއެކު އެލުވިގެން އިނދެއްޖެއެވެ.\nބުރުގާ އުންމީދު ކަނޑާނުލާ ކުރިއަށް ދިޔައެވެ. މެދުޒިޔާރަތްމަގުން އިރަށް ހިނގަމުން ދިޔައެވެ. މުލިއާގެއާ ހަމަވުމުން އެގެއިން ފަހަރެއްގައި ވަޒީފާއެއް ލިބިދާނެކަމުގެ އުންމީދުގައި އެގޭ ދޮރުގައި ޓަކިދިނެވެ. ރައީސް ނަޝީދު ދޮރުހުޅުވާލިއެވެ. ހަމަ ބުރުގާފެނުމާ އެކު ބުރުގާގެ މޫނުމައްޗަށް ދޮރުޖެހިއެވެ. " ވައް ވައް ...." މިކަހަލަ އެއްޗެއް ކިޔަންފެށިހެން ހީވެއެވެ. ބުރުގާގެ ކުރިމަތީގައި ތަމްސީލުވެގެން ދިޔައީ މީގެ އަހަރުތަކެއްކުރީގެ މަންޒަރެކެވެ. ހަމަ މިގޮތަށް ވަޒީފާއެއް ލިބޭތޯ ތީމުގޭ ދޮރުގައި ޓަކިދިން ދުވަހެވެ. އެދުވަހު ދޮރުވެސް ނުހުޅުވައެވެ. ޓަކިދިނީ ބުރުގާކަން ވަގުތުން އެނގިއްޖެއެވެ. އެދުވަހު ތީމުގޭ ތެރޭން ރުޅިވެރިކަމާއެކު ލަވަންފެށި ހަޅޭކުގެ އަޑުކެނޑުނުތާ އަދިމިވީ އެންމެއަހަރެކެވެ. ފަހަރެއްގައި އެހަޅޭކުގެ އަޑު އިމުވުނު ދިވެހީން އެހަޅޭއްލެވިމީހާ މޮޔަވީކަމަށް ބަލާ ތަންކޮޅެއް މަތީހިސާބަކަށް ގެންދިޔައީކަން ނޭނގެއެވެ. އަޑު ނީވެނީ އެހެންވީމާ ކަންނޭނގެއެވެ. އެތަމްސީލީ މަންޒަރު ނިމުނުއިރު ބުރުގާއަށް ހުރެވުނީ ސިފައިންގެ ކުރިމަތީގައެވެ. ބަލާކަށް ނުހެރެ އެތެރެއަށް ދެމިގަތެވެ. އެތާތިބި ބައެއްޖިންސުންލަތީފުން ބުރުގާ ބަލައިގަތުމުން ބުރުގާގެ އުންމީދު އާވިއެވެ. ބުރުގާ މިއާވި އުންމީދާއެކު ދިޔައީ ބުރުގާގެ ފިހާރައަށެވެ. އެތެރެއަށް ވަދެ ބުރުގާގެ މަގާމުގައި އެލުވިގެން އިނދެއްޖެއެވެ. ދޮންމަންޖެ ފިހާރަކުރިމަތީން ހުރަސްކުރާނެ ވަގުތަކަށް އިންތިޒާރުގައެވެ.\nދޮންމަންޖެގެ އިންޓަވިއު ކުރިއަށްދަނީއެވެ. މޭކަޕުސާމާނަށް ވަރަށް ބޮޑުމުސާރައާއެކު ވަޒީފާލިބުނެވެ. ސެންޓުފުޅިތައްވެސް ހަމައެފަދައެވެ. އެތެރޭންލާ ހެދުންތަކަށް ހަމައެކަނި ވަޒީފާލިބުނީ ހަރުއެއްޗިއްސަށެވެ. އެމީހުންގެ ވަޒީފާއަކީ އެއޮފީހުގެ އެންމެއަގުބޮޑު ވަޒީފާއެވެ. މުސާރަވެސް ހަމައެހާބޮޑެވެ. އެވަޒީފާއަކީ އޮފީހުގެ އެންމެ އަގުބޮޑެތި އެއްޗެހި ރައްކާކުރާ ތިޖޫރީ ރައްކާތެރިކުރުމެވެ. ޓޮޕްކޮޅުތަކަށް ވަޒީފާލިބުމުގައި ކޮންމެވެސްވަރަކަށް ހުރަސްތަކެއް ކުރިމަތިވިއެވެ. ދޮންމަންޖެ، ޓޮޕްކޮޅު ވަޒީފާއަށް ކަމުދޭތޯ ހެޔޮވަރުކޮށްލަން ޓޮޕުކޮޅުލިއެވެ. އެތެރޭގެ ވަޒީފާއަދާކުރާ ހެދުމާއި ދޭތެރޭގައި މާގާތްކަމެއްނެތެވެ. ވައި ދަތުރުކުރެއެވެ. ކުޑަކޮށް ދޫކަމަށް ނިންމާ ވަޒީފާ ނުލިބޭނެކަމަށް ބުންޏެވެ. ޓޮޕްކޮޅު ދޮންމަންޖެގެ ހަންގަނޑާއި އެތެރޭން ލާފައިވާހެދުމާއި ދޭތެރޭން ވައިފޮދެއްވެސް ނުހިނގާވަރަށް ބާރުވެގަތެވެ. ދޮންމަންޖެ ލޯގަނޑު ކުރިމައްޗަށް ހުއްޓިލިއެވެ. މިހާރު ބަރާބަރަށް ދޮންމަންޖެގެ ހުރިހާވަނާތަށް ހާމަވެއެވެ. ޓޮޕްކޮޅަށް ދޮންމަންޖެގެ ވަޒީފާލިބުނީއެވެ. އަދި ޓޮޕްކޮޅާދޭތެރޭ ހިތްހަމަޖެހުނުލެއް ބޮޑުކަމުން ޓޮޕްކޮޅުކައިރީ އަހާލިއެވެ. ކަލޭތީ ލެކިއުޓުގެ ފެޝަންޝޯގައިބައިވެރިވި މީހެއްތޯއެވެ؟ އަހަރެންނަކީ ދޫކަމުންނާ ނިވާކަން ބޮޑުކަމުން އެތަނުން ބޭރުކޮށްލި މީހެކެވެ. ޓޮޕުކޮޅު ޖަވާބުދިނެވެ. ބެލް ހެޔޮވަރުކޮށްލިއިރު ބެލްގެ އަނގަމަތި ހީވީ ދޮން އާފަލެއްހެންނެވެ. އެފަދައިން ހުރި ޓޮޕްކޮޅުތަކަށާއި ބެލްތަކަށް ވަރަށް ބޮޑު މުސާރައާއެކު ވަޒީފާ ލިބުނެވެ.\nއޮފީހުގެ މަސައްކަތް ކުރިއަށް ދާންފެށިއެވެ. މުވައްޒަފުން ހީވާގި ކޮށްލުމަށްޓަކައި ދޭތެރެދޭތެރެއިން ދޮވެހަދަންޖެހެއެވެ. އޮފީސް ހިނގަންފެށިތާ މާގިނަދުވަހެއްނުވެ، ވަރަށް ގަދައަށް ހިނގާ މަޝްހޫރު ކަން ހޯދިއެވެ. ފިރިހެން ވިޔަފާރިވެރީން އެ އޮފިސް ވަށާ މުގޯލިއަޅަންފެށިއެވެ. ހޯރައަޅާ ޒުވާނުންވެސް ވަކި މަދެއްނޫނެވެ. ކޮންމެމީހެއްގެ ވެސް ހިތުގެ ރާގަކީއެކައްޗެކެވެ. "މަށަށް މަށަށް" މިއެވެ. އެފަދައިން ދޮންމަންޖެ ކައިރިއަށް ޝެއަރ ހޯދުމަށް އަންނަމީހުން ޝެއަރ ނުލިބުނަސް ހިތްފުރިގެންދާފަހަރު އާދެއެވެ. ވާނީވެސް އެހެންތާއެވެ. ދޮންމަންޖެއަށް ބަލާލިއަސް އެއޮފީހުގެ ހުރިހާސިއްރުތައް ހާމަވެ ފާޅުވާންހުރެއެވެ.\nބުރުގާ އަދިވެސް ހަމަ ދޮންމަންޖެގެ އޮފީހުން ވަޒީފާ ލިބޭނެ ކަމުގެ އުންމީދު ކަނޑައެއްނުލައެވެ. ފާޅުގައި ބައެއްފަހަރު ދޮންމަންޖެގެ އޮފީހަށް ވަދެ ވަޒީފާ ލިބޭތޯސަލާންޖަހައެވެ. ކޮންމެފަހަރަކުވެސް އޮފީހުން ނިކުމެގެން ދާންޖެހެނީ އިލޮށިފަތީގެ ތަދު އިޙްސާސްކުރަމުންނެވެ. ބުރުގާ އިންނަފިހާރަ ކުރިމަތިން ދޮންމަންޖެ ދަންޏާ ބުރުގާއަށް އެއޮއްވާގޮތެކެވެ. ލަދުގަންނަ ގޮތަކަށް ހޫރިލާ ތުރުތުރު އަޅުވާލާ ބަނޑިބަނޑި ލައްވާލައެވެ. ދޮންމަންޖެއަށް ބުރުގާ ފެނިއްޖެނަމަ ރުޅީގެ މޫނުދައްކާލައެވެ. ތުން އަނބުރާލާފައި ބިންމަތީ ބާރުބާރަށް ފައިޖަހަމުން އަތުން ކުރުފަލި ޖަހަމުން ހިނގައިދާނެއެވެ. އެކަމަކުވެސް ބުރުގާގެ އުންމީދަކަށް ކުޑަވެސް ބަދަލެއްނާދެއެވެ.\nދޮންމަންޖެ ނިދާކޮޓަރިއާ ދިމާބޭރުގައި ދޮންމަންޖެގެ ނިދީގައި ލާ ނޭވާގެ އަޑުއަހާލުމަށް މަޑުކޮށްގެން ހުންނަ ފަހަރުވެސް މަދެއްނުވާނެއެވެ. އެހެން ހުންނައިރުވެސް ހުންނަނީ ވަޒީފާ ލިބޭތޯ ދުޢާކޮށްލަކޮށްލައެވެ. ބައެއްފަހަރު ދޮންމަންޖެ ނިދާ އެނދުދަށުގައި އޮވެ ދޮންމަންޖެ ގަދައަށް ނިދުމުން ނިކުމެ ދޮންމަންޖެގެ ބޯހިއްލާލައި އަމިއްލައަށް ދޮންމަންޖެގެ ބޮލުގައި އެޅުވިގެން އޮވެއެވެ. އަދި ބައެއްފަހަރު ލޯގަނޑުގެނެސް ފަރިބަލާލައެވެ. ހާދަހާރީއްޗެވެ. ހާދަހާވާ ލޯތްބެވެ. ދޮންމަންޖެ އެންމެ ފަހަރަކު އެމަންޒަރު ފެނުނުނަސް ވަގުތުން ބުރުގާއަށް ވަޒީފާ ދޭނެއެވެ. އެހެން އޮވެ ދޮންމަންޖެ ހޭލަން ކައިރިވާއިރަށް އަލަމާރިއަށް ވަދެ ހެދުންތަކުގެތެރޭގައި ފިލާ ބޮނދައެވެ. އެހެން އޮންނައިރު ދޮންމަންޖެލާ އެހެނިހެން އަންނައުނަށް ނަޞީޙަތްދީހަދައެވެ. ﷲ ރުއްސަވާގޮތަށް އުޅެ ދޮންމަންޖެއަށް އަންނަ ނުރައްކާތަކުން ސަލާމަތްކުރާނެގޮތް ކިޔައިދީހަދައެވެ. އެހާވަރުންވެސް ދޮންމަންޖެއަށް އެހީވާންބެނުންވެއެވެ.\nއެއްދުވަހަކު ބުރުގާ އަލަމާރީގައި ފިލާ އޮއްވައި ފިރިހެނަކު ދޮންމަންޖެގެ ޝެއާރ ގަތުމަށް އަތުވެއްޖެއެވެ. އެމީހާ އަކީ ބުރުގާ ދެކެ ވަރަށް ރުޅިއަރާ މީހެކެވެ. ބުރުގާއަޅާ ކުދިންގެ ބުރުގާ ނަގުވައި ބުރުގާ ނުނަގާ ކުދީންނަށް މަލާމަތް ކޮށްހަދާމީހެކެވެ. ބުރުގާއަށް މިމީހާއަކީ ކާކުކަން ރަނގަޅަށް އެނގެއެވެ. ބުރުގާ އިނީ ދޮންމަންޖެ އެފިރިހެން މީހާގެ އޮފާރ ގަބޫލުކޮށްފާނެތީ ވަރަށް ބިރުންނެވެ. އެމީހާއަކީ ދޮންމަންޖެ ވަރަށް ހިތްކިޔާ މީހެއްކަމުން ވަގުތުން އެއޮފާރ ޤަބޫލުކުރިއެވެ. ދެމީހުން ގުޅުނުކަމުގެ އެއްވެސް ސެޓްފިކެޓެއް ނެތެވެ. ދެމީހުންގެ އެ އެއްބަސް ވުމަކީ ދީނީގޮތުންވެސް ހުއްދަނުވާކަހަލަ އެއްބަސްވުމެކެވެ. ދޮންމަންޖެ އޭނާގެ އޮފީހުގެ ހުރިހާ ސިއްރުތަކެއް ކިޔައިދެމުންދިޔައެވެ. ބުރުގާ އަށްވެސް އަދި ދޮންމަންޖެގެ ވަޒީފާގައިތިބި ހެދުންތަކަށްވެސް މިވާނުވާ އެބައެނގެއެވެ. އެމީހުންގެ ވަޒީފާ ގެއްލެން އުޅޭކަހަލައެވެ. އެހެދުންތަކަށް ރޮވެންފެށިއެވެ. ފައިބަމުން ދިޔަކަރުނަތަކުގެ ސަބަބުން ތެމިފޯވާން ފަށައިފިއެވެ. ބުރުގާ ބުނި ފަދައިން ދޮންމަންޖެގެ ގައިގައި ބާރަށް ހިފަހައްޓާން ފަށައިފިއެވެ. އެފިރިހެންމީހާ ދޮންމަންޖެއަށް ނުފޫޒު ފޯރުވަފާނެތީއެވެ. ނޫންނަމަ ދޮންމަންޖެ ވަރަށް ފުން އަނދަވަޅަކަށް ވެއްޓިދާނެއެވެ. ނަމަވެސް ކުރާނެކަމެއްނެތެވެ. ދޮންމަންޖެގެ މުޅި އޮފީހުގައި އެނުލަފާ ފިރިހެންމީހާގެ މަކަރުވެރި ވަކިތައް ވާ އަތްގަދަކުރީއެވެ. ހެދުންތަން ވަރަށް ބާރުދެއްކިއެވެ. ނަމަވެސް އެފިރިހެންމީހާ މާބާރުގަދައެވެ. ފަހަރަކު ހެދުމެއްގެ ވަޒީފާގެއްލި މަޑުމަޑުން ހުރިހާ ސިއްރެއް ކަޝްފުވަމުންގޮސް އެކީ ހާމަވީއެވެ. ދޮންމަންޖެގެ ހޭވެރިކަން ދިޔައީއެވެ. އެނުބައިނުލަފާ ފިރިހެންމީހާގެ މަކަރުވެރި ރޭވުންތަކުން ތިޖޫރީ ހިމާޔަތްކުރަން ހުރި ވަރުގަދަ ހެދުންވެސް ފަސޭހަކަމާއެކު ބަލިކޮށް ދޮންމަންޖެ ފޮރުވާފައިވާ އަގުބޮޑު ޚަޒާނާތައް ފޭރިގަތީއެވެ. ތިޖޫރީއަށް ވައިރަސް ފޯރުކުރެވިއްޖެކަމަށް ބަލައި ފިލާރައްކާވެއްޖެއެވެ. ފިލާއިން\nބުރުގާ ގިސްލަގިސްލާފައި ރޮނީއެވެ. އެގިސްލުމަކަށް ބުރުގާއަކަށް ބާރެއްނުފޯރުވުނެވެ. އެހެންހުރިހާ އަންނައުނެއްވެސް އެގިސްލިމުގައި ބައިވެރިވިއެވެ.\nދޮންމަންޖެ ހޭވެރިކަންވީ ޖެހިގެންއައިދުވަހު ހެދުނެވެ. ކުއްލިއަކަށްތެދުވެ ޕާޓުނަރު ކޮބައިތޯބަލާލިއެވެ. ޖެހުނުތާ ލަކުނުވެސްނެތެވެ. އޮފީސް ހުރީ ހުޅުވާ އަޅާފައެވެ. ދޮންމަންޖެއަށް ގިސްލެވެންފެށިއެވެ. ފަހަރަކަށްވުރެ ފަހަރެއް ގަދަވަމުންގޮސް ހޯސްލާފައި ކަރުނަތައް އޮހިގަތެވެ. އެހާލުގައިވެސް އަވަސްއަވަހަށް ވަޒީފާގައިތިބި ހެދުންތައް ފެނޭތޯބެލިއެވެ. ހެދުންތައް ތިބީ އެކަތިމައްޗަށް އަނެކަތި އަރާ ބިއްމަތީ ގުޅަވެށިފައެވެ. ހެދުންތައްވެސް ގިސްލަގިސްލާ ރޮނީއެވެ. ދޮންމަންޖެގެ ޢިއްފަތްތެރިކަން ފޭރިގަތީއެވެ. އުމުރުދުވަހު ރައްކާކޮށްގެން ގެންގުޅުނު ޚަޒާނާތައް ފޭރިގަތީއެވެ. ދުނިޔެއަށް ބޭކާރުވީއެވެ. މުޅިދުނިޔެ މަލާމާތްކުރާހެންވެސް ހީވެއެވެ. މީހާގެ ވަށައިގެން އަނދިރިވާހެންވެސް ހީވެއެވެ. ބުރުގާ އަކަށް އެތަންބަލާކަށް ކެތެއްނުކުރެވުނެވެ. ދުވެފައިގޮސް ދޮންމަންޖެގެ ކަރުނަތައް ފޮހެދޭންފެށިއެވެ. ލޯތްބާ އެކު ނަޞީޙަތްދޭންފެށިއެވެ. ﷲގެ ޙަޟުރަތުން އުއްމީދުކަނޑާނުލުމަށާއި ތައުބާވެ އަލުން ދުނިޔޭގެ ޙަޔާތް ފެށުމަށް ހިތްވަރުދިނެވެ. ﷲ އީ އަޅުތަކުންނަށް ކުރެވޭފާފަތައް ފުއްސަވައިދެއްވަވާ އިލާހުކަން އިހްސާސްކޮށްދިނެވެ. ވަރަށް ހިތްވަރުދިނެވެ. ދޮންމަންޖެ ބޭއިޚްތިޔާރުގައި ބުރުގާނަގާ މޫނުމަތީ ބޮނޑިކޮށްލިއެވެ. ލޮލުން ފައިބަމުންދިޔަ ކަރުނަތައް ހުސްވެގެންދިޔައީ ބުރުގާގެ އެތެރެއަށެވެ. މޫނުމަތިން ބުރުގާނަގައި ބޮލުގައި އަޅާލިއެވެ. ދޮންމަންޖެގެ ހިތުގައި އުންމީދުގެ އަލިކަން ފާޅުވާންފެށިއެވެ. ދެން މިއަށްފަހު ﷲ ރުއްސަވާމަގުގައި ނޫނީ އެއްވެސް ފިޔަވަޅެއްނޭޅުމަށް ޢަޒުމްކަނޑައެޅިއެވެ. ދުވެފައިގޮސް ހުއްޓުނީ ލޯގަނޑު ކުރިމައްޗަށެވެ. ބުރުގާ އިނީ ލޯތްބާއި ކުލުނާއެކު ދޮންމަންޖެގެ ބުރަކަށީގައި ފިރުމާލަފިރުމާލައެވެ. ދޮންމަންޖެގެ ސޫރަ ފެނުނީ މުޅީން އެހެންގޮތަކަށެވެ. މިހުރެވުނީއެހެން ދުނިޔެއެއްގައެވެ. ދޮންމަންޖެގެ ރީތިކަން އިތުރުކުރުވީ ދޮންމަންޖެދެކެ ޙަޤީޤަތުގައިވެސް ލޯބިވާ ބުރުގާއެވެ. ހާދަހާވާލޯތްބެވެ. އުފަލުންގޮސް ބުރުގާގައި އޮޅުލައިގަނެވުނެވެ. އެތާ އަމިއްލަ ސޫރައަށް ބަލަން އެތައްއިރަކު ހުރެވުނެވެ. ބުރުގާގެ ދެބެންނަށް ކުރީން ހެދުނުގޮތް ހިތަށް އަރާ ލަދުގަންނަގޮތްވިއެވެ. އެދުވަހުވެސް ބުރުގާމެންގެ އުސޫލުތަކަށް ތަބާވެވުނުނަމަ މިދިމާވި ކަންކަން ދިމާނުވީހެވެ. ދޮންމަންޖެއަށް ﷲގެ އޯގާވަންތަކަން ހިތްމައްޗަށްގެނެވުނެވެ. އެއިލާހަށް ޝުކުރުއަދާކުރިއެވެ. ދެންދުވަހަކުވެސް ކުރީން އުޅުނު ހަޔާތަށް އެނބުރި ނުދިއުމަށް ޢަޒުމްކަނޑައެޅިއެވެ. ކުޑައިރުކޮޅެއްފަހުން ފެންވަރައި ތާހިރުވުމަށްޓަކައި ފާޚާނާއަށް ވަނުމަށް ބުރުގާ ނަގައި ވަރަށްލޯތްބާއެކު އެނދުމަތީ ބާއްވާލިއެވެ. ދޮންމަންޖެ ފާޚާނާއަށް ވަނުމުން ބުރުގާ ދުވެފައި ދިޔައީ ދާރުލްއާސާރަށެވެ. ބުރުގާގެ ޕާޓުނަރުބަލައެވެ. ކަންހިނގިގޮތް ކިޔާދިނުމުން ދޫހެދުން ވަރަށް ދެރަވިއެވެ. އަދި އުފާވީ ދެބެންނަށްވެސް ވަޒީފާ ލިބުމުންނެވެ. ދެބެން އައިސް ދޮންމަންޖެ ފާޚާނާއިން ނުކުތުމުގެ އިންތިޒާރުގައި ތިބީ އެދުމަތީ އޮށޯވެލައިގެންނެވެ. ފާޚާނާއިން ނުކުތުމުން އުފަލާއެކު މަރުޙަބާކީ ބުރުގާއާއި ދޫހެދުމެވެ. ދޮންމަންޖެވެސް ވަރަށް އުފާވިއެވެ. މުޅިންއެހެން ޙަޔާތަކަށް އިރުއެރީއެވެ. ދޮންމަންޖެ ރީތިވެ ދޫހެދުންލައި ބުރުގާއަޅާލިއެވެ. ދޮންމަންޖެގެ އެއްވެސް މުވައްޒަފެއްގެ ވަޒީފާއެއް ނުގެއްލެއެވެ. ދޮންމަންޖެގެ މަންމަ މީގެ އަހަރުތަކެއްކުރީން ޙައްޖުން ގެނެސްދިން މުސައްލަނަގައި ޤިބުލައަށްވާގޮތަށް އަޅާލިއެވެ. އެދުވަހު ފާއިތުވި ފަތިސްނަމާދު ކުރީއެވެ. ދުވަހަކުވެސް ނުލިބޭ ހިތްހަމަޖެހުން ލިބިގެން ދިޔައެވެ. ދޮންމަންޖެ ހިތަށްއެރިއެވެ. މީ ހާދައުފާވެރި ޙަޔާތެކެވެ. ﷲ އީ އެންމެ އޯގާވަންތައިލާހެވެ. އެއިލާހު އެންގެވި ގޮތަށް އުޅުމުން ހާދަހާހިތްހަމަޖެހެއެވެ.\nއެގޮތުގައި ދުވަސްތައް ވޭތުވަމުންދެއެވެ. އެއްދުވަހަކު ދޮންމަންޖެ ކައިގެން ކުޑައިރުކޮޅެއް ވީތަނާ ވަރަށް ގިނައިން ހޮޑުލެވެންފެށުނެވެ. ހިތަށް ބިރުވެރިކަންވަނެވެ. އަދި އިތުރަށް ބިރުގަތީ އެދުވަހު އެއުޅުނު ޕާޓުނަރު މަތިންހިތަށް އަރާފައެވެ. އޭނައަކީ އެތައް އަންހެނުންނާއެކު ޖިންސީގުޅުން ހިންގަމުން ދުވާމީހެކެވެ. ފަހަރެއްގައި އޭނާގެ ގައިގާ އެއިޑްސްގެ ވައިރަސް ހުރެ ދޮންމަންޖެގެ ހަށިގަނޑަށް އެވައިރަސް ވާރުތަކޮށްފާނެތީއެވެ. ނަމަވެސް ﷲގެ ޙަޟްރަތުން އުންމީދު ކަނޑައެއްނުލައެވެ. ބުރުގާބުންޏެވެ. އެއިލާހަށް ދުޢާކުރާށެވެ. އަދި ހެޔޮގޮތަށް އުއްމީދުކުރާށެވެ. އިރާދަކުރެއްވިއްޔާ ހުރިހާކަމެއްވެސް ރަނގަޅުވާނެއެވެ. ބުރުގާދިން ނަޞީޙަތުގައިހިފާ ދޮންމަންޖެ ޓެސްޓުކުރުމަށް ހޮސްޕިޓަލަށް ދިޔައެވެ. ޙަމްދު ހުރީ ﷲ އަށެވެ. ދޮންމަންޖެގެ ގައިގާ އެނުބައި ނުލަފާ ފިރިހެންމީހާގެ އެއްވެސް އަސަރެއްނެތެވެ. އެއިޑްސްގެ ބިރުވެރިކަންވެސް ފިލާދިޔައީއެވެ. މިހާރު ދޮންމަންޖެއަކީ ވަރަށް ސާލިޙު ރަނގު މީހެއްގެ އަންބެކެވެ. ދެކުދީންގެ މަންމައެކެވެ. ދޮންމަންޖެގެ ދުޢާއަކީ ދެމަފިރީން، އެ ދެކުދީންނާއެކު ސުވަރުގޭގައިވުމެވެ. ﷲގެ ރަޙްމަތަށް ދިޔުމެވެ. ބުރުގާ މިހާރު ތިބާޔާ އެމުޚާތަބުކުރަނީއެވެ. އަހަރެން ދޮންމަންޖެއަށް ދިމާވި މިޙާދިސާ ތިބާއަށް މިކަޝްފުކުރީއެވެ، ކަޝްފު ކުރެވިގެންވާ ކޮންމެއެއްޗަކުންވެސް މީހުން ފައިދާ ހާސިލްކުރެއެވެ. ތިބާވެސް ކަޝްފުކުރެވިގެންވާ މިޙާދިސާއިން ފައިދާ ލިބިގަންނާށެވެ.\nPosted by Mohamed Siruhan at 1:07 PM\nLabels: buruga, mohamedsiruhan, ބީވެގެން ދިޔަ ލޯބިވާ ބުރުގާ


Male sarahadhugai Madamain feshige Hukuru namaadhu kuraane\nމާލޭ ސަރަހައްދުގައި މާދަމާއިން ފެށިގެން ހުކުރު ނަމާދު ކުރާނެ\nމާލޭ ސަރަހައްދުގެ މިސްކިތްތަކުގައި މާދަމާއިން ފެށިގެން ހުކުރު ނަމާދު ކުރާ ގޮތަށް އިސްލާމިކް މިނިސްޓްރީއިން ނިންމައިފި އެވެ. މާލޭ ސަރަހައްދުގައި ހުކުރު ނަމާދު ކުރަން ނިންމާފައިމިވަނީ ގާތްގަނޑަކަށް4މަސްވާން ކައިރިވެފައިވަނިކޮށެވެ.\nމިދިޔަ ހަފުތާ ހުކުރު ނަމާދު ނުބޭއްވީ އިސްލާމީ ފަތުވާދޭ އެންމެ މަތީ މަޖިލީހާއި ދީނީ އިލްމުވެރިންނާއި ޑޮކްޓަރުންގެ ލަފާގެ މަތިން ރައްކާތެރިކަމުގެ ފިޔަވަޅެއްގެ ގޮތުގައި ކަމަށް ބުނެ އެވެ.\nއިސްލާމިކް މިނިސްޓްރީން މިދިޔަ ހަފްތާގައި ނެރުނު ބަޔާނެއްގައި ބުނެފައިވަނީ މިދިޔަ ހަފްތާގައި ހުކުރު ނުކުރަން ނިންމީ މިނިސްޓްރީއިން ނިންމާފައިވަނީ، ހުކުރުގެ ޖަމާޢަތަކީ ވަރަށްގިނަ މީހުން އެއްތަނަކަށް ޖަމާވެ ގިނަވަގުތު ހޭދަކުރާ ޖަމާޢަތަކަށްވުމުން، މިދަނޑިވަޅުގައި މަރުހަލާތަކަށް ބަހާލައިގެން ތަދުރީޖީ ގޮތެއްގައި ޢާންމުޙާލަތަށް ލުއިތައްދީ، އެލުއިތަކުގެ ސަބަބުން ބަލިމަޑުކަން ފެތުރޭގޮތް ދިރާސާކޮށް ދެނެގަނެގެން ކަމަށް ވާތީއާއި މިކަމުގައި ޢިލްމުވެރިންނާއި ޑޮކްޓަރުންގެ ލަފަޔާއެކުގައި ކަމަށެވެ.\nމާދަމާ މާލޭ ސަރަހައްދުގައި ކިޔާ ހުތުބާ ވެސް ކިޔަން ހަމަޖެހިފައިވަނީ ވަރަށް ކުރުކޮށެވެ. ކުރިން ކިޔަމުންދާ ހުތުބާއަށް ވުރެ ކުރުކޮށް ހުތުބާ ކިޔަން ހަމަޖެއްސީ ކޮވިޑްގެ ސަބަބުންނެވެ.


Cruise liner aa eku bidheyse guidun Raajje ah! nuhutuveni keehve?\nކްރޫޒްލައިނާއެކު ބިދޭސީ ގައިޑުން ރާއްޖެއަށް! ނުހުއްޓުވެނީ ކީއްވެ؟\nޓުއާ ގައިޑުންގެ ގަވާއިދު ތަންފީޒެއް ނުކުރެވޭ\nކްރޫޒްލައިނާ ޓޫރިސްޓުން ގޮވައިގެން ބޭރު ގައިޑުން އުޅޭ\nފާސް ނެތް ގައިޑުންނާ މެދު ފިޔަވަޅެއް ނޭޅެ\nރާއްޖެއަށް އިއްޔެ އައި ކްރޫޒްލައިނާއެއްގެ ބަޔަކު މާލޭގައި: ކްރޫޒްލައިނާ އިން އަންނަ ޓޫރިސްޓުންނަށް ހިދުމަތް ދިނުމުގައި ބިދޭސީ ގައިޑުން އުޅޭކަމުގެ ޝަކުވާ ބޮޑު.--އަވަސް ފޮޓޯ: އަހުމަދު ޝުރާއު\nރާއްޖޭގައި ޓުއާ ގައިޑުކަން ކުރެވޭނީ ފާސް އޮންނަ މީހުންނަށެވެ. ޓޫރިޒަމް ގާނޫނުން ބާރު ލިބިގެން ހަދާފައިވާ، "ޓުއާ ގައިޑުންގެ ގަވާއިދުގައި" ބުނަނީ މިހެންނެވެ. ނަމަވެސް ރާއްޖެ އަށް ބޮޑެތި ކްރޫޒްލައިނާތައް އަންނައިރު، ފެންނަނީ މުޅިން ތަފާތު މަންޒަރެކެވެ. އެ ކްރޫޒްލައިނާއާއެކު އަވަށްޓެރި ގައުމުތަކުން ބިދޭސީ ޓުއާ ގައިޑުން ރާއްޖެ އަންނަނީ އެވެ. ކްރޫޒްލައިނާ ފަހަތުން "އުދުހޭ" ގައިޑުންގެ އުނދަގޫ މި ވަނީ ބޮޑުވެފަ އެވެ.\n"ވަރަށް ބޮޑު ދުއްތުރާ އެއް މިއީ. ޓުއާ ގައިޑު ފާސް ނެތް ބިދޭސީން ކްރޫޒްލައިނާ ރާއްޖެ އަންނައިރު ތިބެނީ ރާއްޖޭގައި. އެ މީހުން ޓޫރިސްޓުން ގޮވައިގެން ދަނީ،" ރާއްޖޭގެ ޓުއާ ގައިޑެއް ބުންޏެވެ.\nމާލެއަށް އިއްޔެ ބަނދަރު ކުރި ދެ ކްރޫޒްލައިނާ އައުމުން ވެސް މި މަންޒަރު ބަދަލެއް ނުވި އެވެ. "އަވަސް" އަށް އެނގިފައިވާ ގޮތުގައި ކްރޫޒްލައިނާ ރާއްޖެއަށް ބަނދަރު ކުރާ ދުވަހަށް އަވަށްޓެރި ސްރީލަންކާ އިން ބިދޭސީ ގައިޑުން ރާއްޖެ އާދެ އެވެ. ނުވަތަ ރާއްޖޭގައި އުޅޭ ކޮންމެ ވެސް ބިދޭސީ އެއް މެދުވެރިކޮށް ޓޫރިސްޓުންގެ ކަންކަން ބަލަހައްޓަން ހަވާލުވަނީ އެވެ. އެ މީހުން ޓޫރިސްޓުން ގޮވައިގެން ކައިރި ރަށްރަށަށް ދިއުމާއި މާލެ ތެރެ ދައްކާލުމުގައި ވެސް އެމީހުން އުޅެ އެވެ. އެ މީހުން އަންނަނީ ޓުއަރިސްޓް ވިޒާގަ އެވެ. އައިސް ކްރޫޒްލައިނާ ފުރުމުން ފުރައިގެން ދަނީ އެވެ.\nރާއްޖެއަށް އިއްޔެ އައި ކްރޫޒްލައިނާއެއްގެ ބަޔަކު ޖުމްހޫރީ މައިދާނުގައި މަޑުކޮށްލައިގެން: ކްރޫޒްލައިނާ އިން އަންނަ ޓޫރިސްޓުންނަށް ހިދުމަތް ދިނުމުގައި ބިދޭސީ ގައިޑުން އުޅޭކަމުގެ ޝަކުވާ ބޮޑު.--އަވަސް ފޮޓޯ: އަހުމަދު ޝުރާއު\nރާއްޖޭގެ ޓުއާ ގައިޑް އެސޯސިއޭޝަންގެ ރައީސް މުހައްމަދު ޝިހާމް ވިދާޅުވީ ބިދޭސީންގެ އުނދަގޫ ވަރަށް ބޮޑު ކަމަށެވެ.\n"މިތަނު [ރާއްޖޭ] ގައި ގަވާއިދު ފަންފީޒު ކުރަނީއެއް ނޫން. ޓޫރިޒަމް މިނިސްޓްރީން [ޓުއާ ގައިޑުންނާއި ބެހޭ ގަވާއިދު] ގެޒެޓް ކޮށްފައި އެ ތަންފީޒެއް ނުކުރޭ. މިކަމުގެ އުނދަގޫ ވަރަށް ބޮޑު. މިކަން ހުއްޓުވަން ޖެހޭ،" ޝިޔާމް ވިދާޅުވި އެވެ.\nއޭނާ ވިދާޅުވީ މިކަމުގެ ސަބަބުން ދިވެހިންނަށް އޮތް ފުރުސަތު ހަނިވަމުންދާ ކަމަށެވެ.\n"ކްރޫޒްލައިނާ އަންނަ ދުވަހު އެމީހުން [ލަންކާ ގައިޑުން] އެ ތިބެނީ ރާއްޖެ އައިސް. އެ މީހުން ޓޫރިސްޓުން ގޮވައިގެން އެކްސްކާޝަނަށް ހަދަން މިދަނީ،" ޝިޔާމް ވިދާޅުވި އެވެ.\nރާއްޖޭގެ ޓުއާ ގައިޑުންނާ ބެހޭ ގޮތުން ގަވާއިދުގައިވާ ގޮތުން ރާއްޖޭގައި ޓުއާ ގައިޑުންކަން ކުރެވޭނީ ހަމައެކަނި ދިވެހިންނަށެވެ. އަދި ސަރުކާރުން އެކްރެޑިޓް ކޮށްފައިވާ ކޯހަކުން ފާސްވެ، ލައިސަންސް ވެސް އެ މީހެއްގެ އަތުގައި އޮންނަން ޖެހެ އެވެ. ނަމަވެސް މި ގަވާއިދު ތަންފީޒް ކުރުމުގައި ކަމާބެހޭ އިދާރާތައް ވަނީ ނުކުޅެދިފަ އެވެ. ނުވަތަ ފަހަތު ފަޔަށް ބުރެވެވެނީ އެވެ.\nމާލޭގެ މަގުތަކުގައި ޓޫރިސްޓު ޕޮލިސް އުޅުނު ނަމަވެސް، ޓޫރިޒަމް މިނިސްޓްރީ ތެރެއިން ކުރަން ޖެހޭ ކަންކަން ފުރިހަމަ ނުވުމުގެ ސަބަބުން، 2012 ވަނަ އަހަރުން ފެށިގެން އެކުލަވާލާފައިވާ ޓޫރިސްޓު ގައިޑުންނާ ބެހޭ ގަވާއިދު ތަންފީޒު ކުރުމުގައި ފުލުހުންނަށް ވެސް ކުރެވޭނެ މާބޮޑު ކަމެއް ނޯވެ އެވެ. މި ގަވާއިދު ތަންފީޒު ނުކުރުމުގެ ނަތީޖާއަކަށް ވަނީ ރާއްޖޭގެ އޮފީސްތަކުގައި މަސައްކަތްކުރާ ބިދޭސީން ވެސް ޓޫރިސްޓުން ގޮވައިގެން ގައިޑުކަން ކުރަން ފެށުމެވެ. އަދި ފާސްނެތި އެތަށް ބަޔަކު ޓޫރިސްޓުން ގޮވައިގެން އުޅެން ފެށުމުން ތަފާތު މައްސަލަތައް ދަނީ ފެންމަތިވަމުންނެވެ.\nޓޫރިސްޓުންނަށް ހިދުމަތް ދިނުމުގައި އިސްކޮށް ހަރަކާތެރިވާ ކުންފުންޏެއްގެ އިސްވެރިއަކު "އަވަސް" އަށް ވިދާޅުވީ އެންމެ ފަހުން ކްރޫޒްލައިނާ އައި ދުވަހު ވެސް ބިދޭސީންގެ މައްސަލައެއް އިމިގްރޭޝަނަށް އޭނާ ހުށަހެޅި ކަމަށެވެ.\n"އިމިގްރޭޝަނުން ބުނީ އެ މީހުން ފަހާލި ކަމަށް. އެކަމަކު އެއީއެއް ނޫން ކަން ކުރަން ޖެހޭނެ ގޮތަކީ. އެ މީހުންނާ މެދު ފިޔަވަޅު އަޅަން ޖެހޭ،" ނަން ނުޖެހުމަށް އެދި އޭނާ ވިދާޅުވި އެވެ.\nނަމަވެސް "ޓުއާ ގައިޑުންނާ ބެހޭ ގަވާއިދު" ގައި ބުނެފައިވާ ގޮތުން ހުއްދަނެތި ޓޫރިސްޓުން ގޮވައިގެން އުޅޭނަމަ ޖޫރިމަނާ ކުރެވިދާނެ އެވެ. އެގޮތުން ފުރަތަމަ ފަހަރު 2،000ރ. އިން އަދި ދެވަނަ ފަހަރު 5،000ރ. އިން އަދި ތިންވަނަ ފަހަރަށް އެކަން ތަކުރާފުކޮށްފިނަމަ، 1،0000ރ. އިން ވެސް ޖޫރިމަނާ ކުރެވިދާނެ އެވެ. މީގެ އިތުރުން 100،000ރ. އިން ޖޫރިމަނާ ކުރުމުގެ ބާރު ވެސް ލިބެ އެވެ. ނަމަވެސް ގަވާއިދުގައި މި މިގޮތަށް ބާރު އޮތް ނަމަވެސް، ފިޔަވަޅު އެޅޭ ތަނެއް ނުފެނެ އެވެ.\nޓުއާ ގައިޑުން ބުނާ ގޮތުގައި މި ގަވާއިދު ތަމްފީޒު ނުކުރުމުގެ ސަބަބުން ބިދޭސީން ޓޫރިސްޓުން ގޮވައިގެން އުޅުން އިތުރުވެ، ރާއްޖޭގެ ނަން ހަޑިވަމުންދާ ކަމަށެވެ.\n"ދިވެހިނެއް އެ މީހުން ކައިރީ ނުބުނާނެ މިވެނި ވަރަކަށް ލާރި ދޭށެކޭ. ނަމަވެސް ޓޫރިސްޓުން ގޮވައިގެން ދާން އަންނަ ބިދޭސީން އެބަ ބުނޭ ޓޫރިސްޓުން ކައިރީގައި ސީދާ މިވެނި ވަރަކަށް ފައިސާ ދޭށޭ. އެކަމުގެ ޝަކުވާ ވަރަށް ބޮޑަށް ލިބޭ. މިއީ ރާއްޖޭގައި ކަން ހިނގާ ގޮތެއް ނޫން. މި ސަރައްދުގައި ކަންތައް ކުރާ ގޮތް މިއީ،"ޓުއާ ގައިޑެއް ބުންޏެވެ.\nކްރޫޒްލައިނާއަކުން ޓޫރިސްޓުން ބާލަން ޓެންޑަރު ކައިރިކޮށްފައި؛ މީގެ އުޅަނދަކުން އެތަށް ބަޔަކު އެއް ފަހަރާ ފައިބާ- އަވަސް ފޮޓޯ\nކުރިން ވާހަކަ ދެއްކެވި ޓުއާ ގައިޑް އެސޯސިއޭޝަންގެ ރައީސް ޝިޔާމް ވިދާޅުވީ ބިދޭސީ ގައިޑުންގެ ސަބަބުން ގައުމަށް ލިބެން ޖެހޭ ގިނަ ފައިސާ ތަކެއް ގެއްލިގެންދާ ކަމަށެވެ.\n"ވަރަށް ބޮޑު ގެއްލުމެއް މިއީ. ކްރޫޒްލައިނާ އަންނައިރު ސްރީލަންކާ މީހުން އެ މީހުން ގޮވައިގެން އުޅޭ. އެކަމެއް ނުހުއްޓުވޭ. މީގެ ޒިންމާ ނަގަން ޖެހޭނީ ޓޫރިޒަމް މިނިސްޓްރީން. ކްރޫޒްލައިނާ ދިއުމުން ލާރިކޮޅު ހިފައިގެން އެ މީހުން ފުރައިގެން ދަނީ،" ޝިޔާމް ވިދާޅުވި އެވެ.\nރާއްޖެއަށް ޓޫރިސްޓުން އެތެރެކުރާ ފަރާތެއް ބުނީ ސްރީލަންކާ ފަދަ ގައުމުތަކުގައި އެހެން ގައުމެއްގެ ބަޔަކު ގޮތް އެފަދަ ކަމެއް ކުރަން ލާހިކެއް ނޫން ކަމަށެވެ.\n"އެ މީހުންގެ ގައުމުގައި ލާހިކު ކުޅަދާނަ ކަމެއް ނޫން އެއީ. ފައިން އަރުވާލާނެ. އެ މީހުން ގާނޫނުތައް ތަންފީޒު ކުރޭ. މިތަނުގެ މައްސަލައަކީ އެކަން [ގާނޫނު ތަންފީޒު ކުރުން] ނުވުން،" އޭނާ ނަން ނުޖެހުމަށް އެދި ބުންޏެވެ.\nޓުއާ ގައިޑުންގެ ވަޒީފާއަކީ ސީދާ ދިވެހިންނަށް އާމްދަނީ ލިބޭ ވަޒީފާ އެކެވެ. އަދި މިކަމުގައި ގިނަ އަދަދެއްގެ ޒުވާނުން ވެސް ހަރަކާތެރިވެ އެވެ. އެހެންކަމުން "ޓުއާ ގައިޑުން" ގެ ގަވާއިދު ތަންފީޒު ކުރަން ޖެހެ އެވެ. ހުއްދަނެތި، ގަވާއިދާ ހިފާލަށް ޓޫރިސްޓުން ގޮވައިގެން އުޅޭ މީހުންގެ ހުއްޓުވައި ފިޔަވަޅު އަޅަން ޖެހެ އެވެ. ބިދޭސީންގެ އަމަލުތައް ހުއްޓުވަން ފިޔަވަޅު އަޅަން ޖެހެ އެވެ.


Raajje othee olhunbolhun gandehge thereyga: Ibu | Mihaaru\nއިބޫ މިއަދު ނ. ފޮއްދު އަށް ވަޑައިގެން އެ ރަށުގައި ދިރިއުޅޭ ކުޑަ ކުއްޖަކާ ސަލާމް ކުރައްވަނީ. - ފޮޓޯ: އެމްޑީޕީ\n11 ސެޕްޓެމްބަރ 2018 - 11:29 20 comments\nމި މަހުގެ 23 ގައި ބާއްވާ ރިޔާސީ އިންތިޚާބުގެ ކެމްޕޭނަށް ށ. އަތޮޅާއި ނ. އަތޮޅުގެ ބައެއް ރަށްތަކަށް ފެއްޓެވި ދަތުރުގައި، ނ. ފޮއްދޫގައި އިދިކޮޅު ސަޕޯޓަރުންނާ ބައްދަލު ކުރައްވައި އިބޫ ވިދާޅުވީ ރައީސް އަބްދުﷲ ޔާމީންގެ ސަރުކާރުން ނ. އަތޮޅުގެ ރަށްތައް ކުއްޔަށްދީ ހުސްކޮށްފައިވާ ކަމަށެވެ.\nއިބޫ މިއަދު ނ. ފޮއްދު އަށް ވަޑައިގެން އެ ރަށުގައި ދިރިއުޅޭ ޒުވާނަކާ ސަލާމް ކުރައްވަނީ. - ފޮޓޯ: އެމްޑީޕީ\nރަށްތައް ކުއްޔަށް ދިނަސް، ރަށްތައް ތަރައްގީ ކުރުމުގައި ފައިސާ އާއި މަސައްކަތް ކުރުމުގައި ދަތިތަކެއް ހުރި ކަމަށް އިބޫ ވިދާޅުވި އެވެ. އަދި ރަށްތައް ދޫކޮށްފައި ހުރީ ހައްގުވެރިންނަށްތޯ ދެނެގަތުމުގެ މަސައްކަތް ކުރަން އުނދަގޫވެފައިވާ ކަމަށް ވެސް ރައްޔިތުންގެ މަޖިލީހުގެ ހިންނަވަރު ދާއިރާގެ މެމްބަރު އިބޫ ވިދާޅުވި އެވެ.\n"ބައެއް ރަށްރަށް ދެ މީހުންނަށް، ތިން މީހުންނަށް ދެވި އަނެއް ބައި މީހުންނަށް ތިން ރަށް ހަތަރު ރަށް އެއް ނަމެއްގައި ދެވި މިކަހަލަ އޮޅުންބޮޅުންގަނޑެއްގެ ތެރޭގައި ރާއްޖެ އޮތީ،" އިބޫ ވިދާޅުވި އެވެ.\nއިދިކޮޅު ވެރިކަމެއްގައި ފުރަތަމަ ކަމަކަށް އޮންނާނީ ރަށްތައް ދެވިފައި ހުރީ އެންމެ ރަނގަޅު މީހުންނަށްތޯ ބަލައި އެކަން ހައްލު ކުރަން ކަމަށް އިބޫ ވިދާޅުވި އެވެ. އަދި އިދިކޮޅު ވެރިކަމެއްގައި ރަށްތައް ތަރައްގީ ކުރުމަށް ބޭނުންވާ ލުއި ލޯން ހަމަޖައްސައި ދެއްވާނެ ކަމަށް ވެސް އިބޫ ވިދާޅުވި އެވެ.\nއިބޫ މިއަދު ނ. ފޮއްދު އަށް ވަޑައިގެން އެ ރަށުގައި ތިބި އިދިކޮޅު ސަޕޯޓަރުންނާ ބައްދަލު ކުރައްވައި ވާހަކަ ދައްކަވަނީ. - ފޮޓޯ: އެމްޑީޕީ\nއިދިކޮޅު ފަރާތްތައް ގުޅިގެން ރިޔާސީ އިންތިޚާބަށް ނުކުތީ، ސިޔާސީ ކަންކަމުގައި ހިޔާލު ތަފާތުވުންތަކެއް ހުރި ނަމަވެސް، އެންމެން ގަބޫލު ކުރާ ބަދަލުތަކެއް ރާއްޖެ އަށް ގެންނަން ބޭނުންވާތީ ކަމަށް އިބޫ ވިދާޅުވި އެވެ. އަދި އިދިކޮޅު ޕާޓީތައް ގުޅިގެން ނުކުތީ، ސިޔާސީ ފިކުރު އެއްކިބާކޮށްފައި، ރައްޔިތުންނާއި ގައުމުގެ ހައްގުގައި ކަމަށާއި ރައްޔިތުން ވެސް މިކަން ގައުމީ ކަމެއްގެ ގޮތުގައި ދުށުމަށް އިބޫ އެދިވަޑައިގެންނެވި އެވެ.\nއިބޫ ވިދާޅުވި ގޮތުގައި ސަރުކާރުން، ދައުލަތުގެ ފައިސާ ނަހަމަ ގޮތުގައި ބޭނުންކޮށް، އެ އަށް ވީނުވީއެއް ނޭނގެ އެވެ. އަދި ރައްޔިތުން ދެއްކި އެތައް ބިލިއަން ރުފިޔާއެއް "ވަގަށް" ނަގާފައިވާ ކަމަށް އޭނާ ވިދާޅުވި އެވެ. އެހެންވެ، ސިޔާސީ ފިކުރު އެއްކިބާކޮށް، ގައުމު ހަމަ މަގަށް އަޅުވަން ޖެހޭ ކަމަށް އޭނާ ވިދާޅުވި އެވެ.\n"އަޅުގަނޑުމެން ކުރާ ދަތުރުތަކުގައި ދެވޭ ރަށްރަށުގައި ކަން އޮތް ގޮތް ވަރަށް ސާފުކޮށް އެނގޭ. ރައްޔިތުންނަށް ދިމާވެފައި އޮތް ކަންކަމުން އަރައިގަންނަން ބޭނުންވޭ. ގައުމު ބަދަލު ކުރަން ބޭނުންވޭ. ވަރަށް ބޮޑުތަނުން 23 ސެޕްޓެމްބަރުގައި މި އިއްތިހާދަށް ތާއީދު ލިބިގެންދާ ތަން އެބަ ފެނޭ،" އިބޫ ވިދާޅުވި އެވެ.\nއިތުރު ލިޔުންތައް އެމްޑީޕީ ދިވެހި ސަރުކާރު އިދިކޮޅު ފަރާތްތައް ނ. އަތޮޅު ކޮރަޕްޝަން ރައީސް އިބްރާހިމް މުހައްމަދު ސޯލިހް ރާއްޖެ ކޮރަޕްޝަން ރައީސް އަބްދުﷲ ޔާމީން


League huttalumun dhimaavi gonjehunthakah hallu hoadhumah mi dhanee masakkaiy kuramun: Mahloof | Jazeera\tކްލަބްތަކަށް ހައްލު ހޯދައިދިނުމަށް މަސައްކަތްކުރަނީ - Jazeera\nލީގު ހުއްޓާލުމުން ދިމާވި ގޮންޖެހުންތަކަށް ހައްލު ހޯދުމަށް މިދަނީ މަސައްކަތްކުރަމުން: މަހްލޫފް\nޖަވިޔަނި February 10, 2021 159 views0\nގްރޭޓަރ މާލެ ސަރަހައްދުގައި ކޮވިޑް-19 ގެ ކޭސްތައް ވަރަށް ބޮޑުތަނުން އިތުރުވުމާއި ގުޅިގެން ހެލްތު ޕްރޮޓެކްޝަން އޭޖެންސީއިން އެޅި ފިޔަވަޅުތަކުގެ ދަށުން ދިވެހި ޕްރިމިއަރ ލީގުގެ ކުޅުން ހުއްޓާލަން ޖެހުމާއި ގުޅިގެން ދިމާވެފައިވާ ގޮންޖެހުންތައް ހައްލުކުރުމަށް މަސައްކަތްކުރައްވަމުން ގެންދަވާ ކަމަށް ސްޕޯޓްސް މިނިސްޓަރ އަހްމަދު މަހްލޫފް ވިދާޅުވެއްޖެއެވެ.\nމިއަދު ކުރެއްވި ޓްވީޓެއްގައި މަހްލޫފް ވިދާޅުވީ މިކަމުގައި ކްލަބްތަކުގެ ކަންބޮޑުވުން އޮތް ފަދައިން އޭނާގެ ވެސް ކަންބޮޑުވުން އެބަ އޮތް ކަމަށެވެ. އަދި އެކަމަށް ހައްލެ ހޯދުމަށް ސްޕޯޓްސް މިނިސްޓްރީއިން މަސައްކަތްކުރަމުންދާ ކަމަށް ވެސް މަހްލޫފް ވިދާޅުވިއެވެ. ލީގު ހުއްޓިފައި އޮތުމަކީ އެކި ގޮތްގޮތުން ކްލަބްތަކަށާއި ކުޅުންތެރިންނަށް ވެސް ގެއްލުން ވަމުންދާ ކަމެއް ކަމަށް މަހްލޫފް ވިދާޅުވިއެވެ.\nލީގު މެދުކަނޑާލުމާއި ގުޅިގެން އެފްއޭއެމްގެ ރައީސް ބައްސާމް އަދީލް ޖަލީލް ވެސް ވަނީ ކަންބޮޑުވުން ފާޅުކުރައްވާފައެވެ. ބައްސާމް ވަނީ ފުޓުބޯޅައަކީ ހަމައެކަނި ކުޅިވަރެއް ނޫން ކަމަށާއި، ފުޓުބޯޅައަކީ އެތައް ބައެއްގެ ދިރިއުޅުމާއި ގުޅިފައިވާ ކަމެއް ކަމަށް ވިދާޅުވެފައެވެ.\nމީގެ ކުރިން މި ސީޒަން ފަށާފައިވަނީ އެޗްޕީއޭއާ އެފްއޭއެމްއާ ގުޅިގެން ހެދި ހާއްސަ ގައިޑްލައިނަކާއިއެކުގައެވެ. އެއާއިއެކު ކްލަބްތަކުން ވަނީ ގައިޑްލައިނާއި އެއްގޮތަށް ފަރިތަކުން ފަށާފައެވެ. އަދި އެއާއިއެކު ސީޒަންފަށާ ފުރަތަމަ ބުރު ނިމިފައިވާއިރު ލީގު މެދުކަނޑާލީ ދެވަނަ ބުރުގެ މެޗުތައް ފަށާފައިވަނިކޮށެވެ.\nހާއްސަ ގައިޑްލައިންގައި ހިމެނޭ ކަންތައްތަކަށް ބަލާއިރު ކުޅުންތެރިންނާއި އޮފިޝަލުން ދަނޑަށް ވަންނަން ޖެހޭނީ މާސްކް އަޅައިގެންނެވެ. ދަނޑަށް ވަންނައިރު ހަށިގަނޑުގެ ފިނިހޫނުމިން ޗެކްކުރަން ޖެހޭނެ އެވެ. އަދި ކަނޑައެޅިފައިވާ ފިނިހޫނުމިނަށް ވުރެން މަތިވެއްޖެނަމަ ދަނޑަށް ނުވައްދާ ކަމާއިބެހޭ ފަރާތްތަކަށް ރިޕޯޓްކުރަން ޖެހެ އެވެ. މީގެ އިތުރުން ޓްރެއިނިން ދަނޑަށް ދާއިރު އެއް ކްލަބް އަނެއް ކްލަބާ މަސްހުނިނުވާ ގޮތަށް ހެދުމާއި ޓްރެއިން ކުރާއިރު ކޮންމެ ޓީމަކުން ވެސް ބައިވެރިވެވޭނީ 30 ކުޅުންތެރިންނާއި 10 އޮފިޝަލުން ކަމަށް ކަނޑައަޅާފައިވެ އެވެ.\nމީގެ އިތުރުން ކުޅުންތެރިންނާއި އޮފިޝަލުންނަށް ސެނިޓައިޒާ އާއި ފެނުގެ އިންތިޒާމު ހަމަޖައްސާފައި ހުންނަން ޖެހެއެވެ. މި ހުރިހާ ކަމެއް ކްލަބްތަކުން ބަރާބަރަށް ފުރިހަމަކުރޭތޯ ބަލަން އެޗްޕީއޭ އަށް ވެސް ހާއްސަ އިހުތިޔާރެއް އޮވެއެވެ.\nއެޗްޕީއޭގެ އުސޫލާ އެއްގޮތަށް މިހާތަނަށް ލީގުގެ ފުރަތަމަ ބުރުގެ މެޗުތައް ކުޅެ ނިމިފައިވާއިރު، ލީގު މެދުކަނޑާލަން ޖެހުނީ ދެ ވަނަ ބުރުގެ ދެވަނަ މެޗުތަކަށް ބައެއް ކްލަބްތަކުން ތައްޔާރުވަމުން ދިޔަ ދަނޑިވަޅެއްގައެވެ.\nކްލަބްތަކަށް ހައްލު ހޯދައިދިނުމަށް މަސައްކަތްކުރަނީ